text:
PHP
PHP係一種流行嘅開放原始碼程式語言.官方正式名稱係「PHP: Hypertext Preprocessor」嘅遞歸縮寫.
PHP主要用喺伺服器端應用程式同動態網頁上,但係亦都可以用喺命令列上執行,或者係開發獨立嘅圖形使用者介面(GUI).
目錄
發展歷史[編輯]
PHP/FI[編輯]
1994年,格陵蘭籍嘅程式設計師Rasmus Lerdorf開發咗一組Perl腳本,用嚟追蹤佢嘅線上履歷幾時畀人使用到,佢叫呢組腳本做「Personal Home Page Tools」.隨著呢個腳本嘅功能日趨複雜,Lerdorf開始用C語言做一啲功能,例如連接資料庫,簡易嘅動態網頁開發.Lerdorf決定釋出呢組程式嘅原始碼,畀大眾可以修改,並叫呢個程式做PHP/FI(Personal Home Page / Forms Interpreter).隨著PHP 3出現,PHP/FI好快就結束開發.
PHP 3[編輯]
1997年,Tel Aviv公司嘅Zeev Suraski同Andi Gutmans改寫PHP嘅解析引擎PHP/FI,Rasmus Lerdorf亦決定中止PHP/FI嘅開發,並將PHP重新命名做「PHP: Hypertext Preprocessor」.經過9個月嘅測試,喺1998年釋出咗PHP 3.PHP 3最大嘅特色係加入咗延伸函式庫嘅功能,吸引咗好多人投入PHP延伸函式庫嘅開發,豐富咗PHP嘅功能,另外物件導向嘅功能亦喺PHP 3開始出現(不過唔係好完整).1999年兩個人喺以色列成立咗Zend Technologies公司嚟投入PHP嘅開發工作,並且開始製作下一代嘅PHP解析引擎 - Zend引擎.
PHP 4[編輯]
2000年5月22號,以Zend引擎 1.0為解析引擎嘅PHP 4.0 發佈.呢個亦都係PHP開始大受歡迎嘅版本,最新版本係2007年2月發佈嘅PHP 4.4.5版.
PHP 5[編輯]
2004年7月13號,以Zend引擎II為基礎嘅PHP 5.0 發佈,同時亦加入咗好多新特性:[1]
- 更完整嘅物件導向支持:基本上到PHP 5之後PHP先算係比較完整嘅面向對象語言.
- 透過新嘅Zend引擎,提升咗PHP執行嘅速度.
- 對MySQL資料庫有更完整嘅支援.
- 更好嘅XML支援.
- 內建SQLite資料庫(但係喺PHP 5.1取消內建,改用延伸函式庫嘅方式).
- 整合咗SOAP嘅支援.
- 提供例外處理.
- 新嘅資料庫存取介面PDO(PHP Data Objects).
PHP 6[編輯]
PHP 7[編輯]
第一版由PHP Group喺2015年12月3號推出.較PHP 5增強咗性能同功能.
應用[編輯]
PHP主要應用響網頁伺服器,處理使用者嘅輸入嚟產生網頁.但係命令列程式或者圖形使用者介面(GUI)嘅開發都係PHP嘅主要應用範圍.
伺服器端程式語言[編輯]
PHP最初就係設計成伺服器端程式語言,因此呢個亦都係PHP應用得最廣嘅部份.喺呢個領域有好多其他競爭者,例如ASP.NET,ColdFusion,JSP,Perl,Ruby on Rails等等.
喺網絡工業領域,PHP係LAMP架構嘅其中一部分,所謂嘅LAMP係指Linux,Apache,MySQL同PHP所組成嘅網絡環境,提供咗好多安全,可靠嘅網頁應用程式.PHP目前已經係全世界最受歡迎嘅伺服器端程式語言,跨平台嘅特性更令PHP廣為流傳,目前世界上有超過2000萬台伺服器安裝咗PHP[2].
命令列程式[編輯]
PHP亦可以用喺命令列上執行,例如分析紀錄檔,系統管理工作等.呢啲工作過去都係由一啲其他嘅程式語言例如Perl, Python, awk等嚟執行,PHP喺命令列上嘅使用則逐漸增加.
圖形使用者介面(GUI)[編輯]
透過同GUI函式庫GTK+的結合,PHP亦都可以應用喺圖形使用者介面(GUI)嘅開發上,目前嘅應用仲未普遍.
語法[編輯]
PHP嘅語法參考咗Perl,C語言,而且可以整合喺HTML入面,以下係一個簡單嘅Hello World程式:

PHP剖析引擎只剖析 之間嘅程式碼,而不包含喺 之間嘅內容就會直接送出,所以可以用以下嘅方式嚟將PHP程式碼嵌入喺HTML之中:
HTML內容
但是響判斷語句中嘅HTML唔會被直接送出:
<?php
if (false) {
?>
HTML內容
<?php
}
?>
PHP可以用三種註解嘅形式:C同埋C++用嘅「/*...*/」同「//」,同埋Perl嘅「#」.
類型[編輯]
PHP主要有以下四種標量類型:
- 整數(integer)
- 浮點數(float)
- 布林值(boolean)
- 字串(string)
兩種複合類型:
- 陣列(array)
- 物件(object)
兩種特殊類型:
- NULL
- 資源(resource)[3]
變數[編輯]
PHP中嘅變數用「$」跟著變數名稱嚟表示.變數名係區分大細楷嘅.有效嘅變數名以字母或底線開始,後面可以係任意數量嘅字母,數字或者底線.[4]
物件導向[編輯]
PHP從PHP 3開始已經有咗基本嘅物件導向特性,但係直到PHP 5將物件導向部份重新改寫之後,PHP嘅物件導向功能先比較完善.而家PHP可以話係一個有完整物件導向功能嘅語言.
PHP相關資源[編輯]
函式庫[編輯]
- 內文: PHP函式庫列表
內建多樣化嘅函式係PHP主要嘅特點之一,這啲開放程式碼嘅函式提供咗各種唔同嘅功能,例如檔案處理,FTP,字串處理等等.呢啲函式嘅用法同C語言相似(例如printf),呢個亦都係PHP流行原因之一.
除咗內建嘅函數之外,PHP亦都提供咗好多延伸函式庫(extension),好似係各種資料庫連接函式,資料壓縮函式,圖形處理等等.有啲延伸函式庫需要由PECL(PHP Extension Community Library)取得.
原始碼編碼和加速[編輯]
PHP原始碼係可以直接讀取嘅,即使放上伺服器上執行都係一樣.雖然令PHP多咗彈性,但係相對造成安全危機同性能下降嘅問題.
透過PHP編碼器,可以保護PHP嘅原始碼唔會被讀取(對商業軟體嚟講特別有需求),亦都可以提升執行嘅效能.有好多公司或團體開發PHP嘅編碼器,將PHP程式編譯成位元組碼,再透過伺服器上安裝對應嘅程式嚟執行PHP程式.
除咗透過編碼器加速之外,PHP仲可以透過動態嘅快取機制嚟提升速度,加速工具有商業版嘅,例如Zend Platform,亦有開放原始碼嘅加速軟體如eAccelerator,APC,XCache.
樣板引擎[編輯]
樣板引擎令PHP應用程式可以做到邏輯同使用介面上嘅分離.其中一個受歡迎嘅樣板引擎係PHP官方開發嘅Smarty.
PEAR[編輯]
PEAR係PHP Extension and Application Repository嘅縮寫,由Stig S. Bakken喺2000年響PHP開發者會議(PHP Developers' Meeting, PDM)上提出,目的係做出可以重複使用嘅函式庫嚟提供PHP社群使用.到今日PEAR已經包含好多類型嘅函式庫,例如資料庫連接,內容快取,數學計算,電子商務等等.
PECL[編輯]
PECL係PHP Extension Community Library的縮寫,目的係提供PHP社群各種延伸函式庫.PECL喺2003年由PEAR專案分離出嚟,而家已經係一個獨立運作嘅專案.
對PHP嘅批評[編輯]
即使PHP係廣受歡迎嘅程式語言,但係仍然受到好多批評,例如:
- PHP無原生支援Unicode或者多位元字集(例如中文,日文,韓文等需要用兩個或以上ASCII字元嚟表示嘅字集),導致用PHP寫嘅軟體喺國際語言化上遇到相當多嘅困難.
- PHP無名字空間(Namespace)嘅設計,降低咗PHP語言設計上嘅彈性,亦都導致函式名稱過長嘅問題.
- PHP嘅函式命名規則非常混亂,好多函式功能類似,但係用上不同嘅函式名稱同參數順序,例如strpos($haystack, $needle) 同 in_array($needle, $haystack),strcasecmp 和 stristr,導致編寫PHP程式時需要做相當多嘅手冊查詢工作,初學者都往往不知不覺重新編寫已經內建嘅函數,降低咗開發嘅效率.
- PHP嘅魔術引號(magic quotes)功能可以自動處理使用者輸入字串中嘅脫逸字元,有效避免SQL隱碼攻擊(SQL injection),但係因為唔係每個使用者嘅輸入都會寫入去資料庫,處理呢啲唔會寫入資料庫嘅字串就浪費效能.另外唔係每個PHP環境都會開啟魔術引號,設計程式時需要對不同嘅伺服器環境做適應,造成程式設計上嘅麻煩.魔術引號功能預計會喺PHP 6時取消.
- 有啲PHP嘅延伸函式庫唔係執行緒安全(threadsafe),導致PHP安裝響多執行緒嘅伺服器例如Apache 2上會發生唔穩定嘅情況.[5]
未來發展[編輯]
PHP 7目前重更新緊,將會針對PHP 5嘅一啲缺點改進[6],例如:
- 原生Unicode支援
- 移除魔術引號(magic quotes)
- 移除全域變數(register_globals)
- 移除安全模式(safe_mode)
PHP 7好多功能重未定案,仍然討論緊.


c: text/html

text:
喺香港,有唔少五六十後遇著經濟起飛,加上個人際遇,搵到一官半職,或者學得一技傍身,呃得兩餐糊口,就不可一世,睇唔起啲後進.坊間鬧香港年輕人「唔上進」嘅論調真係多不勝數.有人真係為年輕一輩著想,但更多人只係為咗擺架子,恃老賣老,用金錢地位去「撻」人,品格同大陸土豪差唔多.你越仆街,佢哋就越開心,因為證明佢地嘅優越嘛.點解香港人咁鍾意睇人仆街?可能係香港人冇自信啦.「睇人仆街嚟增加自信心」的確幾有效.
不過我又覺得,做人唔洗咁賤格嘅.
一個覺得自己上咗岸嘅人係咁拎住自己身份地位去擺架子曬命,究竟為乜?雖然我收入係五位數,但係都唔算少啦.加加埋埋,隨時多過去美國做教授架.據某些統計,美國做教授收入大約一年 US$100,000,變返港幣月薪大約六至七萬左右……稅前喎.美國稅比香港稅更重,大約食你 30%+ 啦,仲未計你 social security 之類.所以實際上落自己袋嘅錢,每個月有三四萬港幣吧.加埋大學嘅 perks,俾盡你五萬.
其實五萬蚊呢個數唔算好多嗟.
你諗下喎,一個教「文科」嘅大學教授,佢嘅知識基本上喺商業社會完全冇任何價值,即係焗住要喺大學做過世.做科研嘅教授唔同喎,佢哋喺大學做到悶悶哋,可以出黎 industry 撈返幾年.講真吖,一個有上進心嘅香港人,點會肯藉藉無名噉樣淨係收四五萬一個月直至退休?所以切記:如果想有前途,千祈唔好走去美國荒郊大學教書.
點樣先至有前途?
近年美國好興 “Coding Schools”,即係教人寫程式嘅速成班.佢地收好貴架,幾個星期嘅密集訓練收你十萬蚊港幣.點解咁多人報?因為美國嚴重缺乏識得寫程式嘅人才.據報道,一個叫 Jem Hilton 嘅哲學博士生以前要喺酒巴做兼職先夠生活,參加咗速成班之後就搵到份開發員嘅工作,連個博士學位都冇讀完就轉左工1.今時今日,喺美國讀哲學科博士係一個揸兜行業,講「錢途」隨時做洗碗都好過讀哲學.
但係香港點同美國呢?
當然啦,喺香港做 IT 普遍都係慘慘豬.坊間流行一句說話:「小時不讀書,大個做 IT frown emoticon 」不過,只要你有返咁上下 IT 知識,又肯捱肯搏,應該都有人請你嘅.以「睇人仆街嚟增加自信心」嘅角度,不妨諗下一個哲學科嘅博士,點樣喺香港搵一份月入五位數嘅哲學工作.搵到嘅話我話你叻.(另外,如果有人想請哲學科嘅碩士,我有介紹~~~ XD)
唯一問題係,香港唔興咩程式速成班.早幾日,我同個搞開 startup 嘅朋友傾過呢個 idea,覺得都有得做,話唔定過幾個月就有人搞架喇.畢竟 IT 人才係全球缺人,所以 Stay tuned,同埋如果真係冇野撈,自修一下電腦都算係一條出路.
加州州立大學哲學系教授王偉雄今日喺臉書問:「大好青年淪為政治寫手,沒有學歷,沒有人脈,沒有地位,其實還有甚麼前途?」以上係我好認真嘅回覆,請笑納.
一年前我喺「均真鬼」林非個 post 留言話五位數收入唔算搵到食,令到佢耿耿於懷.不過就算得罪朋友都要講多一次:
幾萬蚊收入真係唔算多,唔好拎出黎炫耀啦,會笑死人架.
最後我想加多句,希望香港讀唔成書嘅年輕人唔好妄自菲薄:
唔好以為博士就好威威,大把人讀完博士出到嚟揸兜架.
不過人脈就真係好重要.千祈唔好亂咁得罪人.俗語有云:「寧欺白鬚公,莫欺少年窮」.八十後原罪就係被一班 baby boomers 騎住,永世冇得上位.到佢地退休嘅時候,就係已經係九十後,千禧後嘅世界了.到時班九十後,千禧後上咗位,我呢個八十後廢叔叔仲要靠佢哋帶挈架.我今日趁住自己叫做有啲收入,唔怕同王教授比較「前(/錢)途」,就姑且幫其他年輕人講幾句說話,希望年輕人日後飛黃騰達嘅時候,唔好睇我唔起啦.

robotstxt: allowed

filter: keep


text:
- 上午6:31
- 1 Comments
大隻,靚仔,消防員!仲要係香港人! !有啲人,係命中注定會網上爆紅,好似呢位消防男神梁裕恆Flow Leung,係一位任職專業消防員嘅靚仔,由於喺網上教健身同健康飲食嘅心得,又被選中為香港先生參賽者大熱候選人之一,一夜之間成為討論焦點!
(9月10日更新:Flow成功入圍,雖然未係冠軍,但前途可能更好!再次証明CCTVB漠視民意,俾啲騎呢人入四強而阿Flow止步.CCTVB可以咁粗暴咁漠視粉絲嘅支持,求其比一啲唔知乜嘢參賽者,反而超高質參賽者就要叮走,真係不知所謂.先此聲明,我係因為男神先至睇電視,而家冇佢,我就真係可以唔使再睇電視.萬千熄機賀台慶!
同時我好想講,各位flow leung粉絲如果有意見要表達,可以喺下面留言.我已經啟動左匿名功能,可以暢所欲言,我係唔會刪除.而我亦都特別作出最新評論,請往下面睇
9月10號晚香港先生選舉後最新更新:
當宣佈Flow未能入圍4強嘅時候,我都感到非常之震驚,當然,入得娛樂圈嘅選舉,都冇可能相信係完全公平公正,如果咁公正,就唔會有咁多黑箱作業嘅傳聞啦!
老實講,Flow喺整個選舉過程之中都算係投入,亦都好配合官方嘅文章,亦都冇特別得罪傳媒,或者其他嘅官方機構.唯一俾人批評嘅,就係可能以前上過ViuTV節目.如果CCTVB仍然係要咁小氣,咁呢啲咁嘅機構,入唔入到都算.有個小生做下又好,就算冇乜特別嘢做,淨係做健身教練都有排搵錢!反正而家知名度都有,大大可以好似King Chiu趙勁皓咁樣得閑出下黎,同時投資健身中心,得閑出一兩本寫真吸引下粉絲遊戲,咁樣仲搵到真錢!我問吓你上兩年港姐係邊個,都未必有人講得出……
阿Flow,你喺我地心目中係一個冠軍,由參選嘅過程,面對傳媒,喺Facebook同粉絲嘅交流,幫助別人嘅心,正確嘅價值觀等等都係我哋嘅學習榜樣!千祈唔好為一啲唔係好值錢嘅嘢而覺得好唔抵,公道自在人心啦,你睇吓以前選到嘅所謂港男,又有乜嘢發展呢?最出名嘅新聞,咪就係去天水圍酒店賣淫囉……
而你Flow Leung,行得正企得正,根本唔需要人哋施捨,就算做生意,淨係做健身教練,都會好多人想請你,今次你贏咗我哋嘅尊重,掌聲,亦都贏咗人氣,一間咁嘅公司合約,有又好冇又好啦,已經無人阻止到你嘅發展同埋知名度.
好似你自己成日講,你訓練嘅係態度唔係力度,今次都係一個好好嘅機會,你可以比全世界見到,你嘅態度就係超然,你做到嘅,係一個頂天立地嘅男人,唔係咁短視,將來諗返,呢啲其他明星夢參賽者都係得啖笑,而你,人生亦都會去到新嘅高度,最起碼,得到我哋粉絲嘅支持,愛戴,同埋驕傲.
你簽約做藝人又好,唔做又好,我哋都會支持你,繼續進發,因為係我心目中,你已經係冠軍,無需任何合約去證明.
各位粉絲如果覺得認同嘅,麻煩比個like,或者留言吧!)
(香港大隻仔消防員梁裕恆Flow Leung可能加入娛樂圈嘅消息一傳出,即刻成為新男神,網絡紅人! 圖片來源:Flow Leung Facebook,Instagram)
(好靚仔呀! )
Flow Leung嘅大隻靚仔照片流出之後,真係平地一聲雷,除咗令到我哋都對消防員呢個職業更加尊敬之外,Flow令人哋流鼻血嘅照片,更加奠定左部隊人員多大隻靚仔嘅印象.
真消防男神
香港嘅靚仔唔少,但係好多都流於表面,即係淨係識得吹靚個頭,擺出一副Chok樣自拍.咁呢位梁裕恆Flow Leung,佢唔係一般網上紅人,網上男神咁簡單.
Flow Leung係一位專業嘅消防員,所以對於一啲體能嘅訓練,健康飲食方式,正能量思考鍛練等等都有好有心得.消防員會喺市民發生意外,災難嘅時候,提供幫助,係一個好值得我哋尊敬嘅行業.佢嘅個人facebook裏面,都有好多講健康飲食心得,做gym心得嘅分享.最可貴嘅係,佢真係一個真真正正嘅消防員之餘仲非常之平易近人!之前發生火警,佢都有份去幫手!所以對於紀律部隊嚴格嘅體能同心理質素訓練,佢完全應付得到,唔係淨係靚仔得個樣.
Flow Leung喺健身,模特兒界別都有唔同嘅演出.好似之前西九龍中心嘅雷霆猛男比賽,佢都有入圍,被邀請上台表演嘅嘉賓之一.
話明係網絡男神,人氣就梗係有返咁上下啦.自從有記者採訪佢去香港先生選舉之後,Flow Leung嘅全名「梁裕恆」就成為網絡最熱門搜尋字之一.
唔講唔知,點解Flow Leung佢係真正嘅男神,除咗因為夠大隻又做消防員咁屈機之外,最重要嘅係,佢又識得玩音樂(結他達人),又係模特兒,而且,仲要係好有愛心嘅人!佢經常有參加一啲慈善嘅義務剪髮活動,又幫手賣旗,又參加惜食堂活動,真係不得了!(各位港女同hehe,係咪已經個心都溶化左呢? 唔好住啊,下面仲有更加多相啊~~同埋我都估到你個心諗乜架啦,你哋梗係想光速參加呢啲慈善活動,博見一見男神吖嘛)
Flow Leung除咗外表出眾之外,其實最吸引人嘅係個性格.你睇返佢官方網頁以前啲Facebook post ,佢嘅興趣係煮食,結他,打拳,行山,睇書!依家香港好多男人都有不良嘅習慣,包括經常沉迷賭博,飲酒,嫖妓,從而引發好多生活同家庭嘅問題!Flow佢真正健康樂活嘅生活態度,真係好值得大家去學習!
仲有阿Flow同女友嘅恩愛放閃片段同facebook留言:「默契就是⋯人人關心她飛得有多高 而你懂得關心她飛得有多累! 」
高顏值暖男真係秒殺所有囡囡同hehe!
之前有班毒男,鍵盤戰士批評嘲笑阿Flow以前一張真·食蕉相,(當時正在介紹健康食物,好健康好正常,普通營養健康雜誌之類嘅相),又批評人鍾意露股食蕉,對於呢類妒忌人哋靚仔嘅人生失敗組毒男hater,我哋只可以講句,靚仔嘅嘢,你識條毛咩!都唔知幾多人幾想同阿Flow一齊瘋狂食蕉!
好多人都話,咁靚仔嘅人邊可能係現實世界生存呢?但原來香港優質小鮮肉原來未死晒架,原來仲未絕種架!
講開靚仔小鮮肉,Flow Leung梁裕恆真係好多人心目中嘅天菜,唔單止顏值又高,又大隻,而且仲有一種親和力,唔係嗰啲冷冷冰冰嘅所謂網絡紅人,佢嗰種近距離接觸嘅暖男感覺,真係無法形容.
(梁裕恆其實真係好有明星相,個樣好時尚好有現代感,就算有一日唔做消防員,做明星,我哋都一樣支持.)
(呢張相真係靚仔到! )
(對唔住,實在太有型,男性荷爾蒙同魅力爆錶!各位港女,我勸你都係唔好望太耐,我驚妳淨係睇,都會懷孕! )
(只係好簡單咁企響度,已經好有型)
第二輪面試,阿Flow好似已經入咗圍!報紙報道,仲有人話佢似林文龍添.我就話唔係太似啦,我覺得阿Flow佢仲高質素過林文龍.
梁裕恆參加香港先生選舉,咁高質素都肯定入圍,行起運來,可能真係冠軍都有得做啊!我係一個十年都唔睇一次電視嘅人,但今年,我一定會準時睇的!梁裕恆加油吧!期待你演出!我嘅一票,一定投俾你!


text:
(now.com娛樂)一個香港9歲女童Celine,唱Celine Dion唱到去美國America's Got Talent,好聽到全場起身拍爛手掌,未係最估唔到;最估唔到嘅係,威水過後,香港人嘅冷嘲熱諷,負評如潮,我好驚訝點解一嚟就要對一個細路女咁苛刻?佢真係被逼唱歌冇童年?你肯定?絕大部分香港人,好似都係啱啱識佢咋喎.
好多人鬧佢冇童真,9歲女上到台好似個大人咁,我睇返片段,又唔覺吖,好得意喎佢,佢只係擁有超越同年齡小朋友嘅淡定啫!America's Got Talent經常都有小朋友表演,好多都好出色,我睇唔到同Celine有乜分別,點解外國嘅小朋友表演得好就要share就要讚,香港人上到去就係冇童真?真心唔明.
其實正牌Celine Dion都係童年就咁天才,細細個就知道自己要唱歌,當時冇咁多渠道俾呢啲天才兒童演出,但佢都好犀利,12歲就有自己第一首作品,被經理人發掘,經理人仲按埋樓俾佢出碟.大家都可以去YouYube聽返佢第一首歌〈Ce n'était qu'un rêve〉,12歲,已經好成熟.
我覺得最重要嘅一件事,係究竟當事人係咪真係鍾意唱歌先?如果佢係真心鍾意唱歌,又真係有做歌手嘅夢想,而並非被父母威逼利誘去做,冇問題喎.小朋友將來想做籃球員,就去打多啲波;想做畫家,就畫多啲畫,有乜問題?唱歌都係正正當當嘅興趣,而家佢唔係好似萬寧妹妹咁被個阿媽推佢去拍寫真吖嘛,佢只係去搵自己個舞台,俾人睇到自己嘅天份啫,係咪?定還是你更想見到呢個9歲女仔放棄佢嘅夢想,返去繼續接受香港教育嘅洗禮,讀完書出嚟安安份份打工,同所有人一樣為上唔到車煩惱,被社會壓榨,咁先係心目中「應該係咁」嘅童年?
其實鬧真係冇問題,但鬧都應該清楚個內情先.我唔係想幫呢個小朋友或佢哋嘅父母講好說話,我都唔識佢哋,問題係你點樣去judge一件事,係按手頭上已有嘅information?還是按自己嘅想像?即是咁,已知嘅information只有一個9歲女仔,上得到美國America's Got Talent,唱Celine Dion嘅〈My Heart Will Go On〉,全場起立鼓掌.嗰啲乜嘢冇童年呀,逼個女去唱歌呀,老竇老母想靠佢做搖錢樹呀,犧牲讀書時間呀,淨係想出風頭呀等等,未必唔係事實,但當下冇人可以肯定,係咪先?如果一個人能公平地就住已知嘅資訊去評論,點解唔可以真誠地俾啲鼓勵個小朋友?吝惜讚賞,選擇相信自己想像嘅一面,咁樣嘅負評,在那個moment,公道嗎?
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家
點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場
- 關鍵字
- Celine Dion
- 寫真
- 美國
- 香港


text:
我點解肯義務幫《點五步》歌曲填詞?轉載文章
2016/8/25 — 22:15
(文:陳心遙(《點五步》電影歌曲〈沙燕之歌〉作詞人,《狂舞派》及《哪一天我們會飛》監製,編劇))
本來唔想加把嘴,不過一來有人嘅回應開咗我名,二來我又唔忍心.
首先,《點五步》嘅創作同製作,同我完全冇關,我唯一嘅參與,就係寫咗《沙燕之歌》嘅歌詞,義務嘅.
其實認識我嘅唱片監製都知我寫詞唔會唔收錢,因為出道嘅時候同大家一樣被騙太多.但係當阿Day戴偉打俾我想我出手幫嘅時候,我一口應承,嗰陣我都未認識柯星沛(編按:《點五步》監製),更加唔知邊個係陳志發(《點五步》導演).
點解肯做?唔係因為覺得《點五步》好熱血好拚博,而係我覺得呢件事實在太荒謬:
《首輪劇情片計劃》政府好似好豪咁出二百萬,講明要人拍一部「商業片」,仲要批俾一部擺明講80年代同體育有關嘅戲,仲要唔准人喺出面搵額外注資.監製經驗話我知,成件事根本就係一個笑話.政府請運動員嚟做幾日Show都七百萬啦.
然後,學生組嘅設計,就係一定要一間有電影相關課程嘅大專院校認投,背後邏輯好清楚,就係「理論上」想借一部商業長片,嚟「培訓」電影不同崗位嘅人才.
好似好合理,但二百萬呢個數字呢?
我同黃修平(與作者合作多時的《狂舞派》,《哪一天我們會飛》導演)喺餐廳拗咗兩個鐘呢個問題.
我嘅立場係,如果係獨立電影,呢個數真係發達,Compare 一下鮮浪潮就知.但如果係商業片,即係意圖「拍出大眾娛樂口味,同各項技術如攝影,音效,視效,調色等等都要達專業水準」嘅電影,二百萬根本係黐XX.結果係點?就係要主創,特別係監製一舖碌盡半世影壇生涯嘅人情卡,去成就呢件事,而後來我喺一個場合認識柯星沛,亦都證實咗真係咁.
兩位發功嘅網友都在我Facebook Friend List之上,首先我要為佢哋辯護,我唔相信兩位係打手,同埋我係非常同意佢哋嘅觀點:「學生慣性無償工作,最後會害死成個工業.」至於當中製作團隊有冇壓榨,BU有冇用學分嚟威脅學生幫手,呢啲我諗無謂跟車太貼,希望盡快可以搵到真相.
至於有位Crew嘅朋友,一時衝動聲言要封殺指控嘅人,我理解佢嘅不忿,但對唔住,我未能苟同,相反應該誓死捍衛佢哋發表言論嘅自由.當事人出發點可能都係為學生同成個影業著想.我相信真理越辯越明,越打壓反彈越大呢個道理,最近咪有個人辦俾你睇囉?
講返,因為件事嘅荒謬,我決定出一點點綿力,花咗唔少時間去寫好首主題曲,去幫呢部好大機會會蝕錢嘅戲.遠嘅唔講,淨係講2015年全年同2016頭半年嘅「非合拍」純港片,票房成績只可以用「慘烈」兩個字去形容,長此下去,過多幾年好可能再冇「廣東話」嘅電影主題曲俾我寫.
作為電影製作人,冇得抵賴,一定要拍好啲戲,去吸引香港人再支持返香港電影.眼前現實係:戲院因為租金太貴,導致戲票越嚟越貴,一般觀眾係會傾向先選擇滿足眼球嘅荷李活大片.有一次,有機會同我尊敬嘅前輩蕭若元先生攀談幾句,佢話我哋呢代做港片都唔容易,形勢同佢哋嗰代相反:以前,港片只要係大製作同有大明星,票房就有一定保證,西片係小眾之選.而家啱啱相反.
荷李活製作費以十億計嘅大片,只要臨上畫前兩個禮拜谷行地鐵同Bus Shelter宣傳,開畫日票房一定係一百萬以上起跳,相反製作費一千萬樓下,兼冇大陸市場嘅中小型純港產片,開畫得幾十個場次,觀眾要等埋口碑,再諗諗吓係咪唔等DVD唔等Download先去買飛入場,仲要口碑累積,可以快得過俾戲院Cut場嘅速度,埋單五百萬已經好叻.
計計片商實收四份一左右,根本差唔多等如拍一部蝕一部,為乜?
產業北移嘅惡果,受害嘅首先係想入行嘅年輕人,佢哋連由低做起嘅機會都冇,跟住係年輕演員,冇足夠嘅本地製作,佢哋何來累積經驗,呢幾年香港嚴重缺乏年輕而有知名度嘅演員,最終輸嘅就係成個香港電影業.更準確嘅講法係,冇咗粵語為主體嘅港產片,輸嘅係七百萬香港人.
如果電影真係有濫用學生嘅熱血去謀利,咁絕對值得譴責同追究.我贊成如果電影賺到錢(唉⋯⋯),製作團隊用合理嘅方法補償返出過力嘅同學,呢個係應有之義.我支持心懷不滿嘅同學可以挺身而出,同製作團隊搞清楚誤會;我亦支持路見不平嘅朋友繼續發聲,去一齊推動影圈嘅健康發展同進步;純食緊花生嘅,言辭唔使去到咁盡嘅⋯⋯
我仍然係唔會叫大家去撐本土爛片;我亦都會虛心反省同檢討每一個對自己電影嘅批評同指教,呢個係我嘅Promise.但係,如果真係有一部勾起大家興趣嘅港產片,真心希望大家唔好等DVD或等Download,入戲院支持,如果部戲好睇,就推介俾朋友欣賞.香港嘅「文化」,而家係正在抗衡緊一對睇唔見嘅「命運之手」,我唔忍心佢死喺我哋呢一代手上:「贏就一齊贏,輸就一齊輸」.
最後多謝你咁好耐性睇完.作為一個局外人,我仍然想衷心多謝每一位出過力嘅浸會大學學生成就咗《點五步》呢齣電影,希望您哋每一位將來都有機會再圓一個又一個嘅電影夢,在香港呢一個地方.
「願你知每步每步和誰奮鬪;別再憂未能動搖命運之手⋯⋯」
#贏就一齊贏輸就一齊輸 #點五步 #沙燕之歌 #多謝浸會大學同學
(標題為編輯所擬;原刊於作者 facebook)


text:
今日去完香港仔睇白腹海鵰之後,就去咗愛民個山仔到探流浪狗
無無聊聊禁玩WB嚟影小草,原來都幾好玩
之後同餵狗個姨姨落山,見到有兩個人上山,去到一半停咗係到,應該係望雀
我落到去,個兩個人又走返落山,個姨姨話:「硬係有隻雀受傷定啦」
我好奇走埋去望,果然有隻雀係到,係隻八哥,但佢唔飛走,只係望住我,於是我就諗係唔係隻翼有事
然後我就坐係棵樹到,望住佢,好近好近,相信用支50mm都只可以影到佢既一部份.坐咗十幾分鐘,佢只係望下我,整下毛,於是我伸隻手埋去,睇下係真唔識飛,定係初生之犢.伸埋去,佢驚,係禁行開,但行都柺下柺下,於是打電話去SPCA
個接線生教咗我好多野去分係真受傷定係點,佢話真受傷就叫我嘗試捉佢落啲箱到送去SPCA(因為愛民村好近)
我就嘗試捉佢,佢飛走,但係左撞右撞,最後跌返落地下,我覺得自己害緊佢
一直係我身邊既小狗走埋去,差啲食咗佢,好在拉得住佢…
之後我放咗佢落個係附近既紙皮箱,送咗落SPCA到
途中又遇上個餵狗姨姨,佢話好大可能係個兩個人放係個到,我諗落又似,如果隻八哥真係受傷,點會係棵樹上面呢,而個兩個人點解又只係去到個到之後又走咗呢?的確好奇怪
如果係真,香港人真係好無責任心,隻雀有事養唔到就通街放!
點都好,希望佢會好快好返啦!
不過我件風褸被隻八哥爪穿咗……有兩個小洞係到…


text:
全知言
我最懷念哥哥的……
每年嘅 4月 1日,唔再係充滿笑聲嘅愚人節. 2003年嘅愚人節,哥哥張國榮同我哋開咗個好大嘅笑話,從此, 4月 1日亦變成廣大市民懷念哥哥嘅日子.
雖然哥哥已經離開我哋 12年,但佢每一首歌,每一部戲,甚至每一個表情,我哋都仍然記憶猶新.咁大家又最懷念哥哥乜嘢呢?
舒淇 非常親切嘅大哥哥
佢嘅親切同埋好平易近人,因為我初初喺香港,第一部(片)做新人嘅時間,第一次同佢合作電影(《色情男女》),佢無俾任何嘅壓力我,即係會好主動咁同我傾偈,教我點做戲,叫我放鬆吓自己呀,唔使咁多壓力呀,就覺得佢係一個非常之親切嘅大哥哥囉!
馬詩慧 難忘〈怪你過份美麗〉
咁當然係我同佢一齊拍嘅 MV啦,〈怪你過份美麗〉.因為我自己好少拍 MV,我諗係一個幾特別嘅經驗
Janice Man 為你鍾情,傾我至誠
我最鍾意哥哥嘅一首歌係,「為你鍾情,傾我至誠」,呢一首歌點解呢?因為之前我拍一套戲《為你鍾情》,咁我喺入面飾演一個角色,其實主題曲都用咗呢一首歌!係我好鍾意嘅一首好經典嘅名曲
周柏豪 〈左右手〉遇上〈路過蜻蜓〉
我自己最喜歡哥哥當然係佢幕前嘅工作表現,佢嘅音樂令我記起好多嘢嘅.因為喺佢仲喺度嘅時候,媽咪都經常聽佢嘅歌,食飯時又會放佢嘅錄音帶出嚟聽,咁每一首歌其實都好熟,甚至唔需要背歌詞添!我自己喺哥哥咁多首歌入面最喜歡就係〈左右手〉,歌詞有意思啦,我認識哥哥嘅時間係比較後期啲,但係到佢離開,我就會追聽番佢早期嘅作品,佢有好多歌大家都熟,〈路過蜻蜓〉同〈左右手〉我自己比較喜歡.
街坊 最記得哥哥的長髮
咖哩 21歲
我呢個年紀其實對哥哥嘅印象唔係咁深嘅,咁我對佢兩個印象就係拍過《倩女幽魂》,同埋有一個好經典嘅長頭髮囉!我無諗過一個男性係可以將自己嘅形象轉化成為一個好似模菱兩可但又唔係男人,但又未至於係女人嗰個形象,咁所以就覺得呢件事好突破.
知無不言 言無不盡 我係全知言


text:
紅十字會FB 個呼籲捐血POST,估唔到會搞到變左負面宣傳.
我唔係咩E MARKETING 專家,我唔會分析佢哋呢個公關手法是咪成功,畢竟要有真實數字先分析得到,而捐血同埋用血數字呢,紅十字會好似唔係咁願意向外披露,無數據我唔會亂評論.
所以我只係借題發揮講鳩嘢.
當年我讀大學嗰陣(十六年前好似係),有個唔知咩會來HKU,話呼籲人哋驗血捐骨髓,我嗰陣未試過俾人吉(吉靜脈呀),一吉我就暈左,負責幫我抽血嘅護士話係血管敏感,掂下個血管壁就會血管收縮,血唔上頭就暈,暈低就會有血上頭就會醒.
而家諗番起,成件事都幾ON9.ON9在於成個中學生涯一直怕死無捐過血.點知原來連吉一下都暈,唔係抽到貧血而暈.
我而家都三十有五,就快不惑,可能好多差同我唔多年紀嘅人,細個嗰陣捐血係唔會諗咁多,一片丹心,先生同學話嗰日捐血日,咪去禮堂訓下囉,又可以上少兩堂,幾歡樂.
但係睇番紅十字會出完POST,後生(後咩生,FB 最多人用係三十歲)嘅反應,大致有三類:
1)我捐完啲血,你用來俾私家醫院,俾大陸富豪來香港做手術,搶香港醫療資源無本生利,我先唔會捐呀.
2)我日日返工咁辛苦,地鐵想坐又被人批鬥,你仲想我捐血救廢老?不了.
3)血庫少血你就恐嚇我詛咒我同屋企人入醫院,屌票都輸到仆街啦,你而家屌血呀?
呢啲留言,唔少係我真實認識嘅人,即係可以排除有一人多戶的假FB ACC 喺度刻意造假民意.
人嘅感覺好實在,所以我唔打算要譴責有呢啲諗法嘅人.
我反而睇到嘅,係而家個社會撕裂,人與人嘅互信,已經跌到「你死你事」,「你咁有錢不如俾錢求我救你丫」嘅界線.
都係嗰句,我只係指出呢個現況,唔係諗住糾正呢班人.
每個人有每一個決定,都有佢嘅原因,呢啲原因都係實在的,感受係實在的.如果社會有一群人,姑勿論大小群,普遍存在呢種諗法,社會領袖同埋賢達,就有社會責任.嗯,我呢啲咁樣先叫對準政權.
近年嘅香港,呢一代已經唔敢諗將來,天價嘅樓,無盡嘅工時,絕對空虛嘅就業前景,過到每一日我都好佩服自己.還好我嘅精神鴉片只係PS4 同埋SWITCH,唔吸毒唔會死,好似係.
我實在諗唔到一個動力,要我去做好人,喺呢個社會做好人,有好報咩?有個網友講得幾好,捐完血面青青腳軟軟,地鐵見到有位想坐,都仲要驚會唔會被兩蚊西批鬥,而批鬥你嘅嗰班人,就係最需要你包血嘅人,就係佢後生嗰炒高曬樓價而家等你受嘅人,諗到呢度,你仲想叫我捐血?滿街都係聖人?
如果你問我,我而家仲會唔會好似十六年前咁,唔知頭唔知路咁去做好人俾人吉?問得出口會猶疑都已經代表左一啲嘢……
我都想搵番以前嗰個自己……
PS:利申啦,自從十六年前嗰次,我每次抽血驗,都會訓喺度抽,防止自己暈低,醒曬先走,所以呢,我係未捐過血的,我係自私精,道德撚可以鬧我:)


text:
唐詩詠有樣有身材兼有演技,表現比起陳凱琳絕對唔輸蝕,不過公司大細超,離巢可能都係遲早問題.
真面目
冇碇企 捧晒港姐幫 做到心淡 唐詩詠:我哋好被動
大台小生花旦輪住走,講到尾都係同硬谷港姐幫上位有關,搞到一班默默耕耘多年嘅藝人心淡走人囉!最近連維基百科都顯示唐詩詠同大台完咗約,仲轉投蕭定一旗下喎!堅定流?
《 FACE》問過唐詩詠,雖然佢即時否認,不過就話中有話:「 TVB每年都會捧一啲人……我哋好被動嘅!」明嘅!話晒唐詩詠入行 12年,演技唔錯又好形象,不過就似足陳國邦,至今仍未試過做女一滋味,就算今次真係離巢都好易理解
大台除咗製作出名是是但但外,對旗下藝人亦明顯大細超,就連貢獻咗 15年青春嘅陳國邦都宣布離巢唔再續約,一句講晒,背後死因咪又係同公司硬捧一班新人上位有關!
蕭定一︰從來冇傾過
大台藝人紛紛離巢,就連親生仔女林峯,胡杏兒一樣冇面畀,出面大把公司爭住用,諗都諗到,大台喺藝人心目中,地位有幾咁「重要」!近日,《 FACE》發現維基百科顯示唐詩詠原來已經同大台完咗約,仲話佢已經泊到蕭定一呢個好碼頭添!
《 FACE》致電唐詩詠,佢即時澄清:「佢錯咗喇!我仲有好長約!(新人如陳凱琳上位快,會否意興闌珊?)我相信 TVB每年都會力捧一啲人,我都做咗一段時間,知道呢一樣嘢,對我係冇任何影響.我覺得自己心態一直都好好,亦都知道自己鍾意演戲,所以呢啲娛樂嘅嘢影響唔到我!(會不甘心?)其實我哋都係好被動嘅!最緊要做好自己,要時刻提醒自己!」蕭定一睇完維基百科,回覆就話:「咁搞笑?從來冇傾過!(有意簽?)公司暫時都唔會簽女藝人喇.」
犧牲品
大台爆發藝人逃亡潮,明眼人一睇就知咩事!仆身仆命為公司付出咁多年,點知到頭嚟都係難逃投閒置散厄運,心淡離場是常識吧!至於現時都仲有唔少藝人經歷咁嘅遭遇㗎!
採訪,撰文:娛樂組
攝影:娛樂組


text:
昨日一行8人齊齊返廣州探叔父大人,
今次係祈祈BB第一次返廣州,
佢不知幾興奮呀!
我哋揀咗坐直通車由紅磡去廣州東站,
咁老人家和小朋友過關就唔使咁辛苦喇!
妹夫一早上網訂咗叔父家附近的酒店,
平平哋$250晚,
簡簡單單,
設計OK啦!
未探叔父之前醫醫肚先.
堂姐堂妹佢哋見到我哋咁多人一齊返廣州,
真係好高興,
一早整咗咸茶粿俾我哋食,
老公大讚好味,
雖然食完午飯佢都食咗兩個;
堂姐仲專登叫堂弟係雲南寄咗幾餅茶葉俾我哋呀!
探完叔父之後,
我哋各自活動,
母親大人和妹夫齊齊去按腳和按摩,
其餘的就返酒店午睡;
我和老公瞓咗一陣就走咗去行街街,
酒店樓下係步行街和街市,
真係咩都有得賣呀!
見到呢檔手擂芝麻糊,
咁就要試下啦!
7蚊人仔一碗,
真係好香濃!
唔錯架!
呢堆就係我哋係超市買嘅嘢喇!
連埋堂姐妹和堂弟嘅手信,
今次真係要係廣州買架手推車,
唔係咁多嘢都唔知點攞囉!
堂姐真係好好客,
話第一次見祈祈BB,
請佢食乳豬,
我哋爭住俾錢都唔肯收;
食飽飽就行下珠江,
成年冇返廣州又唔同哂,
行咗新建的珠江橋,
配合兩岸燈飾,
真係好靚架!
行夜街都不忙買嘢,
行過廣州買年貨批發嘅舖頭,
忍唔住買咗掛飾和公仔,
掛飾5蚊個,公仔大的19.9,小的9.9呀!
今早約埋堂姐妹飲早茶,
11個人差不多食咗廿幾碟點心都係360人仔左右,
抵食,
呢餐我哋終於爭贏俾錢啦!
臨走前又去叔父大人家,
同佢老人家合照,
今次見佢精神好好,
仲肥咗添呀!
我哋2點幾就出咗廣州東站,
姐姐妹妹佢哋就去咗搵食,
我和老公仲飽所以冇食到!
呢隻雞髀充滿著童年回憶,
好懷念父親大人對我哋嘅愛鍚啊!
大家可以入嚟Facebook讚下我新開嘅Fans專頁呀!


text:
利申一:我反對小圈子選舉
利申二:我冇讀過設計
利申三:3.26前會評埋胡官同林門鄭氏設計,夠晒Balance
曾俊華用嘅英文字體,有Blog 已經講過,所以我唔打算重覆.反而佢設計用嘅中文字體,就好似冇咩人提過,咁我就獻吓醜啦.
曾俊華喺今次選戰用嘅主要字體,係華康華綜體.呢隻體其實已經由華康設計同賣咗N年,唔算係有咩新意.根據華康網站,個字體嘅簡介如下
猶如手繪POP的美工字型,直筆,橫筆粗細接近,偏旁右側圓弧表現,左側則邊角切齊,筆劃特色顯著,端正中又帶著活潑俏皮感.適合於內文及各式標題上使用.
個人感覺,呢個字型其實幾切合曾俊華班底想塑造出嚟嘅剛柔並重,穩打又不失進取嘅風格.無獨有偶,呢個字體其實同特區政府舊同新條飛龍嘅字體概念上有少少相似,都係想將呢兩種風格可以擺埋一齊.咁當然啦,Fontweight 肯定有唔同,但某啲筆劃邊位同起圓角,都好易令人聯想起「飛龍體」
講真,2010年特區政府去renew個BrandHK果陣,就係由財爺同佢手下班人負責,連佢自己都寫Blog解畫.你話佢條Team冇試過啲字體拎嚟做類比,然後想得出呢個聯想呢,我就肯肯定唔信嘅.叉開講講,新飛龍有獅子山彩帶,而曾俊華政綱封面同好多宣傳嘅相都帶獅子山出現.我好懷疑喇沙出身嘅佢,其實對獅子山情有獨鍾.畢竟出咗喇沙校門向北望,成個獅子山頭就無遮無擋喺正面前.
之不過,揀完字型,都要揀啱設計配色同埋風格,先最緊要.呢樣嘢,佢條Team 都叫做中規中矩,跟得住現時設計潮流.
任何字體,套上錯嘅風格,都會令人反白眼.好似呢張天主教教區嘅Banner,教宗區Quote(黑字黃邊)同樣都係用華康華綜體,但就係因為用色同外框色出問題,令人唔覺個字體風格出到嚟
同時,曾俊華選戰班底識運用Flat Design同埋相應嘅配色,令到個字體本身嘅感覺可以出晒嚟.如果你唔知Flat Design係咩嘅話,Google一下應該會幫到你
而我嘗試曾俊華選戰設計個Visual Concept去模擬一下佢嘅Output, 結果係可以好簡單咁用PowerPoint 10分鐘出圖.唔信?我以佢辯論個Post為例,用PowerPoint搞一搞就已經似到十足咁出,快到連馬嶽都唔信.
其實,搞大規模選舉,唔同部門都要有Output,但唔係吓吓都有一個Comm Manager 可以執到所有Output都係冇走樣.所以有一個清晰同易Adapt嘅Visual Toolkit ,令平面組出用簡單嘅PowerPoint出單張,到用AfterEffect砌條片視覺效果嘅人都能夠輕易上手唔會走樣,係十分緊要.香港唔係好多政團會考慮到呢一點,結果搞到唔同地區啲Output會走樣,好似係.曾俊華條Team用錢都買唔到嘅地方,就係貴在呢連啲選戰Basic位都諗得周到.
講住咁多先
後記: 雖然主字體係華康華綜體,但係曾生條Team 喺佢個Logo裡面嘅名,係改動些少筆劃.特別係佢個姓「曾」字,係將個字頂個兩點改成人字,再Outline 個人字拆成兩邊.視覺上除咗好睇些少之外,仲令人有聯想佢果執鬍鬚,好似係
我又用佢個Logo,同華綜體做咗個對比
連咁微細都執到,呢隊Team真係名乎其實錢都買唔到
延伸閱讀


text:
19 OCTOBER 2013(SAT)
同小豬媽去完鯉魚門玩完之後,我都攰攰地,所以又偷懶一吓唔煮飯.同小小豬洗完白白休息一陣之後,我地三口子就轉去APM搵食啦~
原有APM有個MOLLY小型展覽,當然唔少得去吓相啦!不過小小豬俾在場其他遊戲吸引住,所以都唔多肯同我影相,所以只係影左兩個公仔呀~
小小豬俾咩吸引住?咪就係場內嘅考定力嘅小遊戲所發出嘅聲音.見都唔算太多人,所以就同小小豬排隊玩吓啦~
見到扭蛋機又要走去攪攪陣呀~
之後我地就去FOOD COURT醫肚,我都好耐冇嚟依度食,完來已經裝修過晒,又加左好多唔同類型嘅食店,又可以多啲選擇啦!
不過,對我嚟講最新奇都係依度機(可能已經推出左好耐,不過係我大鄉理...哈哈哈)~
啲食物整好左之後,依部機仔就會震,咁就可以去拎嘢食啦(嘩...好新奇呀)~
當我地等左一陣,部機仔就係枱上面不停震,小小豬見到就好攪笑咁拎起,仲擺係耳仔度,真係俾佢笑C左,我估佢以為依部係電話,以為係有電話打嚟,想幫我地聽呀~
佢望住部機嘅時候個眼神,再加埋佢個動作,真係俾依個傻豬仔笑C,就連隔離枱嗰位小姐都係度笑呀...哈哈哈!
講返食先,眼花撩亂真係唔識得揀,揀左好耐最後都係食番我地最熟識又覺得好味嘅日本類啦!雖然係簡單啲,不過都唔錯,幾好食呀~
食飽飽之後就SHOPPING一陣,就去做小小豬最鐘意嘅活動....食雪糕.不過因為小小豬都仲係有少少咳,所以唔可以食太多,為免佢食得狼C,所以就由大肥豬餵佢啦~
雖然小小豬都萬分不願意,不過有得食佢都肯就範.依一個真係名正言順嘅為食豬嚟呀!


text:
聽日就係學生嘅散學禮(即派成績表既日子),所以依幾日真係好忙,趕住蓋校印同校長印入成績表呀!
因為老師都係尋日早上先俾成績表我地,(我都明白老師們佢地都好忙,好多野做,所以咁遲先交到落嚟!),但又要係今朝交晒所以成績表俾校長過目,所以尋日我就安排左工友們分批蓋印,我仲已經口頭同佢地講話盡蓋啦!因為都趕,我自己都成個下午都係度蓋印呀!
點知...今日又再有事,真係激到我又要發脾氣呀!
基本上尋日下午工友們都已經開動工,不過衰在就係得一個校長印,所以我叫佢地輪流用,一D就先蓋校印~~咁樣分工就一定好好啦!
點知,工友A(即上次成日蓋錯畢業證書嗰個)佢成個下午都唔知去左邊,好唔容易先係我臨放工前找到佢.我就同佢講D野係急呀~~明天一定要.佢就只係應左我一聲之後就走左.
我今朝番到個位就見佢工友A負責全疊都完封不動擺番係度.(嗰時我都知自己開始有少少火),之後我就問其他工友,原來我走左之後,佢都冇留過係OFFICE做野,只係到差唔多放工先係度.
聽完之後我咪周圍找佢啦,又找唔到.(自己都知道D火直線上升緊),好唔容易先見到佢.
佢一入嚟就問乜事,我咪火火地同問佢仲乜尋日唔蓋印,佢竟然話:仲乜打鑼找我.. 星期五先派,唔洗咁急啦~個校長印又有人用緊…(總之係好多藉口啦).
終於我都爆發:我尋日都同你講左話趕住要,我今日要交俾校長呀~唔趕!你冇校長印可以蓋校印先呀!
之後佢就死死氣拎晒D野去整啦!
經過差唔多一個鐘之後,佢終於都印好晒.不過佢都好鬼串走嚟問:係唔係仲有兩班未得呀!
我咪又好鬼串咁答番佢:我尋日幫你印好左啦!
唔知佢係唔係仲想死撐,佢仲係度講(態度都唔係好好):佢地霸住晒我先冇得整,唔關我事!
最後我再講多一句:冇你咪蓋校印先,我俾左三個校印出嚟呀!
之後就佢好似又想唔知講乜,不過我就又做番自己野,冇理佢啦!
真係想死呀~~點解會有咁嘅人,明明係自己錯,都死唔應,仲不停咁找藉口呀~我自己都係度落手落腳趕緊啦,仲想點呀!
真係好忟呀~~ 真係好想知佢係乜構造呀!


text:
Posted by 香港民族黨 on Friday, August 5, 2016
嗱!我頭先坐喺嗰個位嗰度,仲喺度揼緊份稿,點解呢?啲嘢嚟得太快啦.而且,都係啱啱喺個籌備選舉嘅氣氛之中,啱啱將個腦換返過嚟.而且我亦都一路喺度準備緊我啲嚟緊嘅跟進嘅工作,咁就無端端有個集會啦.咁最初以為幾千人,吖頂你個肺!咁撚墟冚嘅!係囉.咁開頭亦都好,因為你知我一路嘅風格都唔係咁嚴肅啊,咁樣或者叫嬉笑怒罵又咁,唔知點形容啦.咁但係一路就好驚會唔會自己嘅風格同呢個台,今次嘅活動好格格不入呢?咁都感謝第一,感謝啊陳國強,將個氣氛就輕鬆咗好多.我真係心理障礙掃除咗好多.好,感謝你.另外,亦都感謝香港民族黨.雖然有啲技術上問題,但係已經搞得好好.咁,有咩下次搵我幫忙,技術上面嘅嘢我實幫手.咁第三,好多謝所有提名過我嘅新界西選民.我無辦法喺呢一輪裡面去出戰,去俾你地去投.唔緊要,將來一定會有機會.亦都好多謝我一眾嘅,網絡嘅上面課金俾我去玩呢一個嘅選舉遊戲嘅金主,好多謝你地.呢個,騎劫呢個台嚟多謝你地先.咁就,係咯.
因為大家睇我好似講嘢好唔叻啦.其實「咦唔係喎,中出羊子你Facebook咁多偉論咁多嘢講,講到咁鬼勁」屌,枝咪響邊?喂喂?「喂!中出羊子,你無理由講嘢咁廢㗎喎.你Facebook啲文咁鬼多like,咁識鳩噏.」其實你睇吓我啲編輯紀錄,就知我每一篇嘢,都係edit,copy-and-paste,刪刪減減,起碼十幾廿個revision.咁我就,唔係好識得講嘢啦.咁就,希望大家都見諒啦.
好多人問:「喂!中出羊子,你係咪痴線㗎呢?」係咪呢?(群眾:係!)啫係點啫?係定唔係啫?(群眾:係!)我覺得,你問得呢句,我正常過你囉.我只不過係喺一個痴線嘅年代,做緊最撚正常嘅嘢,係咯.咁,但係歷史就係好現實嘅.贏嗰個咪正常囉,輸嗰個咪痴線囉.但係,咁我同你講:我一鳩定會贏俾你睇!我會證明俾你睇,你地呢班覺得我係痴線嘅,你地先至係痴線囉.
咁,呢一次嘅篩選,唔單止係對五個候選人嘅一個侮辱,亦都係對每位香港選民嘅侮辱,尤其對我嘅選民嘅侮辱.因為我知道我今次有得選嘅話我一定贏撚梗.幾多支持者啊,大佬?
幾多人想投我啊?喂大佬,大麻合法化,提倡大麻合法化喎!色情表演場,嗰個現場真人色情表演合法化,四仔合法化,尺度與日本並齊,幾撚多人嘅心聲啊?仆你個街,無得選啝.呢個唔單止係對我嘅侮辱,亦都係對香港起碼幾廿萬個準備會投我嘅選民嘅一個嘅侮辱.呢個係牽連甚廣,係侮辱咗好多嘅香港選民.但係,我知道好多人想投我啦,但係今次無機會去俾你投.唔緊要,下次一定有機會㗎.因為呢單嘢一睇就知佢地係戇居㗎,實有得重選嘅,屌!幾時啫嘛,一年半載吖,兩年定三年吖嘛,鬥長命啫嘛而家同你.放心啦一定有得重選.呢單嘢佢地係,我由第一日開始係有少少驚訝囉,啫係既係預算之內,亦係預算之外.預算之內嘅就係,係咯佢地唔俾我選囉.預算之外嘅就係,我俾埋下台階你地俾我選,你地都唔撚俾我選.喂,修改基本法,將香港特-唔係唔係.要求人大制訂一個新嘅法案,將香港特別行政區範圍射上個moon,咁呢啲仲唔係主權真空囉,咪可以建國獨立囉.一係修改基本法第一條,俾埋下台階佢俾我選,唔洗司法覆核乜乜物物.第時我贏得仲多票過你咪仲樣衰.吖,你又唔制喎,真係蠢.
咁,我無嗰啲咩好憤慨啊,悲傷啊,最黑暗一日,無囉.因為成件事對我地有利㗎.尤其我由一開始主張嘅,雖然除咗有主張大麻合法化,情色表演合法化嗰啲嘢啦.咁但係我嘅主軸,今年原本嘅選舉就係叫「國民外交」,確認香港嘅實然獨立.然後,邀請美國同香港中國,香港嘅民選立法會議員代表,同埋中國一齊去北京,帶埋美軍上北京.「美國未嚟,我邀請;美軍來了,我帶路.」去北京,進行一次嘅港,香港,中國,美國嘅三方會談.咁呢個恐怕就無辦法喺嚟緊嘅一屆嘅立法會任期裡面搞得成.但係,我主張嘅嘢,點解我會主張呢個呢?其實,香港人太過故步自封.我地咁多年嚟都係將我地嘅問題嘗試從內部去解決.喂,咁多年啦!俾啲新意吖.內部問題我地一路都有做㗎啦,勇武抗爭,乜乜抗爭咁.但係,可唔可以玩啲新意呢?勾結外國勢力,得唔得呢?你班撚樣,成日鬧人勾結外國勢力,嗰啲咁嘅狗官.好囉,咁橫掂都係俾你鬧勾結外國勢力啊,咩美帝走狗啊,咁點解唔可以勾結一次俾佢睇呢?係囉,真係.勾結結外國勢力,將香港嘅利益重新分配,瓜分佢嗰地港珠澳啊,乜乜柒柒啊,機場三跑啊,高鐵啊,嗰啲建築嘅.唔好益嗰間中國建築先啦,益吓美國佬唔好?益吓日本佬唔好?頂你個肺.嗰啲咁嘅又超資又超時,俾人又點啊豆腐渣.都唔知會,都唔知會唔會爆炸㗎屌!咪係囉,勾結外國勢力,將香港嘅利益重新分配.咁而家,無辦法喺呢一屆嘅任期裡面,去帶領一隊嘅國民外交團隊,去促成呢個香港主權前途嘅三方會談.不過唔緊要,選舉事務處呢鑊係俾咗更加多嘅子彈我地去,更加多嘅理據啊,更加多嘅籌碼,我去做呢一場嚟緊嘅國民外交.所以頭先都提緊我一路仲係度準備緊嘅一啲草擬緊嘅文件啊,組織緊嘅一啲團隊啊,嚟緊去美國領事館反映呢一件事,去英國領事館反映呢一件事.希望可以去到美國國會做一個嘅聽證會,話俾佢地知,我地香港人呢幾廿年係過緊啲咩日子.頂你個肺,關門打狗呀?好好玩呀而家?玩夠未啊?打咗咁撚多年,你唔出嚟嗌救命呀?梗係出去搵美國佬啦.香港唔單止係中國,唔單止係香港人,亦都係美國佬,呢度係好多嘅利益,好多嘅嘢唔到大陸佬話事.當然,最歸根究底,係我地香港人話事.但係,我地都可以得到一啲嘅助力,去進行一個嘅國際嘅談判.就住選舉事務處今次做呢一單嘢,已經係一個一國兩制嘅破壞,甚至可能係北京落嘅指令.呢個已經係一個好好嘅理據,令到我可以提早促成呢一場嘅國民外交,要求外國勢力介入關注香港嘅主權前途,容許香港嘅建國獨立.
可能問,喂,諗返我點解會企喺度呢?其實講真我又唔識講嘢,我真係唔撚鍾意搞政治,我唔係搞政治嘅人材.但係,我本來撈IT㗎大佬!我而家都撈緊IT,對機器開心過對人添,日日對住嗰班吓,後面嗰班撚樣.咁但係香港,點解我會行到呢一步?因為無未來.點解啊?2047,主權嘅一個嘅大限令到我地.以IT界為例,香港嘅IT係咩?人地Google做緊咩啊?好多嘅hacker啊,研發緊新嘅網絡嘅技術啊,最頂尖嘅技術.喂,香港高地價,仲唔係應該發展呢啲咁嘅長期投資啊,高端嘅一啲嘅研發.吖,頂你個肺,香港嘅IT係咩啊?customer service囉,deployment囉.仲有咩話?(群眾:IT狗!)IT狗囉咪.喂大佬啊,香港人咁撚醒,我地嘅祖先長輩,攬住個籃球游水落嚟,喺戰亂之中槍林彈雨,要死嘅都死哂.喂,經過品質篩選,基因優良,全世界最聰明嘅人就喺香港.仲有咩話?兩文三語.頂你個肺,要我地做customer service,做deployment?所以呢,我唔想搞政治,但係為咗我可以有一個比較好嘅事業吖,前途啦,咁我都要點啊?fix返好呢部機器.啫係點啊?高層次嘅地方搞唔掂,一路就修理下層嗰層嘢囉.最後發覺原來個根基就係香港人嘅.我地呢度睇唔到未來,而家我嚟到呢一度,唔係要講啲咩最黑暗歷史.我嚟呢一度係要贏,同埋創造一個俾大家睇到嘅一啲嘅未來.
咁,感謝選舉主任,你對我地嘅封殺係一個嘅認證.如果你唔封殺呢五位候選人,包括我在內,咁我都好驚「仆街喇,係咪行撚錯路呢?」咁今日都好多謝.
香港,我睇落我啲行為好瘋癲但係我覺得有時呢個地方比較瘋癲.點解呀?喂,我地啲字咁靚.你睇吓呢四隻字幾靚.點解要我地啲學生學嗰啲咁嘅殘體字啊?甩皮甩⻣,aam4 aam4 caam4 caam4.今日我地啲老師,高薪請我地嘅老師教佢地咩係正體字,咩係粵語啦大佬.呢啲咪痴線囉.
仲有,三千億美金外匯儲備可以養起我地每一個香港人,日日唔洗撈,日日陽光海灘,晚晚叫雞飲酒.要我地打嗰幾份九千蚊,萬零蚊嘅閪工?租間劏房都要五六千?有無病啊?係咪痴線㗎?
當一個社會嘅人,點講呢?佢地唔願意面對其實個體制係痴線,咁咪將嗰個痴線嘅責任,將個問題歸鳩於喺,歸究於喺我地.係囉,一啲睇落最正常嘅人身上囉.咁但係唔緊要,我會用贏嚟去話俾佢地知佢地先至係痴線.我會整返好呢部機器.
我地要香港建國獨立,唔單止係要港獨咁簡單,呢啲太過簡單喇.港獨有幾難啫?我做俾你睇.香港建國獨立,唔單止係要獨立,更加係要「要錢有錢,要地有地,要女人有女人」!我地要成為一個香港帝國.
嗱,時間差唔多,我以為講唔哂.共產黨呢廿年嚟,俾咗香港人嘅一啲嘅生活,已經-其實好難講㗎.你問我,其實常識講出嚟,喂搞港獨建國係常識嚟㗎嘛!要我點解要講㗎啫大佬?我成日有時喺街站嗰度,講講吓都有啲心傷,好難講.如果淨返三分鐘就提我啦.但係,咁撚易管嘅香港佢地都管唔好,俾我地一啲咁嘅生活,咁佢地抵死吖.廿年嚟,喂香港人有幾易管啫?有份工,安份守己,一個良好嘅上進機會,政府門面又懶係公平咁樣.仲有啲咩啊?得閒有啲娛樂.吓,我為大家提供咗好多娛樂啦當然.喂,咁咪管治到囉.嗱,所以香港建國獨立之後呢,如果我做臨時政府又好,皇室又好呢,我就開心咯.因為香港人其實好易管,係佢地唔識管,佢地笨柒.
嗱,我有時都好心灰意冷.我會諗我係咪應該移民啊,走人啊?去加拿大邊度邊度?但係我心諗,我咁有能力,我都唔喺度搞,我都,點講呢?呢一壇嘢,擺明係得我地搞到嘅,啫係我地去牽動起呢一場嘅時代革命.如果我走咗,你地點算呢?咁,所以我隨時可以走人,但係我唔會,我會喺度玩到最後一刻.我會日以繼夜,夜以繼日,同佢地玩落去.點解?因為,嗱呢個唔係糾察章,我唔係佔中糾察.呢個係咩啊?香港皇室,原本係諗住留返嚟選舉街站用嘅.但係今日首次喺度亮相,因為都無咗選舉街站.我而家喺度做個鄭重聲明:我,中出羊子,係香港皇室成員.呢度嘅國民嘅榮辱,就係我本人嘅榮辱.我唔會走,我會留喺度,直到成功一刻.亦都向北京政府,習近平先生作出一個最後嘅警告:香港嘅建國獨立係歷史嘅必然,我地必定會成為鄰國.但係到底香港同中國之間最終嘅關係,只有兩個可能性:一係盟國,一係敵國,你自己揀!呢個選擇權,唔喺我地呢邊嘅手上,希望北京黨中央,鄰國嘅黨中央可以務實做人.支爆啦,醒醒定定!到底係帶美軍上嚟同你飲罰酒,定還是帶五百個城邦軍曹上嚟人民大會堂同你飲下青島,暢談呢一個華夏歷史文明,交返畀佢地去決定.
最後就係,到底呢度咁多香港人,其實都睇唔到有幾多,咁多香港嘅準國民,呢一場嘅時代革命,唔單只係我,唔單只係呢度咁多位嘅港獨派,或者泛建國派嘅候選人嘅責任,我地每一個人香港都可以喺自己嘅崗位裡面,去做好我地應該做嘅嘢.例如,哦你搵錢好掂嘅,哦搵多啲錢,課金丫,冇所謂.遲啲支爆啦,啲租金下降,買間廠,準備復興香港嘅工業.日常嘅生活,我地可以唔需要用市民啦咁……我地雖然既係……根據城邦論啦,我地既係市民,亦都係一個自治城邦啦,既係市民,亦都係國民.但係喺呢個時候,我地更加需要由日常生活開始,喂!改下啲字眼啦……咁多位香港嘅準國民,大家好!嗱,呢啲一點一滴,咪可以係一個⋯冇人叫你下下出嚟衝出嚟打咖大佬.用晒所有嘅可能性,喺你能力範圍之內,每個人做好自己嘅本份,香港人堅守自己嘅崗位,去完成呢一場時代革命,我地一定可以成功.呢一個睇落好黑暗,但係,我希望佢地……點講呢?我地唔怕更加黑暗,就讓暴風雨嚟得更加激烈一點,香港人要有作為一個貴族嘅霸氣,畀啲霸氣佢睇,喂!唔好日日黑暗啊,咩我地係雞蛋佢地係高牆,喂!屌,我地係磚頭!掟鳩散你,得唔得?畀啲霸氣自己!
嗱!最後!忠告所有反對香港建國獨立嘅人,今日我地搞港獨,唔撚會問你意見,點解啊?因為當年九七主權移交,同樣冇問過我地呢班後生仔意見!今日搞港獨,搞建國獨立,都唔撚會問你意見!依家佢地只有兩個可能,兩個出路,就係咩呢?香港建國獨立就梗咖啦,一係執定包袱,準備香港建國獨立之後,返去北方強國,感受身為中華民族嘅光輝同埋榮耀,嗰啲咩呢全球最不受歡迎嘅遊客啊,嗰啲三鹿奶粉啊,大頭奶粉啊,健全嘅法制啊,無私嘅黨嘅體制啊呢啲就留返畀佢地受,就輪唔到我!一係懺悔,信本土,回歸為香港人,準備成為香港嘅國民!
支持香港建國獨立係積福除障,香港建國獨立係有諸天神佛保佑嘅一件嘅世紀大事業,凡敢抵擋侵擾,必遭天譴,必落地獄!反對港獨嘅,或者九七年支持過主權移交嘅,而家畀個機會你懺悔!嗱,講啲好好笑嘅嘢,有日有個街站,有個阿叔走埋嚟跪拜我,話我係皇室丫嘛,跪拜我,佢想拜殺我……(畀多一分鐘)……拜殺我.但係點知,我受得起.拜丫!為你積福除障啊!依家就係畀個機會咁多位九七年默許過主權移交嘅香港人去懺悔,回歸成為香港人,依家就係畀個機會你去消除呢一個嘅孽障!不至於落地獄,反得呢個身為香港人嘅榮耀.
最後,香港建國獨立!香港建國獨立!香港建國獨立!嚟緊我仲會有大範圍勾結外國勢力嘅國民外交行動,留意我 Facebook,多謝各位!
(原為羊子於八月五日集會發言,鳴謝本土民主富士康逐字記錄)
大道之行也,天下為公,選賢與能,講信修睦.---《禮運.大同》


text:
專輯:Lmfamiglia
主唱:LMF( 大懶堂 )
華:個D唱片公司D大粒 一個月座底十几粒
點會SO你地夾BAND D弗得 你又有性格 又由有原則
D歌得個嘈字 他急需大耳塞
他口大鼻大年紀仲大
點會認為你地大0者
DAVY:他地隨口嗡當秘笈
日日就坐響向辦公室
總之D碟就一定要買得 邊到有0甘多都買得
新人一個二個三個四個
個個都唱愛我得唔得喂你真容易代喇十几粒
仁:D0甘樣游戲留番你自己去玩 D
0甘樣0既樂壇剩番几個呃錢0既蛋散我話九之你
我地做番我自己我地仲未死
睇你几時死溫几條傻仔上台就叫做主打出SHOW全靠番帶
嘩乜你又渣呃錢呃得你0甘假就等我0黎揭九你瘡疤唱唱唱唱哀你
我地0系LAZY MOTHERFUCKERS
佢太多歌星 又太少唱得 佢太多規矩
又太少原則 佢太多原創 又太少聽得 佢地一早SET好晒D游戲規則
食飯落CLUB沖涼泵骨
喂....大哥番多几次得唔得呀
總之唔得做到得啦
WILLIAM:究竟香港0系乜0野0黎0架 又話潮流音樂已經點樣多元化你
大雙眼睇嚇樂壇几死呀 簽唱片公司要認真諗先喇
總之一句講晒 我地就唔肯妥協0架喇要我0賴你鞋底
喂 你無0野呀話仲要比你擺布 又痴 又跪 又拜
又唉我地就一句辦埋去0拿
WAH:我地唔知你地為左乜 年尾十二月個個先走去爭第一
擺0左第一0甘又算D乜 0黎0黎去去羅獎都0系0個几碌七
呢個正視音樂0既LOGO落0黎做乜 我地唔知 淨做番自己


text:
引用:
唔通geass長開就唔可以講野?
都話左佢上集對住cc講野冇講錯野而誤開geass...即使係誤開都可以叫橙黎cancel...
你自己覺得老馬修冇con情況下出聲就係人地製作唔謹慎...你都好屈機下...
我覺得就係好多野都唔需要跟到咁足同埋要乜都講得一清二楚
宜家係睇故事唔係睇百科全書
幾十年黎所有動畫(包括gundam,eva)個世界觀都係之後補完
如果你咁數bug,你開隻元祖gundam出黎包你有排數
家姐打返黎個area18...關日本咩事先?唔關事唔題又唔得?
eu o個邊點...關唔關老馬修事先?唔關的話咪就咁話eu1/3俾二皇子打左去咪算囉...
如果又講埋eu我諗要玩多26集啦
有bug又唔得o既話二皇子捉棋就咁行過去俾人checkmate你係咪應該反左檯呢?
其實呢個bug都係想講出老馬修係點o既人同埋製造一個二皇子可以估到佢係老馬修o既契機,有bug都係因為你自己話齋係劇情需要,而且你去唔check返/玩開chess o既又有邊個知唔可以行去俾人checkmate?
其實oo d劇情好散...就係cb打親都唔同人...結果個個都講d搞到個劇情進度好鬆散
起碼你唔會乜得出oo邊集做過乜野,但係code geass就唔同,絕對可以up返邊集做過,講過d乜
我唔係好覺得真係oo好好睇...


text:
Posted by Photo Magazine 攝影雜誌 on Thursday, October 29, 2015
每當發生呢種事情,我一定企喺大部份 Artist 果邊.
(單野吹到咁行細節我就唔多講,直入重點.)
與其話班老母無 budget 請唔起攝影師,不如老實啲認係孤鳩寒啦.有錢拎去 book 場無錢請攝影師?咪玩啦.講到 45 個 families 咁把炮,一人拎啲出黎集液成裘個數可以少得去邊?
Like & Share?就憑呢班老母?咪玩啦 x2.先唔講師奶圈子細,平時啲 po 唔係食野就係 BB 相,塘水滾塘魚,好難進一步 reach 到去其他圈子.而重點係,你 Like & Share 果陣會點講先?「我誠意向各位推薦呢位攝影師,態度好,夠專業, 仲要唔收錢 」.Well, 仲!要!唔!收!錢!!!真係多得你唔少喎,freelancer 無錯可能會多左 job 接,但無一個 job 會收到錢,仲衰過糖水舖被人賒數.「下,上次阿陳師奶話你免費喎,點解今次要收我錢呀?你係咪覺得我好呃啲丫?」到時阿攝影師真係多撚謝你都來唔切.
有人批評 freelancer 只係睇錢.咪玩啦 x3.做得 freelance 就梗係搵錢啦,無錢搵鬼做呀?公司唔出糧你仲會唔會返工?唔要錢嘅一早去左做 NGO 義工啦,仲駛受呢班戇鳩老母氣?真是荒謬,把自己看得那麼高.jpg
最後,講返我一開始講果句.點解只係企喺大部份 Artist 果邊?我諗大家都估到,因為總會有堆害群之馬會甘於接受唔合理報酬(甚至無任何報酬)出 job,除左唔尊重自己技術同專業之外,亦令街外 potential clients 產生一種「唔駛畀錢都可以得到服務」嘅誤解.所謂「做爛市死全家」,絕對唔係誇張,亦唔只係我一個人嘅心聲.
做拍片,做攝影本身駛費鉅大,租 Studio 買機買鏡買燈買腳 Call Van 器材保養出糧畀 Crew 全部都要錢,仲要成日被人拖數,喺香港呢個慣性唔尊重 Artist 嘅地方,唔會比好多行業輕鬆.希望咁多位都明白啦.


text:
係咁的,日本咪成日都會出啲日本限定嘅商品呀美食呀咁樣,要人哋親身飛到去日本先買到食到.
咁日本7-11就喺12月初推出咗一款日本樂天白蘭地朱古力雪米糍「濃厚生チョコ 芳醇ショコラ」.然後咁啱我又喺上星期飛咗去日本一轉,咁當然就唔好執輸去7仔度搵下有冇啦!登登登櫈!結果係有架!228円(連稅),兌番港幣係10幾蚊,即買!
日本7仔限定「濃厚生チョコ 芳醇ショコラ」,連稅都係228yen咋!好抵!
打開就見到一盒兩粒嘅雪米滋(仲有支叉仔),朱古力皮糯米滋皮上面有朱古力粉,拮開入面嘅朱古力雪糕中間夾住一層白蘭地朱古力醬.
雖然我哋食果一刻佢已經融融地,拮開時個賣相麻麻地(可以睇番我哋條片),但個味仲係好正!超香濃朱古力加酒味,甜度適中,食完係絕對唔會有cheap cheap朱古力果種黏喉同甜膩嘅感覺,總之超好味啦!係要encore果隻!
同場仲見到Haagen-Dazs都出咗隻限定雪糕,就梗係順便都買埋試下啦!連稅售449yen.
試完之後,都覺得係好食嘅,綠色雪糕係開心果味,中間夾住士多啤梨醬,不過相比白蘭地朱古力雪米糍,呢款就明顯比下去.
仲有呢款連稅都係75Yen嘅波子汽水味雪條又係正到爆!
75yen咋,即係幾蚊港幣!
一拆袋已經聞到好香波子汽水味,抵食!
至於呢兩款Joel Robuchon士多啤梨同朱古力味嘅雪條都係最新出嘅口味!


text:
劇透誰是終極boss?》黃德斌落藥害郭晉安情節下星期出街!台慶劇《致命復活》呢排收視唔錯,叫好又叫座,坊間仲對邊個策劃綁架郭晉安十年嘅終極boss議論紛紛添!唔只前妻萬綺雯,前妻丈夫黃德斌,拍檔張國強,阿哥古明華嫌疑最大,就連朱晨麗,謝雪心,甚至係佢個自閉仔都有人認為有可能!點都好,難得部劇引起咁多討論,安仔點都要俾啲甜頭大家嘅,所以佢都講吓拍劇時有咩場口係比較困難.要同朱晨麗呢種高質美女連環激咀 ...
劇透誰是終極boss?》黃德斌落藥害郭晉安情節下星期出街!
台慶劇《致命復活》呢排收視唔錯,叫好又叫座,坊間仲對邊個策劃綁架郭晉安十年嘅終極boss議論紛紛添!唔只前妻萬綺雯,前妻丈夫黃德斌,拍檔張國強,阿哥古明華嫌疑最大,就連朱晨麗,謝雪心,甚至係佢個自閉仔都有人認為有可能!
點都好,難得部劇引起咁多討論,安仔點都要俾啲甜頭大家嘅,所以佢都講吓拍劇時有咩場口係比較困難.要同朱晨麗呢種高質美女連環激咀,安仔就話:「大家要互相配合啦,錫嘅時候個反應都好緊要嘅,對我嚟講我覺得係正常.」
親熱戲無難度,咁點先難呢?安仔回答嘅同時仲劇透咗少少下星期嘅情節添!「差唔多下個禮拜啦,講阿德斌餵我食興奮劑,混喺水度我唔知道,就要我喺朗豪中心對出嘅十字路口狂嗌狂叫,嗰場戲都幾考我架.」
難喺邊?攝影機就同大部分工作人員就喺天台影落去,條街上面得幾個劇務傍住佢,咁安仔無啦啦喺條街喪嗌,除咗會嚇親人,仲可能會引嚟唔少人上前問候兼圍住佢架嘛,話晒係三屆視帝喎!咁多人圍住,阻住,你叫佢點嗌好呢?想離開都成問題


text:
Day 3
第3日,今日又係好輕鬆,只係諗住去熊貓基地一個地方,所以唔洗咁早出發,不過其實去熊貓基地最好既時間應該係朝早7-8點,咁早係因為D熊貓食早餐既時候先係最生猛,過左早餐時間,好多熊貓就會好似係海洋公園個D熊貓咁,隻隻都攤晒係度唔願郁
係出發前先食個早餐,今次食呢間德克士,呢間野係大陸有好多分店,去到好多地方都可以見到,係繼KFC同麥當勞之後中國第3大既西式快餐店,我諗質素都應該唔會差既?
有飯有包食,不過講真個飯真係唔好食......價錢都唔係平,都係試過就算下次唔食lu(其實以前都食過好多次,但見到硬係想食下)
右手面個間中國銀行入面好大好豪華,話說我要入去過數比人,係部派籌機見到有deposit就揀左呢個,但就係度等左好耐等到其他人走晒個號碼都係停留係前一個唔叫我個個,到最後終於明點解,原來係冇人識英文唔敢叫我個號碼...到最後叫我號碼個個職員見我地行到去都好尷尬咁講左聲hello
成都既天氣真係唔多好,長期都有層霧氣,去左咁多日都未有見過陽光
行左15分鐘終於搵到個巴士站,不過因為周圍都起地鐵既關係市區好多地方唔係封左路就係巴士改道,要花d時間去搵巴士搭
上次去熊貓基地就係係昭覺寺巴士總站呢度轉車,不過今次中蕉啦,去到搵唔到部車
望望先知原來去熊貓基地既巴士搬左去動物園做總站...最後搭的士算,但又比人兜路...兜左我40蚊,上次去熊貓基地都比人兜左我80蚊,今次去到附近都要比人兜一獲,真係想叫佢地食x
都係唔好比d衰人影響心情,開開心心去睇熊貓
有電動車可以搭,唔洗搭車自己行上去,其實唔太遠
呢個就係唔朝早去既後果,一隻隻攤晒係度唔願郁
睇左咁多隻都係呢隻最正
揀個咁靚既位來訓,佢自己唔驚但見到都得人驚,咁大隻野訓係枝咁幼既樹枝上面
訓得佢咁舒服睇佢點落返來
熊貓海洋公園都有得睇,不過下面呢D海洋公園冇啦,山長水遠來到呢度就係想睇熊貓BB,真係超得意架
隻大少少既係度碌碌下,得意到成隻公仔咁
正宗既趴地熊
除左大熊貓,仲有小熊貓,不過頭先睇完熊貓BB之後,呢D就冇咩興趣慢慢欣賞啦
仲有其他動物都係係熊貓基地入面生活
(特別要推介一下係天鵝湖附近既一個廁所,大陸既公共廁所如果係乾乾淨淨已經好難得,呢個廁所有人長駐清潔之餘,竟然仲有暖既廁所板,真係係大陸第一次見,係一個凍到震既地方竟然出現呢個野,完全係5星級享受)
係熊貓基地搭車走又係一件好麻煩既事,因為門口整路變左單程路,回程既巴士冇得行呢度,所以而家要坐3程車先可以返到出市區
門口係有好多三輪車,的士係度拉客,但唔想再比人呃錢,所以冇必要都唔會坐呢D車,咁岩又有部巴士經過,都係唔理咁多跳左上車再算
搭一個站就出到一條大馬路,行去對面就可以轉返去動物園既巴士
去到動物園就可以搭返入市區既車,我就揀左去火車站既巴士,要先去一去火車站
成都既巴士都算係又大部又靚,對比返之後係重慶見到既巴士,呢度直頭可以用豪華去形容
火車站對出又係起地鐵封晒全條馬路,部巴士停到好遠,行左最少10分鐘先迫到入火車站範圍
迫到入來又唔係好多人,咁辛苦黎火車站其實係想退左張火車票,本來買左火車票去完九寨溝去西昌,經西昌去瀘沽湖,不過諗諗下都係唔係好夠時間,玩得瀘沽湖又唔係好夠時間係麗江玩,都係留返將來有多D時間先去
火車站有地方寫退票要收5%手績費,有地方就寫收20%手績費,都唔知邊個真?最後佢收左我5%
晚夜又係返到hostel食野,今次唔食西餐食中餐,平好多之餘而且都係好好食
仲有飲品送
食完野就係度上下網傾下計,唔經唔覺又好夜lu,明天一早就要出發去九寨溝


text:
最近因為電影同囚好多人係度講勞教中心,見到有d巴打都有問女仔個邊係點,所以開個post比大家了解下
其實我地女仔呢邊同男仔個邊一樣,都係行悔辱式,一樣有芥蘭雞翼,不過就唔係個個都要受
我地無勞教中心,但唔代表我地無佢地個套,我地係入面叫做入宮,姐係代遇更淒慘,好似沙咀錦,入得宮既多數係體能比較好,比警察飛朵同表現唔好,不過體能訓練方面就真係比男仔無錦辛苦,不過都好巴
我入過宮一次,真係好似落地獄錦....
同埋班扭記其實怕女多過仔,因為d女成日發癲跳制,自殺率又高,有時又要生仔,黎m個時又特別麻煩,講起黎m,我地一個月只有10塊m巾,計返一次大概黎5日,每次每日得2塊可以用,個感覺大概係你瀨尿但唔比你換褲,嗡足一日,試過有同學舉手同madam申請要多d,結果madam下個月派都無派比佢,叫佢自己諗辦法,結果個同學索性唔理,周圍坐搞到周圍都係血,最後比madam打餐懵仲入埋醫院,出黎仲要佢每日自己跑夠20個圈,個同學跑到m到無黎
仲有Madam虐待你有幾種方法,悔辱性說話一定有,呢個唔講,之後就係用警棍,其實我都唔知係咪叫警棍,總之係武器,之後就到赤手空拳,多數入宮就要受,d madam都唔係流,全部好揪得,聽講佢地同呀sir上一樣既training,所以好fit,到最後係懵仔針,女仔情緒比較波動又易失控,所以成日被打懵仔針
聽人講好似話有幾個人一齊逃獄,比職員發現,之後個幾個人攞m巾塞佢個口,搞到死左
有時夜晚會聽到有人啪倉門,有人喊,d燈又閃,又覺得個窗附近有野錦
見過最變態係有個mo比人逼佢食廚餘,佢仲係錦話好味,聽返同學講係加左料,加左咩就無人知,淨係返倉時聽到人講"錦佢都食唔出",另外就係見過有人玩屎同扯自己d頭髮扯到流曬血
同埋有個故事我都唔真的假,有個好瘦既女仔有左,一直無話比人知,到生個日,佢去左廁所好耐, d人去到發現個b已經死左,個女仔就準備度頸,之前個女仔就過界去左小欖,無返過黎,後來有人話佢係被逼害,因為佢好似係衰賣淫,日日比人鬧淫婦,又話佢做雞又話佢無男人西痕又話佢狐狸精小三命,但個女仔過左界之後有個職員話佢同2個妹大陸落黎,無人無物又無錢先搞到錦,原本係上面有個就結婚既男朋友,落到黎知佢做呢d都嫌佢污糟,個職員都眼泛淚光叫我地潔身自愛,反而d同學就只係講左句"做女人係錦架啦"
女仔當然都會撩事鬥非,女仔其實係無團結呢2個字,大家都疑心重,男仔都可能互相撐下,一齊捱完就算,女仔就真係屈係心記一世,無時無刻諗點樣整你,試過有人搶m巾搶唔到,就同你隻揪攬住一齊加監,明明比人搶果個係受害者,但一樣照加,比人恰完,情緒唔好喊下嗌下又要打針
來源:lihkg.com


text:
貴咪唔好買住囉!橫掂都係炒緊咪等下先囉!一時三刻玩少一隻半隻都唔算好大問題既.
況且現時FB賣二手嘢啲價都劈劈哋.
反正個設計就算用晒現時啲蜅件,都砌唔出以前福特既效果(尤其係基地mode, 對腳幢唔起之餘, 前面對拳頭又唔用多一截斜板遮住對好礙眼既拳頭)架啦!
正廠明知要將新設計既模用到盡,但又冇周詳既部署去出大力士及福特!
正廠出福特先,後出大力士咪好囉!硬係要出大力士先!
因為福特本身既變形機關及關節都係比大力士為多,如果第一個設計係出福特既話,到再出大力士時就不需改咁多部件啦.
依家將成個設計既流程倒轉咗,而又懶得去改好啲個福特模,搞到一件本來係值得高興既事變成(又再搞成為)一件遺憾既事喇!
依家都係只希望有廠肯將TW隻福特放大, 將個福特頭既變形炒番正廠,
同時如果個放大比例可以就到PE福特頭就更好啦!
跟住再加送大劍!
真心希望出到!
因為根本以現在正廠既設計,就算有3廠肯出補件,但由於正廠既設計真係令3廠好難出到一啲完美既補件出嚟,所以放棄新哩隻福特既機會會好高下.
另一個我都好希望出到既,就係如果3廠肯出補件俾番隻Encore 23, 效果可能仲會有更明顯既外觀及可動既提升都唔定呀!
因為福特舊模都只係差在啲關節可動度上啫, 而本身PE福特頭又可以安裝上去,如果出過兩手兩腳出嚟既效果, 我覺得未必會輸俾現時哩隻突然俾人炒起既正廠新福特囉!
到時可能變咗PE福特頭又炒番起,Encore 23福特都好可能突然由死貨變炒貨添呀!
[ 本帖最後由 hkclngkentf 於 2016-9-29 21:31 編輯
]


text:
2014-07-07
阿根廷之苦戀
男人之家,好心就唔好咁小心眼啦!咩都計住計住.係嘅,生活上好多嘢我哋都好應該大方啲,無謂斤斤計較,之但係每四年清一次嘅呢條數,就點都要計得清清楚楚!
球迷們通常都好專一.
雖然我口口聲聲話自己唔係勝利球迷,但支持阿根廷已經廿幾年,諗番轉頭當年鍾意阿根廷,第一個原因就係佢哋有位新晉球星,二來啱啱贏過世界盃,所以當時年少無知咁盲撑阿根廷,某程度都係因為佢哋夠勁,以為日後應該會經常勝利,所以呢段阿根廷愛情故事,開頭都係勝利主導!
事實係,捧咗幾年後嘅86年,真係目睹馬勒當拿一手捧走世界盃,咁我哋呢班阿根廷粉絲,就享盡飛上天上嘅快感,不過與此同時,亦正係大家跌進深淵嘅開始.
之後嘅阿根廷傷心片段包括:90年老馬帶傷單天保至尊,鋼門加符碌入決賽,但奸有奸輸;94年加埋巴迪高一開個勢雷霆萬鈞,直到老馬被驗出服用禁藥即out,成隊謝晒!98年人腳齊全入八強,又多得奧迪加無端端攞紅牌,比荷蘭一個突擊伯金世界波收你檔;02年大熱身份踩入死亡之組,竟然分組賽出局,再見巴迪高;06,10年開得唔錯順風順水,直到八強遇著剋星德國!
卒之,今屆終於能夠再次入四強,多得美斯正式大個仔孭起隊波,加上走線係有運,作為等咗24年嘅fans,其實已經心滿意足,勉強要加個願望的話,就係希望阿根廷能夠有場代表作啦,之前幾場波都只係啱啱夠贏,無乜霸氣囉!
轉載自晴報


text:
11款搞鬼Condom,你同佢試過未?
Dom Dom Dom, Dom Dom Dom, Dom Dom Dom Dom Dom~~又到聖誕,老土人實會同以往一樣,食返「性」誕哩個字.今年難得連住3日紅日一齊放,玩得特別開心,情到濃時咪好難唔聖誕快樂囉?但都係嗰句啦,記得安全至上啊!之前提過男朋友最想收到嘅禮物,其中一樣就係Condom,今期小編就介紹吓幾款搞鬼安全套,Sizz咪考慮吓你同佢啱唔啱用囉!
1. 真心話安全套
聽講男人最怕人哋話佢短,頭髮短定手手腳腳短小編唔知啦,但如果係講緊特別部位呢,哩款安全套就有證有據冇得賴喇.
2. 禮服矇面套
平時出席重要場合都要著得四正啲,兩個人之間嘅親蜜行為當然都要好好重視!
3. 奧巴馬一齊套
同當時嘅對手比,奧巴馬似乎最受歡迎.有奧巴馬加持嘅安全套會唔會特別安全呢?
4.威士忌味安全套
如果你覺得一般水果味唔啱你,大人嘅味道係咪適合你同佢多啲?
5. 恐龍Roar嚇死你套套
講笑咩,得意樣點會嚇得死你啊?但男朋友用到恐龍哩啲野獸,係咪應該唱返句「就這樣被你征服~」?
6.套你個樣
個人化安全套,究竟用你個樣好,定男朋友個樣好?定用你哋嘅合照好?都唔緊要啦,最緊要係擺明得你哋兩個可以用,都算係情趣嚟嘅.
9. 煙肉早餐(?)
愈癌愈愛嘅你哋最啱用!
11. 棒棒Dom
走可愛路線可以揀哩款,講埋I Love You 就冧上加冧啦~
唔駛怕醜喎,係你送嘅話,男朋友一定鍾意.又唔係叫你哋周圍Show畀人睇,你哋自己Enjoy咪得囉!記得記得記得,安全安全安全!


text:
各位買家賣家請小心呢位F888!話說呢位人兄出咗個post想買SP Program Card,正常地pm佢有全新嘅Program Card 可賣比佢,係年廿九個晚就比咗相佢睇.呢位人兄係年三十當日都有聯絡我去傾張card嘅野,我都有係電話度答佢.到咗年初一朝早10點左右又打電話比我又what’s app 我問野,我都照答!到年初二,佢係what’s app 度覆我話「OK交易」!跟住我就約佢時間同地點,佢話唔得!OK冇所謂咪再約佢聴日,佢又話唔得要「個新年後OK」!咁即係點呀?大年初一都過咗唔係要等到過埋「正月」或者2014年至買呀!當時真係有D火咪問佢即係幾時呀?之後就冇再覆啦!OK咁都算!或者人哋有事唔得住姐!於是,係上星期五同今日都再what’s app 佢問吓究竟要定唔要?到現在都冇覆過!
其實,都係一句姐!應承咗話要,之後話唔要我都冇計!我都冇辦法迫個買家要咗張Program Card 架!但係呢位人兄三番四次追問都唔肯回覆人哋,真係極之冇品兼冇禮貌!
所以,其他師兄同呢位人兄交易的話請小心!
與上朮人事,我也有類同事情發生,谢谢alanw ching. 所以有防備.大家請留意. 師兄,昨日先和F888再次交收,冇問題喎,準時有禮,已經交收多次 我也和F888師兄交收過兩次, 冇異樣.會唔會唔同人呢? 不是佷貴的嘛?要想咁耐
頁: [1]


text:
Sunday, 6 October 2013
手信推介:香蕉百力滋
14 comments:
哈哈我個日係big c都見到.有人買成大pack ~ 我竟然會無入香蕉,不過買左冬陰味!酸辣惹味!ReplyDeleteReplies
其實我覺得未至於好食到要大手掃呢Delete
- Anonymous6 October 2013 at 15:54
GoodReplyDelete
鬼嫁,我下個月會去BKK旅行, 你個blogD資料勁有用! 多謝你:DReplyDelete
見到你講價好叻, 你可以教下你平時點講價(eg jj market) 或者簡單既泰文點講嗎=D, hahahaReplies
仲有時間,慢慢睇啦Delete
我都係試下咋,好多時都未必講到,唔怕羞,由半價 or 8折講起,但有D真係一蚊都唔減
真係咁好味,可惜香港無得買ReplyDeleteReplies
無想像中咁好味,我中意冬陰功多D,但唔知點解好多人大手掃貨Delete
唉, 講到咩咪咩味, 其實即係味精, 都係少食為妙ReplyDeleteReplies
都係少食多滋味,食得多都口乾乾Delete
未見過香蕉味百力滋,我鍾意鹹味嘅多 D!ReplyDeleteReplies
我都鍾意鹹味嘅多 D,冬陰功最好Delete
而家佢同小老闆都是手信的首選ReplyDelete


text:
記得以前媽咪間唔中就會煮啲用西汁做嘅菜式,可能覺得甜甜酸酸,小朋友多數都會鍾意食,而我事實上又真係幾鍾意呢隻醬汁呀.讀初中時,因為唔係喺番屋企附近嘅學校讀,所以返唔到屋企食 lunch,於是媽咪就每朝早都提早一啲起身煮飯俾我帶番學校食.每次到咗 lunch time 時我都好期待打開個飯盒,睇吓有咩好餸食,如果係西汁煎雞扒的話,我就會好開心 o架啦,因為媽咪真係整得好好食. 但係因為已經好耐無食媽咪煮嘅餸,所以幾乎將西汁呢樣嘢遺忘咗!直到早幾個星期,Louisa 親自煮碟西汁煎大蝦俾我食,我先至記得番原來呢個世界上係有一種醬汁叫做「西汁」,反正好耐都無食過喇,今晚就用西汁煮肉排啦!
但係因為已經好耐無食媽咪煮嘅餸,所以幾乎將西汁呢樣嘢遺忘咗!直到早幾個星期,Louisa 親自煮碟西汁煎大蝦俾我食,我先至記得番原來呢個世界上係有一種醬汁叫做「西汁」,反正好耐都無食過喇,今晚就用西汁煮肉排啦!
材料:
腩排
南瓜
蘋果
乾蔥頭
月桂葉 (Bay Leave)
檸檬皮
醃料:
生抽
鹽
糖
紹酒
粟粉
油
調味料:
鹽
糖
檸檬汁
紹酒
茄汁
喼汁
OK 汁
黑椒粉
- 腩排洗乾淨,用抹手紙索乾水份後,就加入生抽,鹽,糖同埋紹酒,拌勻後先醃
半個鐘,之後就加埋粟粉同油一齊醃.
- 南瓜去皮去瓤;蘋果去皮去芯,全部切件備用.
- 乾蔥頭去衣後洗淨,將當中三分之一切成細件,其餘原粒留用.
- 燒熱油,先放乾蔥頭同月桂葉落鑊爆香,之後加入肉排,灒酒,然後加鹽,糖,
檸檬皮及少少水拌勻,冚蓋後轉細火慢慢炆腍.
- 當肉排開始炆腍嘅時候就加埋蘋果同原粒乾蔥頭一齊炆,並加入檸檬汁,茄汁,
喼汁同 OK 汁.
- 見蘋果都煮腍時,就可以加埋南瓜落去,灑上黑椒,繼續以中火慢慢炆.
- 當南瓜都煮腍時,就可以上碟喇!
噚日喺街市見到有日本南瓜,賣 $5 一個,老實講,正宗日本南瓜又點會賣咁平呢?不過見到顏色好靚,好吸引,仲勁大個 o添,所以咪買個返嚟囉!
我專登將個蒜頭同個南瓜擺埋一齊,等你哋可以知道個南瓜有幾大.
啲瓜肉都好金黃色呀!
Notes:
- 切好咗嘅蘋果,可以先加少少檸檬汁拌勻,以免變色.
- OK 汁份量唔好落太多,因為味道頗酸.


text:
好多沖繩自由行嘅朋友喺計劃行程果陣,都會考慮參加Hip-Hop觀光巴士,一次過去晒多個景點.不過Hip-Hop觀光巴士選擇咁多,到底揀邊個最適合自己?今次小編就同大家剖析各個Hip-Hop觀光巴士嘅優點啦!
講到沖繩,大家嘅第一個諗提及到嘅一定係「沖縄美ら海水族館」!「黑潮之海」水族箱是世界第二大嘅水族箱,大家可以近距離睇鯨鯊等唔同嘅海洋生物,而且仲會有海豚表演同埋開滿各式各樣亞熱帶花朵嘅熱帶館,絕對旅客喺沖繩必去嘅景點!如果無去到唔好同人講你去過沖繩!
萬座毛呢個名來自琉球國王,意思係「可容納萬人嘅草坪」, 毛係指「野原」.大家去到萬座毛除左可以見到一望無際嘅大海之外,你仲會見到被海水侵蝕而成嘅岩層,佢就好似一隻吸緊水嘅大象,每次都吸引都好多人同佢合照架!
大家可以喺御菓子御殿見到沖繩必買手信紅芋蕃薯批嘅製作流程,順便買埋手信比香港嘅朋友仔~
邊戶岬距離那霸市區北面大約120km,係沖繩本島最北方嘅景點.如果晴天視野良好嘅時候,甚至可以望到鹿兒島縣嘅與論島,所以唔少人慕名前去,慢心成為當地知名嘅觀光勝地.
去到名護鳳梨公園大家可以品嘗到獨創嘅蜂蜜蛋糕同埋美味泡芙!除此之外,仲可以試飲葡萄酒同日式甜品,就連菠蘿大家都盡情試食!如果大家係同小朋友一齊遊沖繩,你可以搭下造型超級可愛嘅菠蘿造型電動遊園車,展開菠蘿園探險之旅!
沖繩有咁多必去景點,唔係自駕遊就一定要參加Hip-Hop觀光巴士啦!小編而家就同大家分析下邊個Hip-Hop觀光巴士最啱你啦!
如果大家係第一次去沖繩旅行嘅話,可以選擇Hip-Hop 觀光巴士A!因為Hip-Hop 觀光巴士A可以一日內帶你遊走5個沖繩必去景點,無論你想睇風景,又或者想去水族館,Hip-Hop 觀光巴士A都可以幫到你!而且你會有3個鐘嘅時間,可以慢慢欣賞水族館內嘅海洋生物,唔會太chur,所以小編會推薦Hip-Hop 觀光巴士A俾未去過沖繩嘅你! 提提大家,Hip-Hop 觀光巴士A唔包括lunch架,建議大家出發前準備零食,麵包等小食,以防餓親自己!
至於Hip-Hop 觀光巴士C,小編就會推薦俾熱愛大自然嘅朋友仔啦!因為成個行程入面,會經過邊戶岬,大石林山等自然景觀,大家想慢活人生,感受大自然之美,就可以參加Hip-Hop 觀光巴士C啦,而且當中仲包含一餐lunch,就唔洗怕會餓親啦!不過,Hip-Hop 觀光巴士C留喺水族館時間只得2個鐘,所以選擇之前記得要諗清楚參加觀光巴士嘅目的啦,如果大家想喺觀光巴士留耐啲時間,就要參加Hip-Hop 觀光巴士A!
Hip-Hop 觀光巴士B絕對會適合一家大細出發旅行嘅朋友,唔單止會喺水族館參觀3小時,仲會去到名護菠蘿公園(偶數日),上面都提及到大家可以喺搭上造型超級可愛嘅菠蘿造型電動遊園車,探險名護菠蘿公園,小朋友一定會玩到樂而忘返!另一個重點係Hip-Hop 觀光巴士B係唯一一個觀光巴士會由北谷出發,方便住北部嘅朋友,體驗南方小島嘅風情!
小編同大家介紹完之後,相信大家都識點揀Hip-Hop 觀光巴士啦!唔好再猶豫啦,快啲報名啦!
▲認識KKday▲
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 54 個國家,174 個城市,為您搜羅超過 6,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往 KKday 網站,訂購心水行程!
▲訂閱 KKday電子報,獲取更多旅遊優惠!
關注KKday社交平台動向:
▲Facebook ▲Instagram ▲YouTube ▲旅友討論區


text:
風雨同路台灣之旅 ~ Day 2(Part 2)
天成~包裝廣場~君品商場~淡水~漁人碼頭~淡水老街~士林夜巿~85度C~天成
17~Feb~2010(三)
係漁人碼頭搭車番去淡水老街
呢條街好長好多嘢食好多嘢買
幾值得行架
嗰日好多旅行團
身邊啲人都係講廣東話
呢個係正宗嘅阿婆鐵蛋
係老街直行到街尾再轉左就見啦
呢個臭豆腐好正架
仲有泡菜送我都食咗兩大串
長長嘅薯片仔仔又點放過呢?
大老爺同仔仔囡囡就係呢間搜奇博物館度
唔見咗成粒鐘
等我係條街度好似個傻婆咁周圍搵人
行完老街都夜啦
原定行程係先去美麗華再戰士林夜巿
不過咁大兩
去到美麗華又點可以坐摩天輪呢?
而且個個都變咗濕水鴨
周身濕晒都唔舒服
所以一致決定
直接去士林夜士掃街
搭捷運係"劍潭"站落車
1號出口再過隧道就係士林夜巿
行入去就見到呢檔
超人氣嘅大大雞扒
姨娚女上次嚟嘅時候
試過幾好味
可惜太多人排隊
我地都無心機去排
諗住行入去食睇下有乜好嘢食
點知舉步都難
根本無辦法可以停係度
係度行仲好危險
隔離就係一大鑊油
好辛苦咁行完
見檔檔都無位
兼且睇落無乜嘢好食
見仔仔好想試下
唯有坐低求其咁試一雨樣
啲食物勁差
碟蠔仔煎淨係得薯粉
成碟得幾隻蠔仔
勁難食囉
仔仔同大老爺又想去試下鐵板牛扒
我地幾個女人就無興趣
又見姨娚女就想去搵間蛋糕店
就同佢約定8點係捷運站集合
各自搵食
我地四個女人去搵一間叫"85度C"嘅蛋糕店
姨娚女的同事話呢間嘢好正
我地都搵咗一輪先搵到
佢地唔係開係大街度
好彩都俾我地搵到
梗係要影番張相先啦
呢度啲蛋糕款式非常多
一件平均都係35~48台幣一件(約$9~$12)
係咪好抵先
我地每人選一樣 然後一齊試 各款蛋糕都好味 我同姨娚女不約而同選咗拿破崙 祇係唔同味道啫
然後一齊試
各款蛋糕都好味
我同姨娚女不約而同選咗拿破崙
祇係唔同味道啫
啲CAKE真係唔錯
忍唔住再買多幾件返酒店試
返到酒店之前仲有少少時間
啲鋪頭收十點架
女人梗係會爭取shopping嘅時間
係酒店放低啲蛋糕
即刻再落地下街行
雖然大家真係好攰
都無阻我地買嘢嘅興致架
我係度都買咗三對鞋
好攰好攰又一天
期望明天唔好再落雨啦..............
待續day 3 & day 4...............


text:
前兩日,犁牛師兄打咗個Status話『細個成日諗,下世一定要投胎做女人感受下俾人屌既感覺,但自從返左工之後我再無呢個諗法…』我當下第一個反應係,你唔明!嗱,比人用口屌同(真係)比人用口屌,已經好大分別,更何況真係比人屌?點解我會咁講呢,係當你有一個Pussy 又睇過吓啲Scentific Reports 之後,你會發現集中響陰核嘅快感神經大約有8000條,數量係陰莖嘅2倍;繼續玩數字遊戲的話,你會發現男人射精嘅快感大約得5秒,而女人嘅高潮係可以好耐好耐.到達完頂峰,女人更加唔需要回氣,就可以繼續嚟,獲得所謂嘅Multi-Orgasms(多重高潮)…但係大前提係,首先你要有一個…高潮…囉.
Class 101 呢個Course Number 係所有基礎課程嘅號碼,而A係課程第一部分;顧名思義,呢班係教你食貓貓.除咗豆腐婆,素食人士可以出返去先喇.身為一個豆腐婆,呢篇嘢寫出嚟係希望造福所有同類…我意思係女人,無論同性戀定異性戀定係萬能插.女人可以比你條佬睇,而男人請你花啲時間繼續睇,因為愛一個人,可以令佢「開心」係好有成功感㗎.
今次唔係講緊(真係)食貓貓,先講講點樣令隻貓貓開心先.
女人係極需要前戲.就好似聽一首歌,一定要有Intro,Verse,你先會覺得個Chrous寧舍好聽,甚至有個Bridge,最後個Outro令人更加回味.如果得個Chrous,真係好無癮㗎.每個女人都唔同,但係冇一個女人係錫胸就夠囉.錫吓佢個嘴係必要,但注意,唔係食咗佢,我見好多男仔濕吻佢女朋友嗰時,都好似想吞佢落肚咁.唔係猛伸脷,就係係咁含住人哋個嘴,真係乜癮都冇晒.溫柔啲,適量猴禽係冇問題嘅.另外,錫耳錫頸都係好事,但千祈唔好係咁奶人哋隻耳…我以前識一個男仔,佢話佢最鐘意伸條脷入佢女朋友耳仔入面,仲話我知耳屎係苦…我聽到之後就好戥佢女朋友慘喇.雖然我唔否定呢個世界可能真係有女仔鐘意,但係我相信大部分女仔都唔會鐘意囉.由於係基礎課程,我唔會太深入解釋,睇吓將來會唔會開埋Kissing 101 啦.
今日我講到Intro先,下次再講Verse.


text:
呢期最紅真係非ptgf莫屬.事緣由某部分因為玩厭咗嘅連登爸打(前恩客)揭發「ptgf」嘅神秘面紗,令到個個男仔睇完都覺得,身邊人隨時原來係援交妹嚟嘅;而另一邊廂,個個女仔都怕畀人誤會係「出嚟做」.去到最後更加演變成人踩人事件,你踩我姊妹,我post返你大頭添.
呢篇文並唔打算同你慢慢深究孰對孰錯,而係想講下香港人其實都係繼承咗「自古以嚟」嘅陋習:就係壓抑而唔識表達;爆大鑊又唔識得圓滑;簡單啲講,男嘅唔識溝女,女嘅唔識點樣兜.
不期然喺到諗,2017嘅香港,點解好似返返去仲有青樓嗰段日子,做又批鬥,叫又批鬥?唔係個個都話笑貧不笑娼架咩?咁快反口覆舌嘅,人類真係善變.
其實呢單嘢同自殺學生一樣,呢樣係一個社會問題,我認為可以套用呢啲集體現象喺涂爾幹講嘅「社會失範」入面,即係類似傳統價值崩壞之類咁啦(呢到唔詳細講喇).
以前係因為屋企窮,要養家,去求學,而膽粗粗出賣肉身,祈求恩客嘅福澤以有機會出去讀書增廣見聞;但而家冇呢枝歌仔唱嚕,普遍學生都受過九年免費教育,唔再因為屋企冇錢而讀唔到書,反之細細個就知乜嘢叫獨立,乜嘢叫民主.
唔知好彩定唔好彩,香港呢個華洋雜處嘅地方喺好多東方人腦中,植根住唔少變咗質嘅西化思想.鸚鵡學舌,多咗好多扮到思想好前維,想「身體自主」,「生活體驗」,扮到鬼妹仔性格嘅港女,但其實只係徒具其形嘅「偽韓妹/偽ABC」充斥市面.
啱啱都講到係一個社會失範,咁即係話唔係某班人錯晒,而係大家一種共識,甚至乎屬於「集體無意識」,變成時代嘅其中一環.我就咁諗,既然時代決定咗呢一代有咁嘅思想,呢啲事又對得住人,對得住自己,理得係共業又好乜都好,身為呢代人點解要覺得係一件錯事呢?有錯不如等多幾年至評價啦.
其實ptgf嘅興起過程,真係一匹布咁長.要講「港女」嘅形成,又要講港女之前嘅「毒L與兵」(或者痴情啦好聽啲)點樣扭曲男女之間嘅關係樞紐﹑或者直情以時代為單位講地位﹑性格嘅變化……
算啦,由佢喇.講呢啲off晒topic.講返呢單先,構成呢件事「ptgf」係佔重要席位,但我哋都唔好忽略「用家」都係stakeholders嚟.我嘅睇法就好似題目所講,我哋唔係去阻止佢哋,而只係需要畀個出口佢哋發圍.我就試下用「用家」嘅睇法去幫下ptgf.
有冇留意,點解韓妹又性感又好睇?日本av女優又可以一邊畀人J,一邊受人敬重,甚至能夠打入主流影視圈?係因為自信.我哋太缺乏成就自己嘅嗰種自信.有冇諗過,其實香港都可以成為亞洲AV之都?
香港嘅影視業喺八十年代係染指全球,瘋魔好多國家,俘擄幾多億人.點解港產片去唔返當日嘅雄偉?正正係因為我哋始終唔相信自己(或者的確唔夠相關配套/教育).我哋好少去立足本土,好少可覺得自己嘅嘢出到街,妄自菲薄.其實香港一樣可以重振電影業,甚至發展黃業(香港要乜場景有乜場景,遲啲連故宮都可以撈埋).學洋子話齋,香港一樣可以推崇女優/黃色文化,一樣可以做到好專業.藉著香港嘅名氣﹑專才﹑電影業嘅朋友,將香港黃業輸出,學泡菜國咁用文化征服國際,要同日本對撼絕對唔係天荒夜譚.
少年,你以為我真係講ptgf?你太年輕鳥.


text:
見呢排都涼涼地 . . 係時候要買定粉底液準備秋天同冬天用 ^_^
本身已經有rmk隻creamy foundation . . 但係都想試下其他粉底液 . .
我當初諗住都係o係max factor 同 bourjois 之間揀 . . 試隻second skin foundation 上手真係覺得d顏色比較紅 . . 同埋厚 >_<
所以最後就買左呢隻水果粉底液 ^_^
之前見10 hours 都好似有幾好既評價 . . 所以都試埋上手 ( 顏色 72 係中間色 . . 不過比較紅底 . . 所以最後都放棄左 )
我最後買左呢款水果粉底液 53 色 . . 我覺得呢隻粉底液比起10 hours 多d 顏色揀之餘 , 仲比較 match 亞洲人既skin tone ^_^
本來心思思諗緊會唔會又浮粉 . . 顏色又唔岩 ( 我成日揀錯色 )
第二朝一試上面 . . 真係幾貼 . . 我係用sponge 印d 粉底液上面 . . 好matt 好自然 ^_^
出左街一兩個鍾 . . 個妝仲好睇 . . 果日我仲要行咁響尖嘴行街 . . 都冇補妝 . . ^_^ 仲好keep 到 ^_^
返學都有用到 . . ^_^ 通常我會響學校留到好晏 . . 所以就test 下呢隻粉底液夠唔夠持久 ^_^
平時我就懶啦 . . 就咁用cezanne 2 way . . 真係隔兩個鍾就要補一次妝
但係我今次用bourjois + cezanne + 薄薄地一層 za groovy smoothy ( 呢隻for 控油 , 冇乜色 ) . . 出奇地成日直落14 個鍾都係補左兩次妝 ^_^
冇浮粉 . . 好貼 ^_^
不過佢都落幾多香料 . . 一嗅都知道 . . 皮膚比較sensitive 既話就要小心d ; ^_^
另外佢只係得保濕既功效 . . 控油係基本上冇乜


text:
話題作《一念無明》終於係上星期上映,呢套神戲未上先引起網民熱議,更先後於金馬獎,香港電影評論學會大獎,金像獎等電影界盛事中,奪下多個大獎,人人彷彿沒有不看的理由.作為電影發燒友嘅我,當然一早訂好戲飛去朝聖.
導演黃進希望透過電影,去喚醒普羅大眾對情緒病患者嘅關注,以及解除對精神病人嘅標籤同歧視.但我今次呢篇觀後感唔係想講精神病,唔係同你討論邊個演技好唔好,純粹想用第一身感受去講下「親情」......
曾經我都係曾志偉去輔導工作坊身邊嘅師奶,自己屋企人有精神病,驚佢有一日會危害到其他屋企人同自己條命,所以覺得送有病嗰嗰去青山係件好合情合理嘅事.但直到片尾曾生嘅真情剖白,我慚愧嘅眼淚就忍唔住流出黎:「其實要做一個仆街好容易,唔想做嘅,丟埋一邊囉.再搵十幾個藉口同自己講『沒辦法,我已經盡咗力』,然後就逃避,避到追唔返 ... 但我做唔到,因為佢係我個仔.」
呢套戲有好多比觀眾代入思考嘅空間,而呢個位就係我睇完最大反思嘅地方.一路以來,我對我爸爸都有好多意見,但多數只會同朋友訴下苦就算.因為唔想理,唔想比機會自己同佢講野,覺得同佢溝通係一件好煩好攰嘅事,但呢一刻,我諗我唔會再避,再避,就一世......
無論屋企人係點都好,始終都係屋企人,呢一點係事實,逃避唔到.問題係唔會識得自己自動解決,好多時候都要靠大家踏出第一步去嘗試去改善,結果得唔得唔重要,重要嘅係,我起碼嘗試過.
過去嘅就由得佢過去,我哋唯有吸收前人嘅經驗,係自己嘅下一代到好好咁做好呢個角色.自己父母無得揀,但我哋有得揀第時去做一個點樣嘅父母.
「 係咪所有嘢都可以外判出去比人做?」希望有同樣感受嘅後生仔,係睇完呢篇廢up文之後,可以踏出一步,同自己屋企人講多句嘢,或者邀請對方同你一齊去睇《一念無明》.


text:
Monday, November 14, 2016
咁又11月啦
已經係半放棄狀態,有d對唔住自己,但時間原來真係十分寶貴, 無左返工寫blog時間,返到屋企忙得7 碌,真係唔放棄唔得,希望d blog友仲記得我啦,嗚嗚!
其實呢一個月真係超級忙,因為99 返左大陸3 星期,我就自己忙足3 星期. 佢未返大陸前,我仲同我老公講,叫佢盡早返屋企呀,
我要煮飯又要睇住佢地唔容易,佢話ok, 點知由day 1 開始,最早個日返係9:30pm, 我個幾星期真係stress到爆,加上d咳又唔好, 我起碼足足咳左一個月,唉.跟住晚晚都趕頭趕命返屋企煮飯, 好彩係我可以work fr home幾日,唔駛咁趕,仲可以係屋企煮落d野先, 不過返工個幾日,我基本上都係煮d麵呀,意粉呀咁咋, 大型飯局真係唔駛預我! 咁就捱左3 個星期,好彩佢兩個都算係咁,都會一齊玩, 唔會超bother我. 不過無左我老公係身邊,同埋自己又未好得番哂,所以先捱到病. 雖然唔駛落去99 度食飯都有d開心, 但暫時都仲係太忙,佢煮埋飯就最perfect.
早排學校有個superhero day, 咁我地就買左套衫比hannah著,哈哈,係咪好型呢?
其實係佢自己話想做catwoman, 咁我地就買比佢啦,點知出黎效果真係好鬼型,哈哈,
型到佢唔肯除底, 不過都ok啦,一日半日,如果唔係就真係生熱痱呀! 同埋因為jumpsuit, 去廁所一定超煩架. emma都有架,不過佢唔多肯著, 真係好夾硬迫佢著上身影張相咋.
之後halloween, 有人又話要做 fairy, 咁我地又要買過另一套,真係好鬼忙同貴囉, 不過見到佢地開心我地都開心既. 我之前請左d朋友仔黎屋企搞個halloween party, 不過都係一齊玩下食下,小朋友就當然要著costume啦! 都過左好開心既一日呀!
工作方面,我早排都忙到透唔到氣,可能因為quarterly,
要file哂所有report, 實在忙到嘔, 跟住d client又 incompetent, 我又不停有deadline, 今個星期真係算輕鬆d咋, 新個老細又咩都唔理,我見佢既日子真係十隻手指數到, 因為佢多數係第二個office做野,出去nyc就少, 但作為新老細,係咪都比d effort扮下野,唉,好彩我地幾個舊同事都係好自動波, 知道自己既責任係邊度,如果要搵佢黎幫手,真係十世都搵唔到, 不過最慘係我舊老細半退休咁,所以好少係office啦, 我如果需要佢地,就多數用電話,但有時電話真係唔夠真人方便, 唉,咁又可以點,不過而家好就好在可以好flexible, 遲到早退無人理,work from home又得,請假又得,最緊要係deadline交到貨就得, 咁算唔算係好呢? 同同事傾過,佢話而家真係flexibility好重要, esp我d小朋友咁細個,真係好需要我地, 加上如果小朋友唔舒服呀,你唔會話take哂你d time off而無哂d vac day, 所以雖然一開始我都有d想搵第二份工,但見人工又ok, 又咁flex, 我諗出面無幾多間公司接受我遲到早退卦. 只可以同自己講,做住先啦!
希望keep到一個月一次啦,哈哈! CIAO
Subscribe to: Posts (Atom)


text:
23 JANUARY 2015(FRI)
前排係FACEBOOK見好多朋友仔都試左麥當當新推出嘅抺茶雪糕,不過因為早排未病好,所以一直都冇有得試.
早幾日見小小豬返學乖乖,我又病好左,所以兩母子就去試新嘢啦~
FACEBOOK朋友仔嘅食後感都係有讚有彈,所以都心大心細,唔知好唔好食.
不過平平地都係$5,所以就抱住一試冇壞心態試吓啦~
食落好唔好味?當然...同大牌子嘅抺茶味雪糕相比個抺茶味可能唔夠濃.不過我個人就覺得個味道唔錯,都幾啱我口味,因為食落都好香抺茶味,而且一啲都唔苦澀味.加上平平地過下口癮都不失為一個好選擇呀!
哈哈...唔止我覺得好食,就連小小豬都食唔停口呀~
自嗰次同小小豬試過抺茶雪糕之後,今日行過麥當當,見抺茶雪糕又有新款式,所以又走入去八卦一下,原來出左啲新地款呀~
哈哈哈...見有新嘢我當然又嚟試下,所以就叫左一個抺茶新地啦~
OH....原來將抺茶雪糕再加上朱古力醬個味道係冇純抺茶雪糕咁好食,因為啲朱古力味就真係太勁了,完全蓋個晒抺茶味.
所以原本都打算下次試抺茶麥旋風,依家都唔敢啦,都係食返完味好啲!
不過我都不法奇想,如果將抺茶雪糕改配紅豆醬,我諗一定會好食好多,希望麥當當會有機會推出依個配搭啦!


text:
2007年11月30日 星期五
漸變色文字
嘢,由乜都唔識嘅我,都可以整到個blog越嚟越多嘢,越嚟越靚!我真係越嚟越覺得,電腦
真係太神奇啦!
哈哈哈!我真係實在太叻啦!好開心呀!
2007年11月28日 星期三
試妝&男禮
星期日, 沙律陪我去試妝,個化妝師都幾有心機, 個妝亦ok啦!係我d皮膚乾d囉!可能係因為呢排d天氣太乾燥呱!唉!大家知啦,我係一個唔塗任何護膚品嘅人,單靠天生麗質,平時化淡妝就完全冇問題啦!但係一塗嗰d咁嘅又濕粉又乾粉又碎粉, 九廿幾層嘅時候,就經唔起考驗啦!個虎口位嗰兩條紋深到呢!原先我都諗住下個月去做吓彩光想改善吓!點知個化妝師話叫我千祈唔好喎!佢話佢個客早三個月做都回復唔到喎!超!咁即係呢條Q又唔得啦!唯有都係勤d做Facial啦!
星期一, Jofee同Matthew去試男禮,我同豬豬一去到,見到佢哋兩個好煩惱嘅表情,跟住又話條褲有褶好yor,又話d禮服同條褲唔同色,又話要自己出去配褲~又咁又咁,咁你件禮服又唔帶得出街又點配褲啫!搞咗好耐,結果原來人哋有冇褶嘅褲個囉!一換咗~~條氣順曬!到選禮服啦!Jofee一味驚誇張,但係結婚係要適量地誇個喎!咁又要氹佢試啦!結果都算ok啦!
之後到Matthew,挑戰就大啦!佢係咁話接受唔到自己咁樣,又話想著番屋企自己嗰套又剩,我明我明~~佢型慣!但係人唔係剩係得一面o家嘛!除咗型都可以玩吓第二隻feel囉!首先佢就換咗件恤衫同褲啦!出到嚟就勁話人哋條褲緊,又話上到條腰到~~跟住勁張個褲頭係咁捲底去,話要整到變底腰喎!呀~~~激死我啦!之後佢又拎咗條幼呔!本來就冇問題,不過大家要知道,禮服恤衫係企領o家嘛!打幼呔又好似有d不倫不類囉!佢又話要著番屋企嗰件恤衫嚟襯條呔啦!救我呀!跟住著埋件西裝褸,好似著咗老豆件西裝咁!我真係頂唔順啦!打比沙律投訴,你條仔呀!咁咁咁呀!沙律就叫我同佢講,你有幾時見過張國榮著踢死兔扮Hip Hop呢?Matthew就答係嗰時未有Hip Hop咋!
好彩個女仔好快就攞過另外一件禮服款,小修腰嘅比佢!ee又幾fit喎!向呢個時候,奇怪嘅事就發生喇!唔知點解Matthew突然間括咗出去,話著得小禮服唔著企領恤衫好似唔係幾好喎!我更係即刻連番“係係係”啦!佢又話喇~~咁著企領恤衫打幼呔又好似唔係咁好哦呵!“更係啦!更係啦!”咁佢就換咗個bow!嘩!我即刻定番好多!跟住個女仔話不如你換番條大碼褲試吓啦!應該唔係大好多嘅啫!咁佢就試啦!真係ok喎!我更係打蛇隨掍上啦!咁不如試埋個腰封呢!試吓之嘛!到佢帶咗上身,嘩!好靚仔呀!好有型呀!係咁讚佢囉!佢又抓吓個頭話咁要剪吓頭髮啦!哈哈!佢話喎,咁大個仔做過咁多次兄弟都未試過咁行,我同豬豬即刻異口同聲話“你今次係做伴郎呀!”
2007年11月21日 星期三
有鼓勵, 更係希望做得更好啦!
曾經...我又有為咗劉德華同黎明,內心爭扎得好厲害過!話說當年黎明岩岩出道,做咗套天涯歌女(女主角係陳松齡) 嘩!靚仔到呢!對眼電死人咩!但係當時嘅我係超級華仔迷(e+都好鍾意),點算呢?如果我鍾意黎明,會好對唔住華仔嗰喎!點算呢?貪新忘舊!我睇唔起你!爭扎爭扎吓!我終於做咗一個決定啦!黎明正衰人嚟o家!佢唔出見就唔會搞到我有異心啦!自始之後我就唔鍾意黎明啦!(e+咁大個人喇!更係冇再咁諗啦!)
講咗咁耐!究竟想講咩呢?~~
哈哈!其實係想話,自從開咗facebook之後,我發覺自己冷落咗個blog呀!雖然平時都唔係咁勤力寫!但係始終硬係覺得係自己分咗心, 真係唔岩喇!哈哈!重要嗰日向facebook有個女仔add我,話鍾意睇我個blog添!哈哈!咁我真係愧對我d讀者啦!哈哈哈!以後記住要多d番嚟寫吓嘢先得啦!
2007年11月19日 星期一
邦邦生日
星期六,一早出咗去剪頭髮,跟住約咗Hedy去補條眉,之後夜晚就去咗邦邦嘅生日會!
嗰晚見番好多好耐冇見嘅朋友,感覺好親切又好奇怪,玩就更係冇問題啦!但係已經唔係心交嗰種啦!始終~~我已經唔係嗰個圈子嘅人啦!
點都好啦!見到黃德我真係好開心囉!重有偉雄真係大個仔啦!真係唔可以唔認~~我真係老啦!
2007年11月14日 星期三
之前成日收到人d email叫我玩facebook,我心諗...未同friendster一樣,開咗之後幾年都唔上去睇一次!冇乜意思!但係呢排越嚟越多人玩,重要唔止email,d人直頭係dau口dau面問,好撚煩!結果~~我更係頂唔順開咗啦!
到e+開先覺得自己out out哋!人哋個個都已經有九廿幾個fd,自己呢?重未識點玩!不過...循例都要試吓o家!唔係一陣人講咩都唔知就比人笑啦!但係for我嚟講呢,冇啦啦send杯drink比我,或者係我又冇啦啦比隻蛋你,嘻嘻!真係無聊之極!
可能係我重未識享受呢種樂趣呱!但係如果有d人真係可以搵到失散多年嘅朋友,咁意義就變得好大囉!好唔好玩~~又即管玩多一排試吓啦!
2007年11月8日 星期四
加咗新嘢!
前一排睇睇吓人哋d Blog,比我發現到有個人又係用Pink Panther做主題,咁都不特止,佢重好叻o家!重教人點樣整靚自己個Blog添!
大家有冇發現,我個Blog已經加多咗音樂同埋計時器啦!好勁呀!之後我重會整好多嘢o家!不過真係要比d時間學吓先囉!
哈哈!唔知佢之後重會教d咩呢!好期待呀!
2007年11月7日 星期三
律師教你冷知識
尋晚同Jofee上咗律師樓,簽擬結婚通知書,搞完一大餐,重要上埋個講座!不過又估唔到喎,原來有好多嘢學o家!例如企位點可以靚d啦!點可以避免新娘嘅裙擺比人踢嚟踢去啦!交換介子時應該交叉咁拖手啦,帶介子嘅手勢係應該手心向天啦!咁就唔會阻住攝影師影隻介子啦!嘩!真係唔講唔知呀!最難得嘅係,連Jofee都話學到嘢呀嘛!
上完堂,同Jofee經過一間食日本放題嘅,就上咗去諗住試吓喇!跟住點......更係失望收場啦!哈哈!Jofee食完重同我講,我哋要記住記住記住,放題都係唔岩我哋,因為我哋食得又唔多,同埋通常放題d嘢都係唔新鮮嘅!不過唔知點解次次我哋都會話試吓啦!咁就又上當啦!哈哈!


text:
8 FEBRUARY 2016(MON)
嚟到大年初一,其實我地都真係冇咩特別節目,因為晚上要返奶奶屋企拜年,所以都唔去得太遠,只係近近地又嚟觀塘海濱公園等小小豬嚟放放電啦~
**請按此繼續瀏覽全文 : CLICK HERE **
由於都係突然決定去奶奶屋企前嚟,所以都真係咩都冇準備,就連相機都唔記得帶,所以都冇同小小豬影過啲咩玩樂相.
不過唔緊要,依個咁好玩又開心嘅地方我地成日都嚟,所以今日就專心同小小豬玩啦!
雖然唔係點影相,不過我今日都同小小豬著左靚靚親子裝,所以都嚟影張相紀錄一下我倆的親子時光.
其實....我個人真係唔多鐘意著格仔衫(總係覺得同我唔多夾咁),但小小豬著上依啲格仔衫又顯得特別型仔同大個仔,一個貪心的媽媽又想同個仔親子得嚟又想個仔型,所以就唯有自己做個配合,同小小豬一齊著格仔衫啦!
玩樂完畢就去奶奶屋拜年食晚飯,不過今年就有少少特別,因為我幫手入廚,我都係第一次煮咁多人的晚餐(大大話話都有成廿幾人),老老實實我依啲廚藝BB班真係勁驚,慶幸最後其中一位嫂嫂入嚟同我一齊煮,咁就順順利利煮左一餐新年飯啦!
食完晚飯返到屋企見到盆水仙都開得好靚,所以就拎四葉妹妹出嚟自娛一番~
影到我興起,我仲拎埋啲四葉妹妹落管理處,同開得好靚嘅大桃花影呀~
坦白講,影嘅時候又真係有點尷尬,因為旁人真係會望住你影.不過當你見到啲靚靚公仔相之後,成個人都係會好開心,所以一於好少理,享受影相嘅一刻.
今個大年初一就好似過得簡單左,不過唔緊要,最緊要係開心嘛,又見到咁多靚花,希望嚟緊一年可以花開富貴啦!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
見到網友 Motonako.A 成日都整 muffin 整得咁開心,Louisa 又借咗個 muffin 模俾我,於是興到就整呢個紅莓合桃鬆餅囉!
材料:
中筋麵粉 83克
泡打粉 1/6茶匙
橄欖油 50ml
砂糖 50克
雞蛋 1隻
椰漿 35ml
紅莓乾 適量
合桃 適量
以上材料份量可做約 5個鬆餅
- 合桃洗淨,用抹手紙索乾水份後,放入已預熱 180°C 嘅焗爐內焗 6 - 8分鐘至香
,出爐稍為攤凍後就將佢剪成細粒.
- 將橄欖油同糖混合,用電動打蛋器打勻.
- 麵粉同泡打粉過篩 3次,然後加入牛油,糖混合物裡面,用打蛋器拌勻.
- 加入椰漿同雞蛋拌勻.
- 最後加埋紅莓乾同焗香咗嘅合桃碎落去,繼續用打蛋器以慢速攪拌至所有材料完
全混合.
- 將麵糊倒入已放有紙模嘅焗盤內, 放入焗爐,用180°C 焗約 25分鐘至熟.
你睇,啲 muffin 焗到金黃色,幾靚!仲有好靚嘅裂紋 o添呀!真係拍得住 Motonako.A 啲 muffin 喎!(發夢咩,人哋 Motonako.A 係 muffin 專家嚟 o架嘛,你個初哥點夠人揮呢!)
貪得意另外整咗幾個 mini size嘅 muffin,我見咁細個,諗住應該都唔駛用咁猛火焗同唔駛焗咁耐,所以我呢次就用160°C 焗10分鐘,睇吓效果點,但原來係唔 OK 囉!裡面已經焗到熟哂,表面都仲未變金黃色,本來諗住再焗多一陣,結果都係無咁做,驚住會焗到好乾硬.
Notes:
1. 原食譜係用牛奶整嘅,但係我呢個唔飲奶嘅人當然唔用奶啦!反正整完椰汁紫
米露仲有椰漿剩,咪用佢嚟代替奶囉,食落口一啲椰汁味都無 o架!
2. 唔知點解次次整 muffin 都唔係完全好鬆,可能係最尾拌入紅莓乾同合桃碎時一
時貪方便,就咁用膠刮攪,無用到電動打蛋器所致.點解我會咁諗?因為睇
個網上 video 時,個導師係全程都用電動打蛋器攪拌,加上我唯一一次能夠完
全將個蛋糕整到好鬆嘅 香蕉蛋糕,就係全程都用電動打蛋器攪拌喇,睇嚟真係
完全唔可以偷懶貪方便喇!
3. 最好用個比較深少少嘅兜嚟攪粉,如果唔係一開個打蛋器時,啲粉就會飛到周
圍都係,有排你執手尾!!


text:
發覺同「IKEA」個八字真係唔多夾,鋪鋪都係呢頭買完哂嘢,嗰頭就嚟做特價,上次買 LED 燈膽係咁,早兩個禮拜去買食品又係咁,呢幾日食品部全線做特價八五折,你話係咪玩嘢呀!! :(
咁啱 Winnie 又搭我幫佢買嘢,於是又去過入貨,
好彩今次買到嘅嘢同上次完全唔同!
仲去埋小食部試咗新推出嘅素菜丸㖭,配蜜糖芥末醬
一齊食,真係幾好味,唔怪得之咁多素友試過
之後都即刻買急凍包裝返屋企啦!
原本都係想買番芥末籽醬,不過個職員話缺貨無貨返,都唔知
係真定假,早兩個禮拜去買時仲係放滿成個架,咁快可以
賣到斷哂貨!?所以今次就買咗呢樽蒔蘿芥末醬,
不過試過就算喇,因為原來係有落色素!
有素友話呢隻北歐全麥軟包好食,見唔係太貴,原價
$16 / 5 件,仲有八五折,一於買包試吓.
雖然已經有帶冰種,但因為天氣熱,返到屋企都已經解凍變軟,
所以噚日就即刻試食一件,真係唔錯,好軟熟,比起
想像中更加好,加埋 hummus 一齊食,正!
盒 hummus 係 Ernest 媽咪買嘅,佢知我比較鍾意素食,
所以分咗半盒俾我.睇番個材料成份,其實都
可以自家製作,搵次又玩吓至得!
除咗食品,我同 Winnie 都各買咗對拖鞋,
特價 $9 對,抵呀,著爛咗都唔可惜!!


text:
Hiendy 家訪交流室 ( 2011年1月號 之二 )
編輯 & 圖片: Pepsiman
文字: 豬賓
各位好,又到咗虎年年尾喇,雖然筆者與Pepsiman 都忙於打掃屋企及辦年貨,但係我哋一啲都無偷懶 ,仍然四出家訪 ,再次攞齊架生去幫有需要嘅會員「解毒」(有相為證) …..
成日聽人講玩HiFi要買乜買物,要加乜加物先至算得上真正發燒 ,而今次家訪對象Stanley (網名Stanley2468 ) 佢竟然為咗玩HiFi 而去整咗間HiFi 獨立房出嚟 ,你地話佢係仍係發燒定係發癲吖 ?不如我哋又去探討一吓呢位發癲友;吖唔係 ,係燒友嘅故事吖.
由東到西!
Stanley原本與太太居住於將軍澳某大型私人屋苑,閒時都喜歡聽吓歌,睇吓戲咁.直到有一日睇睇吓戲嘅時候,忽然間聽到門鐘聲,原來管理員嚟話 樓上投訴佢開得太大聲,叫佢細聲啲咁話.大家都知道,投訴呢家嘢通常都係一不離二,二不離三架啦(呢度有兩位版主應該好清楚),Stanley自問每次都 好小心控制音量,但係換來都係不停被人投訴,最嚴重一次係晚上八點睇戲都難逃被投訴嘅厄運.自此Stanley就覺得心灰意冷,屋企套HiFi都係擺多個 玩…...直至有一日,有個朋友邀請佢去家中作客,該位朋友係住在村屋的,自己同家人住一層,而樓上就建立咗一間HiFi獨立房,Stanley去到 立即眼前一亮 ,那夥一度冷卻嘅心,為咗玩HiFi又再次燃起了 .與太太商量好之後,就決定有樣學樣去揾村屋喇.由於樓市暢旺,將軍澳層樓好快就賣出咗,亦因為家人住在荃灣,Stanley一心於該區揾樓,但一係就睇唔啱,睇得啱又比人反價 ,所以最後就放棄咗.退而求其次入咗去屯門揾,好彩俾佢揾到一個既價錢合理而又環境好嘅新村屋盤.就係咁,Stanley就由東面嘅將軍澳搬到西面嘅屯門喇.
獨立日
經過兩個多月裝修期,Stanley嘅新居終於入得伙.下層係佢起居同瞓覺嘅地方,上層除咗有一間15乘17呎嘅HiFi房之外,仲有一個可以容納 一大班人BBQ嘅空間和洗手間,設備可以話十分完善.Stanley係一個駕車人士,本以為揸車往九龍返工車程會長咗,實情係時間差唔多;而太太搭西鐵返 工除咗比以前快五分鐘之外,仲次次有位坐添.依家Stanley爆機爆到夜晚三,四點都無試過俾人投訴,唯一係太太投訴佢成日好夜都唔返去陪咗瞓覺啫 !
獨立影音室的誕生
器材列表
投影幕: 110″ KIKUCHI KCFM-110PG fixed white screen
AV Amp: Marantz AV7005 AV receiver
BDP: Cambridge azur 650BD player
Power Amp: NAD 218THX (推中置)
Parasound HCA-2200(推前置)
Ross MTA-1200(推後置)
CDP: Marantz CD5003 CD player
int. Amp: Audio Space AS3.8i Vacuum Tube int amp
投影機: JVC DLA-HD100
SPK for AV
FL+FR Jmlab Chorus 716S
Centre Jmlab 800V
SL+SR Usher S520
SBL+SBR Jmlab Chorus 715LE
Subwoofer Matin Logan Dynamo x 2
SPK for Stereo
Jmlab COBALT 816S
Power bar: SINE 30A
隔山買病牛!
Stanley喺睇過我哋後級測試會報告之後http://www.hiendy.com/forum/view … &extra=page%3D1都 忍唔住入咗部當日嘅亞軍,亦係被認為性價比極高嘅EMOTIVA XPA-5 後級玩吓.點不知部機返嚟玩咗無耐就着唔倒機,開機殼睇吓,以為係燒Fuse嘅小問題,點知換完Fuse又再燒過.由於部機响美國訂返嚟,所以 Stanley就send咗個e-mail去美國代理度,希望能揾出壞機嘅原因,點知個「依貓」好似石沉大海咁,一直都得唔倒回覆.Stanley唯有自 己抬部機去樂聞俾佢哋check,但又係好耐都無消息,最後只係同佢講部機隻牛燒咗,不過未得閒同佢整,咁Stanley又再次抬番部機走喇.及後有朋友 介紹個位於屯門嘅師父幫佢維修,連工包料要二千多元,Stanley因為擔心維修嘅質素,所以最終都係放棄咗.幸好得到網友lulu sir嘅幫忙,美國嗰邊終於有回覆,將會寄番份零件俾Stanley自行更換,希望佢部後級可以早日康復,咁就唔洗再借朋友啲後級用啦!
技術分享
講咗咁耐,都係時候開機玩吓.首先攞隻「北極快車」試一試,一連試咗第二段—火車埋站一幕,第五段—車票飛出窗外一幕,以及第九段—火 車在冰湖脫險一幕.聽感上,覺得中低頻比較濛,而且有啲散唔倒嘅感覺,不斷聽到「胡胡聲」,而超低頻又不足,冰湖一段畫面加上管絃樂墊底本應十分刺激,但 係在現場完全感受唔倒緊張嘅氣氛.此時;Pepsiman接過遙控口器並按入Marantz 7005菜單睇睇,發覺前,中置喇叭set為large及full band(全頻輸出),並且將double bass開啓;Pepsiman立即將所有喇叭嘅分頻點劃一設定為80Hz,喇叭set為small,並將double bass關閉.再測試「北極快車」及「阿凡達」,聲音爽番晒,中置人聲更出,中低頻唔濛,超低頻力感返番嚟.Pepsiman解釋道:雖然坐地喇叭所出嘅 低頻係俾書架喇叭為佳,但係始終與超低音有一段距離,前面三隻喇叭set為full band及double bass,前置與超低音一同負責低頻輸出,會使到中低頻及低頻過多,前置喇叭有一部份超低頻因低音單元吋數不足而潛唔倒咁低,所以超低頻就會有不足嘅情 況;Pepsiman續說:中低頻過多,除咗會聽倒「胡胡聲」之外,中頻嘅人聲及大部份樂器聲都因為低頻過量而被掩蓋,所以剛才睇「北極快車」之時,就會 覺得人聲濛,背景音樂暗啞.因此,調教聲效最重要係取得各方面嘅平衡,突出某一頻段或能滿足到某些玩家之口味,但其實此舉會令其他頻段暗淡無光,所以要好 好取捨喇!Pepsiman最後都補飛講番句:其實調教AV Amp可謂各師各法,唔可以一本通書睇到老,最緊要多試多聽,找到自己喜愛嘅聲效.以上嘅調教方法,係呢幾年喺不同嘅師兄身上偷師,喺不同嘅組合實踐而得 出嘅結論.
放毒時間
我哋家訪之前,已經問過Stanley對現時組合有乜唔滿意,同埋有乜想試吓.佢覺得條Sound from heaven president X用嚟聽歌低音「行」過頭,想試吓其他喇叭線咁話.首先出場係百事佬提供嘅Inakustik LS-508喇叭線,筆者唔敢評論邊條線好啲,只不過條Inakustik插落去聽歌明顯人聲滑一啲,柔和啲,幾夾Stanley部胆機.再嚟鯊魚仔就從 佢袋中攞出一對毒力非常嘅Audio Note純銀喇叭線去駁喇叭,一條AET SCR EVO插去胆機,雖不至於驚天地泣鬼神,但係聽人聲一啲都唔乾,有番肉地,大棚嘢聽落淡淡定定,高低去得更盡.雖然係好正,但係兩條線加埋嘅身價差不多等 於Stanley全套兩聲道組合,佢聽歌只不過係希望放鬆吓日常工作嘅壓力,所以最後都留低都係對Inakutik LS-508了.
板間房之提升
Stanley間HiFi房全間都係以石膏板建成,而投影機就安裝於天花板上,佢表示,每當開門關門,或睇一啲低頻量多嘅戲時,投影機都會出現輕微 震動,當務之急係叫裝修師父幫投影機安裝一個鐵造嘅投影機支架,等睇戲嘅時候唔洗震過貓王;其次係將前側兩道牆與天花油黑,減少反光問題.而筆者覺得 Stanley嘅影音房差不多係一個四方型,駐波問題都算幾嚴重,建議於角位加裝吸音柱以解決問題.此時,已經見到阿Chris準備好今次家訪嘅最後任務 『投影機調教』.不出一會,阿Chris亦都順利完成.
我哋一大班人亦於影音房外Stanley的私人燒烤場渡過咗一個愉快的晚上.
後記…..
Stanley表示,搬咗入新居之後,不論自己與太太都開心咗,連帶家中養嘅小貓亦因活動空間多咗而變得活潑.最唔捨得今次家訪應該係Pepsiman,他表示將來一定會好似Stanley咁起一間HiFi獨立屋,咁就可以日又爆夜又爆啦!
家訪交流室又到時間同大家講拜拜喇,兔年再見.
跟進!!!
由於上次家訪嘅時間實在太緊迫,未能根治Stanley HiFi房駐波問題,所以前兩天筆者連同Pepsiman同kleehkg版主再造訪屋主.一上到去我哋馬上行動,將超低音原先以backfire嘅擺法 改一改,而Stanley 就負責更改十仔嘅相位,我哋就聽吓邊個擺位與相位出嚟嘅低頻最實淨.最後經過一輪測試,發覺將十仔放於兩邊牆角位置,單元斜向皇帝位,相位調校到90度, 低頻出嚟嘅力度和包圍感最好,我哋終於完成任務,收爐!
http://www.hiendy.com/hififorum/forum.php?mod=viewthread&tid=7379&extra=page%3D3


text:
次文化(subculture)嘅學術定義係,一班活喺大眾文化下嘅小眾,抱有同主流有別嘅信念同興趣,慢慢形成一股文化,呢股文化更加係有傳承性嘅.Dr. Martens一向自居英國次文化品牌,的而且確佢哋嘅鞋係60年代Skinhead嘅制服一部分,後嚟Dr. Martens嘅時裝line亦係走個性同反叛風格.近年DM呢股次文化,嘗試融合其他文化同設計,例如今季加入咗日本傳統刺青嘅圖案喺本格型號1460同1461,兩者嘅核心價值都係唔理世俗眼光,走偏鋒.可惜,好多人同小弟一樣,只鍾意最元祖嘅黃線黑色boots,加入其他元素,未必討好,忠於原著同反叛永遠都係矛盾.
text-AIR photo-Billy
極道圖騰
日本嘅刺青文化源遠流長,體現咗佢哋嘅浮世文化,圖案主要係各種宗教神同埋神獸,重有各種有象徵意義嘅植物.到近代日本刺青同極道(即係黑社會)扯上關係,幫派成員會以紋身識別同以示身份,通常會紋全身,只係心口位置留低一條直線,原因係要俾皮膚呼吸,為心肺功能着想.
2015 S/S Dr. Martens
今次未見到Made in England嘅系列,反正呢條線嘅鞋太過搶手,價位偏高,都係普通版經濟一啲.除咗前文提到嘅日本刺青,仲有其他時裝元素嘅新系列,睇到DM唔只食老本,佢哋嘅design team呢幾年都好積極咁創作新款式.
JAPANESE TATTOO series
MONOTONE series
SANDAL series
Dr. Martens 尖沙咀K11購物藝術館1樓103號舖 2327 3878
延伸閱讀:
Noel Gallagher’s High Flying Birds 衝上雲霄飛鳥俠
Fred Perry 矜貴在細節


text:
多謝你,其實我都係咁諗,我都知幾忙只要愛對方點都會有時間見,但我只係唔敢面對現實姐
有少少心痛
當上一堂囉 只要自己夠好 總會有人欣賞既
唔好灰心
其實我想講埋我地第一次嘈交既導火線,真係好想搵人傾下
講黎聽下
講出黎會無咁SAD咖
個日我ex個朋友係ig follow左我,我同返我ex講我accept左同follow返佢朋友,因為佢係社交網絡到冇咩相,我同佢講睇到佢以前d相我好開心,但一同佢講左之後,佢個朋友九秒九就unfollow左我同唔比我follow,我同返我ex講駛唔駛咁呀,佢話佢朋友驚比佢男朋友發現follow左其他男仔,所以unfollow左我.
但呢個我一睇就知係大話黎,如果係咁,咁點解當初要follow我呢?我個一刻回佢:我唔知講咩好.
因為之後我都真係好唔開心,我知個個係大話黎,而我又覺得兩個人相處坦白好重要,而呢個係我初戀我好想珍惜佢,唔想有條刺係心到,所以我坦白同佢講:我有d唔開心,但唔係因為佢朋友unfollow或唔比我follow,而係佢好似唔想比我睇佢以前既野咁.
我有咁既結論同我之前講既佢唔鐘意影相有關係.
之後佢先話其實覺得我地關係未穩定,所以先唔想佢朋友follow我或我follow佢朋友,個一日講左好多野,都差d分手,其實只係上星期既事,最後話試多一個月.但過左一星期之後既今日就分左手
我真係好向左走向右走心痛
我已經分唔到佢講既野係真話定又係求其作d野黎呼顯我
我講咁多野都唔怕人地知我真實身份啦
我只係覺得好攰,好想搵人傾下,等自己冇咁難過


text:
野蠻女孩把所有照片設定了只有自己或朋友才可觀看
野蠻女孩的動態消息
-
-
- 代朋友post, 俾大家一個參考. 我的八哥在醫院孤獨的離我而去... 因為佢氣喘, 我帶咗佢去睇醫生, 第一次去睇完醫生話無乜野, 返咗去屋企第二日都係咁再去, 開咗d藥俾我餵佢食, 食咗都係咁就話俾佢聞氣. 聞氣要$70/hr, 好, 為咗我的狗, 無問題, 但佢哋無話俾我聽如果聞幾耐都唔好轉可以點, 中途又話可能係心絲蟲,要驗血, 其實狗狗年紀唔細,都好少去街, 心絲蟲機會好細, 狗狗身體巳經好弱, 仲要抽佢血, 但醫生話如果係心絲蟲就有得醫, 咁唯有聽佢講驗啦, 有結果醫生又唔講個報告我聽, 我主動問姑娘先知. 由此至終都唔知狗狗咩事, 問醫生, 佢話靠佢嘅經驗同狗狗嘅表現, 我狗狗入咗去3日就死咗, 如果佢咁有經驗應該—早睇到其實唔得, 咁應該坦白話我知, 有個心理準備都好. 如果知道佢唔得我情願俾佢安樂d 去, 好過臨死前仲要俾人抽血又迫食藥, 我亦趕唔切見佢最後一面. 到最後埋單6仟幾蚊, 有仟八蚊係幫我送走狗狗遣體, 無問過我就幫我call 咗車, 成件事我覺得醫生只係幫公司搵錢. 唔係為咗動物同主人著想嘅. 仲浪費埋我同狗狗最後共處的時間.


text:
(香港新文學運動)我哋 VS 世界:我同世界勢不兩立!香港銀幕下嘅輕狂歲月學苑
2017/4/10 — 6:33
(文:黃良穎)
「點解媽媽妳依家唔飛得啊?」
「因為我依家係大人啦嘛,女啊,人大個咗就唔記得點飛㗎啦.」
「點解會唔記得啊?」
「因為人大咗唔再好似以前咁開心,咁天真,咁冇心肝!只有開心,天真同冇心肝嘅人先識飛㗎咋.」
喺小飛俠嘅故事裏面,成長可以話係一個陷阱,因為啲人一長大之後就唔會再記得點飛.J. M. Barrie 寫嘅小飛俠第一句就話:「所有小朋友都會長大,除咗一個之外.」呢句開首一語中的噉帶出,拒絕長大並唔符合現實邏輯,因為長大係自然定律,亦因為噉成就咗小飛俠嘅傳奇故事.小飛俠為咗永遠記得點飛,成為咗唯一一個永遠長唔大嘅細路哥.唔想長大,就必須善忘,唔可以記得任何喺呢個世界學過嘅嘢.佢嘅無知令佢覺得成個世界都係圍住佢轉嘅,所以佢既自私且自大.小飛俠嘅形象似乎偏向負面,稱唔上時下細路仔嘅原型,但係唔多唔少都映射到一啲特質出嚟,尤其係自我中心呢一點.當然,唔係每個人都有本錢成為小飛俠,有本錢淨係諗自己,但係佢嘅無拘無束的確頗令人羨慕.
後生當然唔代表唔使負責,但係後生仔踏出嘅每一步都比成年人顧慮更少.少啲顧慮嘅原因係乜嘢呢?係因為年少無知,唔理後果?定係相比起大人,其實佢哋更敢於接受後果?以下就揀四套有關年輕人嘅香港電影嚟講吓.佢哋全部都由非專業演員做主角,風格比較自然,寫實,同時題材亦各有各獨特,展現青少年世界嘅唔同層面.
我覺得啱咪啱囉.
劉國昌執導嘅《無人駕駛》(2000)裏面,少女阿餅喺男友慫恿「第一次唔會有事」之後懷孕,唔單止要周圍同朋友借錢墮胎,仲發咗個喺街邊診所墮胎嘅惡夢:喺放滿不明屍骨,嬰孩模型嘅診所裏面,佢望住一件件金屬儀器進入自己嘅身體,不安震懾住佢身體嘅每一吋.假設阿餅嘅意外懷孕係緣於愚昧,噉墮胎似乎已經唔係佢嘅自由選擇,而係因為迫不得已.旁人眼中嘅阿餅可能好不負責任,甚至連阿餅自己都意識到墮胎嘅痛苦,受到良心嘅責備,明白到當初自己有幾咁魯莽.不過,電影並冇交代阿餅為自己當初嘅決定而悔不當初.相反,如果阿餅有機會返返以前,佢會唔會甘願為愛情承受多一次道德譴責,皮肉之苦呢?我就覺得都幾有可能.或者可以噉講:與其話阿餅因為無知而做錯決定,倒不如話佢因為後生,反而有更多本錢去做其他人可能覺得係錯嘅決定.如果當時嘅阿餅認為愛情重要過晒所有嘢,又有邊個有權用社會嘅普遍價值判定阿餅有做錯?
我哋咁後生死,所以我哋永遠都咁後生.
後生,代表你仲有精力抗衡呢個世界要灌輸畀你嘅價值.喺陳果執導嘅《香港製造》(1997)裏面,中秋為咗幫佢身患絕症嘅愛人阿萍籌募醫藥費,竟然走咗去做殺手.第一次殺人驚到手都震埋,喺山頂用支槍隊住個富豪,但係就連雞都未摱就落荒而逃.中秋揸住支手槍殺人唔成,又發覺弱智嘅好兄弟阿龍幫大佬運毒嗰時反被大佬殺害,就決定向大佬報仇.中秋企喺檯上面,用槍指住大佬,引用返佢以前用嚟說服啲𡃁仔去殺人嘅說話:「你話吖嘛,細路大晒吖嘛!好!我大畀你睇!」之後就連開三槍,大佬一命嗚呼.中秋唔係唔驚殺人,佢亦都好清楚殺人嘅後果.喺遺書上,中秋甚至話「最好地球上死晒我呢種人,世界就太平啦」,說明中秋亦心知肚明自己作奸犯科,不為社會所容.噉點解中秋仲要明知故犯,走去殺人?中秋自把自為,為咗做到佢心裏面有情有義嘅標準,主動走去殺人.不過雖然中秋的確係血氣方剛,橫衝直撞,但係佢絕對唔會淨係諗自己.為咗阿萍,為咗阿龍,佢可以連犧牲自己條命都在所不惜.
中秋可以幫人報仇幫到冇咗條命,唔係因為佢將死亡睇得比人輕,而係因為佢肯定死亡嘅意義.只有死得有意義,先能夠肯定生存嘅意義.英國哲學家 Simon Critchley 喺 Notes on Suicide (2015)上指出,自殺實際上令死前嘅生命更有邏輯,更有連貫性.法國作家兼藝術家 Edouard Levé 喺自殺前寫嘅第二人稱小說 Suicide (2008)上面講話:「識你嘅人會用你畢生最後嘅行為嚟重新解讀你生前嘅所有行為」「喺人哋眼中,你嘅最後一秒改變咗你嘅一生」.中秋初次接觸死亡係因為意外得到互不相識嘅跳樓少女阿珊濺滿血嘅遺書.的而且確,中秋認識到嘅只係為情自殺嘅阿珊,而唔係自殺語境以外嘅阿珊,唔係由細玩到大嘅阿珊,唔係風趣幽默嘅阿珊⋯⋯ 中秋並冇自大噉認為佢十分之了解阿珊嘅一切,反而嘗試尋找佢喺現實生活留低嘅脈絡.深刻嘅一幕就係中秋,阿萍同阿龍喺和合石墳場踩住一個個墓碑,一齊大嗌阿珊個名嚟搵佢.阿珊無處不在嘅午夜夢迴,同時又喺現實生活裏面無跡可尋嘅呢種矛盾,更加令佢成為中秋追求年少輕狂嘅一種精神象徵.事實上,中秋明知會打直入,打橫出返嚟,仍然堅持報仇雪恨,都可以視為自毀嘅一種.既然身邊摯愛都一一離開,佢亦生無可戀,點解唔殺晒最憎恨嘅人先再死?
中秋深信因果報應.正正因為噉,當身邊嘅人一個個噉離開佢,佢嘅世界觀亦大大扭轉.中秋要問嘅問題係:點解呢個世界好人都要死晒,衰人就繼續當道?如果成長意味住要接受社會嘅現實,噉永遠唔長大就永遠都唔洗接受.點樣可以永遠都唔長大?做唔到小飛俠,起碼有另一個方法:「我哋咁後生死,所以我哋永遠都咁後生」.世界可以剝奪一個人所有嘅嘢,偏偏剝奪唔到佢自殺嘅權利.世界不斷變緊,你永遠都唔知下一秒個世界會將你點樣搓圓撳扁.面對香港主權移交,未來充滿住未知之數,或者中秋認為死得後生,就可以確保自己嘅價值永遠都唔會被玷污.
我要離開呢度,走得越快越好!
講弱勢少年嘅電影好多唔係喺條街度取景就喺商場,娛樂場所等等.佢哋出現得最少嘅地方反而係屋企,都可以話同香港生活環境有密切關係.例如喺另一套亦係劉國昌執導嘅電影《圍.城》(2008)裏面,主角何靈傑同細佬俊傑,有精神病嘅媽媽同埋爛賭嘅老竇住埋一間三百呎左右嘅公屋單位,生活環境狹窄,家庭關係又惡劣.靈傑寧願離家出走,流浪街頭,又何奇之有?有一幕係兩兄弟一放學返到屋企,睇緊跑馬嘅老竇就將阿哥手中拎住嘅書一嘢掟落街,話因為佢本「書」累到佢「輸」錢;輸晒錢點算?老竇問細佬要飯錢,但係細佬又喺學校俾人搶走晒啲錢,老竇就嬲到打細佬.喺噉嘅屋企生活,難怪細佬有屋企都唔返,寧願加入童黨過冇皇管嘅糜爛生活.美國文化研究學者 Laurence Grossberg 喺 We Gotta Get Out of This Place: Popular Conservatism and Postmodern Culture (1992)度講過:「如果社會將青少年擺喺家庭,消費同埋教育嘅空間裏面(當然如果有任何反叛嘅行為,佢哋會俾人帶到去特定嘅拘禁所),噉青少年就可以喺呢啲空間轉換之間建構自己嘅位置:喺街上,喺點唱機隔離,喺舞池上面,(若干年後,喺商場裏面).」
《圍.城》發生嘅背景係天水圍,而電影所刻畫嘅係當時比較極端嘅個案.喺電影上映前嘅嗰排,天水圍有唔少足以放頭條嘅家庭慘劇發生,於是廣泛俾傳媒冠以「悲情城市」嘅稱號.電影嘅一開頭都幾震撼人心:普通中學生噉嘅樣嘅何靈傑晨早出門口,但係俾警察攔住,原來對面屋鐵閘入面有個男人挾持住一個女人,威脅話要見女人個女.警察勸靈傑留喺屋企,靈傑就唔理得咁多照落樓,原因竟然係「我要返學呀,考試呀,阿 Sir!」佢嘅冷靜實在令人心寒——死人冧樓乜都好,冇嘢重要得過考試(後來我哋知道,甚至面對細佬嘅失蹤同昏迷,佢都係採取噉嘅態度).落到大堂,一大堆記者圍住個女學生,先知呢個女學生同挾持人質嘅男人有親密關係.之後,靈傑再行出屋邨冇幾耐,只聽到身後一聲巨響,望去啱啱行出嘅玻璃蓋行人路,攤喺玻璃頭破血流嘅正正係頭先個男人.彷彿身邊嘅慘劇稀鬆平常,靈傑面對所有嘢都變得好似好麻木,除咗讀書之外乜都唔想理.失蹤咗好耐嘅細佬昏迷入院之後,靈傑開始俾班黑社會威脅,佢先至冇辦法唔開始調查佢細佬殺人嘅事.被迫生活喺呢個地方,而當離開唔係一個選擇,就只有努力求存.因為別無他擇,電影中靈傑由一開始一直逃避問題,去到四出奔波調查細佬昏迷嘅來龍去脈,到最尾鼓勵細佬「千祈唔好放棄自己」——佢由一個怯懦嘅角色走向一個嘗試關懷人哋嘅角色,係呢套比較黑暗嘅電影裏面碩果僅存嘅希望.即使社區唔會一夜之間變好,但係至少人嘅改變可以帶嚟一啲曙光.
我只係做緊我自己.
後生仔當然唔係個個都反叛得刺眼,就好似《天水圍的日與夜》(2008)裏面嘅張家安噉.同《圍.城》同年上映,同樣係講天水圍,但係就用截然不同嘅角度切入.許鞍華導演擅長透過講出小人物嘅生活故事,用電影展現人文關懷.呢套電影雖然故事平淡,冇大起大落,但係畫面寫實而有力,人物刻畫細緻.
電影一開始,等緊會考放榜嘅張家安畀人隱蔽青年嘅感覺,日日瞓到黃朝百晏,好似冇乜嘢做,喺床起身出廳又攤返喺梳化度再瞓過.有一次學校嘅團契裏面,導師問到張家安嘅屋企,佢答無論俾媽媽叫佢做任何嘢,佢都只會答一聲「哦」.呢個並唔係一個敷衍嘅答案,其實佢一啲都冇講錯——就好似去間冇免費紙巾嘅店買報紙而俾阿媽話,佢會好細心噉記得下一次去返間有送紙巾嘅買.朗天嘅評論話:「無論你們說他是自閉仔或好仔,他存活著,以不為人輕易收攝的方式,存活著.」張家安唔刻意對抗,亦都冇做啲乜嘢大事,但就用忠於自己嘅生活方式默默抗衡社會賦予嘅標籤.呢種安靜而唔張狂嘅處世態度,令佢睇落雖然係平凡到不得了嘅一個年輕人,但係就出奇噉得到老師嘅欣賞.張家安同老師喺超市咁啱撞到,由佢哋嘅對話可以知道,原來望落似隱青嘅張家安,會考成績唔單止夠原校升讀預科有凸,仲俾老師邀請返去學校幫手,完全打破咗張家安一直畀人一無是處嘅印象.好有趣嘅一點係,呢個老師係張家安最鍾意嘅老師,但係就連老師對佢嘅讚賞佢都會有意無意噉拒絕,唔願意屈服喺任何外間嘅評價之下.老師想鼓勵佢返學校幫手,於是讚佢又成熟又識得控制情緒,張家安諗咗吓,竟然答話「噉冇事發生咪冇情緒囉」,彷彿「冇事發生」同「冇情緒」都係理所當然,可以見到佢放大咗嘅自我:「如果我係可以冇情緒嘅話,噉理應其他人都會冇情緒吖!」不過,就好似老師反駁話「一生人邊個會冇事發生㗎」一樣,張家安嘅生活雖則平淡,但就一啲都唔係冇事發生.佢爸爸過咗身,屋企由媽媽獨力支撐,生活唔係特別易過,身邊親戚又比佢哋有錢好多,難免會有比較,但係「冇情緒」嘅張家安就從容面對,唔會因而自怨自艾.如果話《麥田捕手》裏面嘅霍爾頓最叻係無病呻吟,噉張家安就正好係佢嘅相反.
香港嘅後生仔唔係活喺小飛俠嘅故事裏面,雖然稱唔上係「開心,天真同冇心肝」,但係總會對呢個世界有自己嘅想像.或者就係呢啲成年人所剩無幾嘅想像,為呢個世界帶嚟一啲改變嘅可能性.
(本文為香港大學刊物《學苑》《香港新文學運動》一期的內容;另見《學苑》 pdf 版)
發表意見
編輯推介
- 社會
關於Uber,講幾個司機的故事
2017/6/12 — 2:38社會
由創新教師帶頭 移走教育制度的三座大山
2017/6/12 — 17:23社會
離家出走的17歲少女Programmer
2017/6/12 — 15:05
- 社會
麵包和雪糕 小店的延續
2017/6/12 — 15:25社會
大銀是怎樣開始的(最終回)
2017/6/12 — 13:26國際
三流之路:韓國「甲乙關係」與下跪文化
2017/6/12 — 13:17
- 社會
(香城車輛氾濫系列)道路佔港島北三分一地,見車不見人
2017/6/12 — 12:48社會
一名香港教師的觀點:翻轉教室,是「病向淺中醫」?還是藥石亂投?
2017/6/12 — 12:05社會
竊案被告成功翻案 上訴庭重申警探供詞指引
2017/6/12 — 12:01


text:
中環出更:名人論辣招 難消年輕人怨氣
東方日報專訊 出年三月就係第五屆特首選舉,除咗選情之外,唔少人亦好關心對樓市會有乜嘢影響,早前卓妮喺活動上見到保良局總理陳正欣,講起近期唔少人都喺度討論香港樓市會有乜變動,佢就話覺得長遠嚟講都係會上升,因為需求一直都喺度.
陳正欣話政治因素令市況動搖嘅幅度唔會太大,反而外來資金先係最大影響.佢認為本地人無論買樓自用或投資,基本上都係有數得計,反而外來資金往往傾向一窩蜂買,一窩蜂賣,而好多時外來資金買咗個物業之後,仲唔會放番出市場,變相令供應減少咗,再加上國內人口龐大,難以估計有幾多資金,相對容易令市況大上大落.
葉振都唔睇好「納米樓」
佢又認為辣招應該針對外來資金,而唔係本地人,事關壓抑樓市都係想解決港人住屋問題啫,而港人無論買樓嚟投資又好,自住又好,前者會放番落市場,後者起碼解決咗部分人想上車的問題,對於紓緩年輕人怨氣點都有改善,但依家政策就似乎未能做到呢點嘞!
轉頭見到青聯顧問葉振都,佢都認同政治對樓市影響唔會好大,至於現時香港出現唔少面積極細的「納米樓」,低到得一百五十呎以下,值唔值得投資?佢就話唔會買囉,因為啲「納米樓」細成咁,肯定唔會買嚟自己住啦,而講到投資,佢又覺得呢樣嘢太新唔熟悉,但估計市場對「納米樓」需求亦唔會大,所以佢唔太睇好.即係都係嗰句,供求問題囉!
香港首位華人女騎師江碧蕙就同男朋友Jerome一齊現身,之前經常四圍飛嘅佢現時搬番嚟香港長住,陪吓佢個寶貝媽咪咁話.
卓妮
贊助商:


text:
跑馬地練波
已經 5字頭嘅唐唐,面容有啲憔悴,但打波有氣有力,經常跳飛扣殺,反而嫩男喺場邊行嚟行去,掛住傾電話.
媽咪姐
哥哥離世 11年 唐唐有嫩男陪打波
由零開始,偷偷想到落淚! 03年 4月 1日傍晚 6時 43分,哥哥(張國榮)喺中環文華酒店躍下輕生,大家一定唔會忘記呢一年嘅愚人節.
哥哥離開咗我哋 11年,但大家依然好懷念佢,哥哥嘅摯愛唐唐(唐鶴德)都一樣,傷痛 11年,今日依然單身.不過媽咪姐早前見到唐唐暫別傷痛,到跑馬地打羽毛球,在場仲有一位六呎嫩男!
當日約下午三時,唐唐坐哥哥生前一直沿用嘅「 339」車牌黑色車,由大潭寓所出發去跑馬地室內運動場.原來係約咗一位女士打羽毛球.本來打波冇乜特別,但睇睇嚇發現,有位廿幾歲嘅六呎嫩男一直陪住唐唐打波!佢全程冇落場,純粹陪打,做嚇啦啦隊幫唐唐打氣咁啦.媽咪姐見佢哋不時有眼神交流,有時又會傾兩句,嫩男仲無端端扯高件衫騷腹肌㖭!過咗一粒鐘,當大家以為佢哋有下場嘅時候,嫩男獨自離開球場,散水!唐唐嘅司機好識做,想車佢走,不過型男最後都係搭咗的士,返咗大坑屋企.
唐唐雖然有嫩男陪打波,但媽咪姐一心相信佢哋只係普通朋友啫.因為唐唐如果要搵番「哥哥」級數嘅男人,其實好難.唉,風繼續吹,不忍遠離.
哥哥, miss you much!


text:
作為一位普通嘅打工仔,無樓無車就一定架啦,所以基本上只要你份工唔係係屋企附近,返工除左巴士同地鐵之外你都別無選擇.表面嚟睇係二揀一嘅選擇題,但對好多打工仔嚟講包括我,都變成無得揀,點解?因為部分公路經常擠塞又成日有交通意外,根本預算唔到時間,遲到少少又比老細「詐型」,所以咪焗住搭地鐵.
圖片:Kelly
本人對搭地鐵呢個行為係異常地反感,以我住屯門返葵興為例,搭地鐵來回就差唔多要40蚊,比搭巴士來回足足貴接近一倍!仲未計我搭巴士有得坐足全程,唔塞嘅情況下時間亦差唔多,但鬼叫遲到就係遲到!你同老細講塞車啊交通意外都多鬼餘,換嚟嘅只係「咁咪早d出門口搭早一班車」,「唔可以搭地鐵?」等無敵答案,每次聽到一半我就已經諗,其實我仲可以拎個帳篷住係公司添,Sorry係我諗得唔夠周詳.
而好多時遲到,都要比個原因同證據出嚟,但交通意外同路面擠塞嘅報導往往都唔係咁即時,擠塞嘅報導更加少之又少;相反地鐵無論壞車定延誤都實有報導,基於以上原因,令我開始咗搭地鐵返工嘅日子,
雖然時間係容易預算好多,但我每一日返工心情都係差到極點,除左有時逼到無扶手,單靠腳力撐幾個站之外,主要都係都係因為以下幾類人所致:
1.無論返工定收工,我總會遇到「攝位人」,呢種人嘅可怕之處在於只要你同前一位等候上車嘅乘客有些少空隙,佢就會企圖攝入去.當然我個人係遇強愈強,唯有收窄同前面乘客嘅距離試圖令佢放棄,但呢個時候唔好以為雨過天晴,佢地會係你隔離企到好埋好埋.果種無形嘅壓逼感真係令人想大巴大巴車落去,叫佢企開d!
2.贏在起跑線呢個思想對部分人嚟講已經係根深柢固,係轉車站就尤其顯現得到!太子,金鐘就一定多人落車架啦,有種人永遠都唔可以安份守己咁等到站,車廂已經逼到人貼人,佢地一於少理,未到站就一味「唔該借借,唔該借借」,幾經辛苦逼到出閘口準備搶出,門一開就保特上身,唔講我以為有金執.
3.返工時間好多時地鐵到站果陣都好驚已經爆人又要等下一班車,雖然明白大家都唔想人貼人咁企,但有d行為擺到明係自私!車廂入面成堆位永遠無人肯行入去,塞曬係門口搞到其他人想上都上唔到,其實我唔介意企入面d位,但可唔可以比我上咗車先.
如果你每日返工都見到身邊同事黑口黑面,唔洗問阿貴,佢九成同你一樣係搭地鐵返工.雖然係唔高興,但
最少你準時咗,至於值唔值!有得你揀咩?


text: (新增內容)鄭中基《PLAY IT AGAIN世界巡迴》演唱會,話咁快已經最後一場,今晚同樣前幾晚一樣,都有囡囡嘅表演時間,但今晚就同之前唔同,唔係鄭中基去到台下,而係邀請咗囡囡Emma上台,除咗囡囡,囝囝Evan都上埋台.喺鄭中基爸爸鄭東漢做完嘉賓後,工作人員帶囡囡同Emma上台,鄭中基就問Emma係唔係想唱歌,之後Emma點咗一點頭,就唱咗首賀年歌.唱完之後鄭東漢就抱住孫仔Evan,Evan仲鍚咗鄭中基一啖,而Emma就攬一攬鄭中基,最後呢個溫馨嘅場面,就隨住爺爺鄭東漢抱住帶住兩個孫落台.另外,噚晚揾舊愛楊千嬅做嘉賓,所以一直有傳今晚嘅嘉賓,會係同Ronald結過4年婚嘅前妻蔡卓妍(阿Sa),但阿Sa都唔係香港,所以大家真諗多咗,而據知今晚嘅嘉賓係一男一女,分別係陳慧琳同埋黃子華,唔知係唔係有機會聽到子華神唱歌呢?喺Encore之前,鄭中基老婆余思敏上埋台,罕有開腔:「大家好!我好緊張呀,我好耐冇揸住支咪喺大家面前講嘢,好多謝大家咁支持佢.」余詩敏仲話知道Ronald好鍾意唱歌,所以要面對好大嘅壓力,對自己嘅要求好高,而自己只可以做佢背後嘅女人,佢話:「我可以做到嘅嘢好少少,我只能夠喺佢後面畀佢最強大嘅後盾同支持,等佢可以冇任何後顧之憂可以做佢鍾意做,想做,同埋需要做嘅嘢.」Roald聽完老婆一番話,哽咽講:「其實導演你咁樣想搞喊我係冇好結果㗎!」


text:
2013年6月22日星期六
南瓜西米綠豆沙 & 上海粗炒
2013年6月18日星期二
無牛油檸檬醬
啲果醬存貨都食得七七八八,係時候要整定啲新喇!
食譜請參考《自家製檸檬醬》.
今次都係整番檸檬醬,不過就唔用牛油,改用橄欖油,
因為真係頂唔順 “朕” 奶味!
因為之後我會食橙,所以順手連橙皮茸都加埋入去,所以超香呀!
食譜請參考《自家製檸檬醬》.
2013年6月17日星期一
再做 coffee mousse cake
之前喺圖書館借過一本法國「藍帶」出版嘅西點其礎製作食譜,對我嚟講非常有用,因為我好鍾意呢一類嘅 “工具書”,跟住個 basic recipe 就可以自己變化出不同口味.我覺得 Ernest 媽咪都應該會鍾意,所以未還之前都借俾佢𥄫一𥄫,點知佢有一日同我講佢已經買咗本書,咁我既然都咁鍾意,就搭佢訂開書時就幫我再買多一半,咁就方便好多,隨時隨地都可以揭嚟睇睇,參考一下.
查實天熱拎住個 mousse cake 周街走都真係幾危險,所以個 mousse cake
一早放咗上冰格,雪到成嚿 "硬掘掘" 咁先拎出街,喺個保溫袋入面
放嚿超大型冰種,再提早出門口去接 Ernest 放學搭順風車,
咁就可以避免喺街等巴士時遇熱溶化,所以上到
佢屋企時仲可以完整無缺,完全無事!
如果唔灑上防潮朱古力粉,你哋話似唔似一板豆腐呀?
食譜可以睇番《咖啡慕斯蛋糕》.
2013年6月14日星期五
真係太客氣喇妳!
Blog 友們交換嘅禮物,都不外乎食材同烘焙用具呢!
我成日都會整定啲muffin 放入冷宮,隨時隨地解凍後就做早餐或帶出街頂肚,
有咗一個真正屬於自己嘅模之後就可以將依家用緊嗰個還番俾老友喇!
我係一個唔可以徒手畫直線嘅人,所以呢把 "上方寶劍" 就非常
啱我用,其實諗咗買唔買好耐,但係又唔係成日用,
所以一直都未有行動,咁依家就解決問題啦!
記得以前都有一個呢款粉篩,但係好似爛咗之後就無再買到,依家多一個用都好,
方便阿茂聚會時分工.自從要整雙色雪芳之後就發覺唔夠兜用,
正在物色期間妳就出現,實在太好喇,又慳番筆!
睇得我個 blog 多就估到我會鍾意飲呢隻茶,妳都幾犀利喎!
仲有妳嘅得意之作,最拿手嘅卷蛋,果然捲得好靚,
好睇又好食呀! 又再一次印證,
正宗日本抹茶顏色真係夠哂綠,
但就真係無乜味囉!
好彩我都買咗個知妳一定啱用嘅蛋糕模,整咗妳期待已久嘅西點,同埋請妳食咗餐勁 cheap 嘅 lunch,如果唔係我都真係非常唔好意思呀!下次再見妳時應該再無存貨喇啩!?
2013年6月12日星期三
南瓜乳酪英式烤餅
記得上次整南瓜 scone 時,blog 友小女人 - 緊張大師話見到都好想食,咁啱聽日又約咗佢見面食飯,就做嚟當係伴手禮送俾佢啦!
顏色同上次一樣咁金黃,咁吸引.
今次用咗 Ernest 媽咪包粗粒南瓜粉嚟整,充滿住南瓜籽嘅香味.
將 scone 麵糰貼住咁排放係會升得比較高,道理同用中空模整雪芳蛋糕差不多.
鍾意食比較鬆軟及濕潤嘅 scone 的話,呢個食譜就最啱喇!
食譜參考:
- 豆漿南瓜英式烤餅
- 洛神花英式烤餅
超靚爆發糕
2013年6月9日星期日
橙香南瓜伯爵雪芳
一直都覺得雪芳蛋糕比較難去做裝飾,當然,如果抹上打發忌廉之後就可以有多啲變化,但查實唔係太多人鍾意食 cream 囉,尤其係送禮,如果對方唔鍾意的話,咁就真係浪費心機,自己白做功夫之餘,對方又未必欣賞.但係自從上次整過抹茶豆腐雙色雪芳之後,發覺效果都唔錯,即使唔抹 cream 都唔算太差,都見得吓人.
材料:
熱水 55 毫升
伯爵紅茶葉 1 湯匙
南瓜 50 克
橙汁 30 毫升
低筋麵粉 80 克
蛋黃 3 個
糖 60 克
橄欖油 35 毫升
橙酒 1 茶匙
橙皮茸 1 個橙份量
蛋白 4 個
- 先將 1/2 湯匙茶葉加入熱水內攪拌,冚蓋焗 3 分鐘,之後用茶隔過濾,攤凍備用.
- 南瓜切粒,隔水蒸至半腍狀態,趁熱用叉壓爛,加入少量橙汁拌成南瓜蓉.
- 用膠刮將蛋黃打散,加入 20 克糖拌勻,加入橄欖油攪拌勻均後平均分成兩份.
- 將剩餘嘅茶葉放入攪拌機內打碎,連同 30 毫升紅茶加入其中一份蛋黃混合物內.
- 另一份則加入南瓜蓉,剩餘橙汁及橙皮茸,攪拌均勻.
- 麵粉過篩 3 次後平均分成兩等份,分別加入兩款蛋黃混合物內,攪拌成麵糊.
- 蛋白用電動打蛋器打至起泡,之後將剩餘嘅糖分 3 次加入,打成八成企身嘅蛋白霜.
- 將蛋白霜平均分成兩份,分別拌入兩款麵糊內.
- 將兩款麵糊交替地倒入模內,然後喺枱面輕敲數下,釋出較大氣泡.
- 放入已預熱至 180 °C 嘅焗爐內焗約 30 分鐘,出爐後立即倒扣攤凍.
- 脫模後即可享用.
激死人喇,偏偏個蛋糕係要嚟送禮,脫模時先至整爛咗個蛋糕面!!
伯爵紅茶味嘅位置完全無事,全部出事都係南瓜麵糊嗰啲位置,
我懷疑可能係因為多咗南瓜蓉會比較吸油,攪到
唔夠油份而黐模,下次再整多次時試吓唔
扣減油用量,睇吓會唔會好啲先!
唉,無理由做完一大輪功夫唔送俾人㗎!唯有遮遮掩掩啦,
希望兩位老師唔好介意喇!
Notes:
- 南瓜勿蒸得過腍,否則會大量出水;而橙汁用量則視乎南瓜蓉嘅濃稠度而調整.
- 若茶葉本身已經好碎的話,可用咖啡濾紙過濾茶液.
- 如果過濾後的紅茶份量太少的話,可加清水至 30 毫升.
- 蛋白霜拌入麵糊時,最好先取少部份與麵糊徹底混合,令到兩者密度拉近,易於拌勻.
2013年6月4日星期二
肉桂乾果磅蛋糕
之前個燒味三寶飯真係好吸引嗎?好多 blogger 都以為我係喺街買返嚟!個炒飯就仲神奇,post咗喺 facebook 度就勁多好友俾個 “like”,就連仙姐都俾個 “like” 我,真係受寵若驚㖭呀!!間唔中見到仙姐都 like 我啲 “吔吔鳴” 出品,都幾開心呀!!
乾果用拔蘭地浸足兩日,又加埋肉桂粉同雲呢嗱 extract,真係香到呢………
以前焗唔到靚靚爆裂直紋,原來又係因為無發熱線嘅原故,自從
知道咗之後,每次焗pound cake 時,頭 15 分鐘都會先用
grill 模式,開行幾枝石英管,咁就攪掂呢個問題喇!
其他磅蛋糕食譜:
- 咖啡磅蛋糕
- 雜乾果杏仁磅蛋糕
- 橙香杏仁磅蛋糕
- 柚子蜜磅蛋糕
- 抹茶合桃磅蛋糕
- 肉桂焦糖蘋果蛋糕
- 燕麥全麥香蕉蛋糕
- 香蕉蛋糕
2013年6月3日星期一
簡單炒飯
無乜料㗎咋,得蛋,叉燒同蔥花!
不過勝在簡單快手又好味,今晚放工返嚟 “叮” 番熱就食得,好過喺街食啦!
2013年6月1日星期六
燒味三寶飯
將嚿脢頭洗乾淨後就用醃料醃好,夜晚放入爐度焗熟就有叉燒食.
雞翼就仲簡單,洗淨汆水,用現成瑞士汁煮 5 分鐘,
熄火焗熟就攪掂,乾手淨腳.
鹹蛋就不嬲都會不時醃定放雪櫃,無餸開飯又唔想食罐頭時就最啱喇!


text:
河南餐饮公司网
- 河南滨果餐饮服务有限公司
- 正阳县麻城吊锅餐饮管理有限公司
- 焦作市虹烨餐饮管理有限公司
- 郑州少峰餐饮服务有限公司
- 登封市九指神厨餐饮有限公司
- 河南省鑫炀餐饮管理服务有限公司
- 鄢陵甄优乐餐饮服务有限公司
- 河南戈壁母亲餐饮服务有限公司
- 开封味怡仙餐饮有限公司
- 安阳市继春餐饮管理有限公司
- 博爱县聪明豆餐饮部
- 舞钢市垭口桂鸽餐饮店
- 河南品蜀堂餐饮管理有限公司
- 开封市赛万嘉餐饮管理有限公司
- 南召县花坪宇麟餐饮有限公司
- 洛阳新味之美餐饮管理有限公司
- 郑州豪丽斯餐饮管理有限公司
- 南阳精致生活餐饮管理有限公司
- 安阳禹文餐饮服务有限公司
- 河南宛丘陈餐饮服务有限公司
- 安阳市西湖人家餐饮有限公司
- 郑州至尊强仔餐饮管理有限公司
- 郑州斯瑞赢餐饮管理有限公司
- 许昌仙味奇缘餐饮管理有限公司
- 厦门豪享来餐饮娱乐有限公司郑州商城路分公司
- 郑州南氏餐饮服务有限公司
- 商丘市骨香缘餐饮有限公司
- 郑州西湖春天万象餐饮有限公司
- 郑州西湖春天嘉茂餐饮有限公司
- 洛阳顶乐餐饮管理有限公司
- 河南省张老太餐饮有限公司
- 漯河市赛味餐饮管理有限公司
- 洛阳连生餐饮服务有限公司
- 郑州万花楼餐饮娱乐有限公司
- 河南余味餐饮管理有限公司
- 新乡市北方人餐饮有限公司北方人面食店
- 洛阳简悦餐饮管理有限公司
- 郸城县金状元餐饮有限公司
- 洛阳牛角沱重庆火锅餐饮有限公司
- 郑州百味合餐饮有限公司广电餐厅分店
- 周口市神农庄园餐饮管理有限公司
- 漯河老李记餐饮管理有限公司
- 河南老李头餐饮管理有限公司
- 滑县聚福楼餐饮管理有限公司
- 许昌小灶王餐饮文化有限公司
- 鹤壁市亚伟小灶王餐饮有限公司
- 安阳市仙芋兄弟餐饮服务有限公司
- 河南小资味餐饮管理有限公司
- 上海蓓斯餐饮管理有限公司
- 利日餐饮管理(上海)有限公司申迪西路第四分店
- 上海苡莼餐饮管理有限公司真北路分公司
- 上海正佘餐饮管理有限公司
- 上海芮廷洛餐饮管理有限公司
- 上海尚速餐饮有限公司南桥分公司
- 上海轩年餐饮管理有限公司
- 韩喜宫餐饮管理(上海)有限公司
- 上海瑞豆餐饮管理有限公司
- 上海歌城伦川餐饮有限公司
- 上海弗拉尼餐饮管理有限公司
- 上海王女己家餐饮管理有限公司
- 上海渺渺餐饮管理有限公司
- 上海颉颉餐饮管理有限公司
- 上海五十七度湘餐饮管理有限公司鱼约餐饮一分店
- 汉堡王(上海)餐饮有限公司莘松路分公司
- 上海昭品餐饮管理有限公司
- 上海玉猫餐饮管理有限公司
- 上海平到笑餐饮管理有限公司
- 上海水莲天餐饮有限公司第八分店
- 上海大智惠餐饮管理有限公司陆翔路分公司
- 上海芷熙餐饮管理有限公司
- 上海翰喆餐饮企业管理有限公司
- 上海浙仙餐饮管理有限公司
- 融福(上海)餐饮管理有限公司静安第一分公司
- 上海小都成餐饮管理有限公司遵义路店
- 溢扬(上海)餐饮管理有限公司
- 上海客全餐饮管理有限公司
- 上海红焰焰餐饮管理有限公司
- 上海肴顺餐饮企业管理有限公司
- 上海煌庭壹泰餐饮有限公司
- 上海欣洋餐饮管理有限公司
- 东方既白(上海)餐饮管理有限公司长江西路店
- 上海倍禧餐饮管理有限公司
- 上海梁范餐饮服务有限公司
- 上海食原餐饮管理有限公司
- 上海杨昌豪享来餐饮有限公司
- 上海卢可餐饮管理有限公司
- 上海叶澜餐饮管理有限公司
- 上海辛美汇餐饮管理有限公司
- 菊威餐饮管理(上海)有限公司长宁分公司
- 上海怡约餐饮管理有限公司
- 上海玺香逢餐饮管理有限公司
- 上海同念餐饮企业管理有限公司
- 上海椒滴滴餐饮管理有限公司
- 上海众素缘餐饮管理有限公司
- 上海应锋餐饮管理有限公司
- 上海贵丝餐饮管理有限公司
- 上海艾诺瓦餐饮管理有限公司
- 彼客(上海)餐饮管理有限公司都市路店
- 上海印迈餐饮有限公司
- 上海捞宇餐饮有限公司


text:
甘肃餐饮公司网
- 上海天水涵餐饮有限公司
- 上海沪蒙餐饮有限公司
- 上海比巴餐饮管理有限公司
- 甘肃祁连山鹿王餐饮有限公司
- 兰州黄河外滩餐饮服务有限公司外滩小镇
- 兰州三泰雅园餐饮有限公司
- 兰州美峰会餐饮有限公司
- 兰州合远餐饮管理有限公司黄师傅牛肉面永昌路店
- 上海湘里至真餐饮管理有限公司
- 兰州阿侨餐饮有限公司
- 兰州伊兰盛鼎餐饮有限公司
- 兰州黔味轩餐饮有限公司
- 兰州福到餐饮有限责任公司福到楼示范店
- 兰州顶新红又亮餐饮娱乐有限责任公司
- 张掖市和泰餐饮有限责任公司
- 上海顺哲餐饮管理有限公司
- 兰州半粒沙餐饮有限公司
- 上海九九红餐饮管理有限公司
- 上海耕意餐饮管理有限公司
- 上海木棉餐饮管理有限公司
- 上海苏记餐饮管理有限公司
- 上海格美餐饮管理有限公司
- 上海万鲜来餐饮管理有限公司
- 嘉峪关市博瑞餐饮娱乐有限责任公司
- 张掖市百姓布衣餐饮有限责任公司
- 兰州孙源餐饮服务有限公司
- 兰州飞天阳光餐饮有限公司
- 兰州圣富餐饮有限公司天元西站店
- 兰州圣富餐饮有限公司老树村西站店
- 甘肃苏浙汇餐饮有限公司
- 兰州王朝餐饮有限公司二分店
- 兰州青云餐饮有限公司
- 上海锦膳鲂餐饮管理有限公司
- 甘肃祁连山鹿王餐饮有限公司
- 嘉峪关市崯宏餐饮服务有限责任公司
- 上海仙楼山餐饮有限公司
- 兰州巴国布衣餐饮有限公司
- 上海邵稼楼餐饮有限公司
- 兰州聚鑫餐饮技术有限公司
- 兰州孙源餐饮服务有限公司
- 上海馨蓬园餐饮有限公司
- 兰州三乐餐饮有限公司
- 上海蒙羊餐饮有限公司平凉店
- 兰州北斗星餐饮娱乐有限公司
- 上海万鲜来餐饮管理有限公司
- 甘肃能仁聚餐饮有限公司雁滩分店
- 上海有面子餐饮有限公司
- 酒泉小天鹅餐饮有限责任公司
- 上海梦田餐饮有限公司
- 大桥洋普餐饮服务社
- 上海苏记餐饮管理有限公司
- 兰州豪胜客餐饮管理有限公司
- 兰州西来顺餐饮有限责任公司西来顺清真餐厅
- 甘谷平安假日餐饮娱乐有限公司
- 甘肃深创业餐饮娱乐有限公司
- 兰州德久益人餐饮娱乐有限公司
- 兰州生物源鹿王餐饮有限公司
- 兰州圣富餐饮有限公司天元东部店
- 兰州阿森餐饮有限公司
- 上海梧桐树餐饮有限公司
- 兰州聚丰德肥牛餐饮有限责任公司
- 平凉巨星集团文化娱乐餐饮有限公司
- 酒泉市荣康餐饮用品有限责任公司
- 兰州宁苑餐饮有限责任公司
- 兰州美峰会餐饮有限公司
- 兰州红海洋餐饮有限公司
- 甘肃千朝餐饮有限责任公司
- 上海平凉路小肥羊餐饮有限公司
- 甘肃华英餐饮有限责任公司
- 兰州福到餐饮有限责任公司福到楼示范店
- 兰州吉庆宫餐饮有限责任公司
- 兰州温州海港餐饮有限公司
- 上海荣腾渔乡餐饮管理有限公司
- 兰州黔味轩餐饮有限公司
- 兰州飞天阳光餐饮有限公司
- 兰州王朝餐饮有限公司二分店
- 兰州万禾餐饮有限公司乌鲁木齐分公司
- 兰州福口乐餐饮有限公司
- 兰州金葵餐饮服务有限责任公司
- 上海耕意餐饮管理有限公司
- 上海顺哲餐饮管理有限公司
- 兰州伊兰盛鼎餐饮有限公司
- 兰州高源餐饮有限公司
- 上海梧桐树餐饮有限公司
- 上海木棉餐饮管理有限公司
- 甘肃聚宝源餐饮有限责任公司
- 上海鼎品鱼翅餐饮经营管理有限公司
- 兰州合远餐饮管理有限公司黄师傅牛肉面大众巷店
- 上海岱丽餐饮管理有限公司武定西路店
- 甘肃宏顺餐饮有限公司
- 甘肃唯宜清真餐饮有限公司
- 兰州圣富餐饮有限公司天元西站店
- 兰州上海宫餐饮管理有限公司
- 兰州醉爱餐饮娱乐有限公司
- 甘肃蜀蓉和餐饮有限责任公司
- 上海格美餐饮管理有限公司
- 兰州合远餐饮管理有限公司
- 嘉峪关市花苑餐饮有限责任公司
- 兰州志华餐饮有限公司
- 甘肃兰风餐饮有限公司


text:
上回講到又問銀行借多筆錢,計埋新借呢筆,依家手頭上既總欠款,大約係兩年兩個月既人工,而月供款佔我既人工2/3左右,計埋每個月既開支同俾老婆既家用,其實份糧係唔夠使,入不敷支.就咁睇,似乎真係唔多掂,如果係做按揭買樓既話,直頭過唔到壓力測試添.不過我既財政狀況係咪真係表面咁壞?? 咁我又唔覺得wow.
雖然份人工唔夠洗,不過如果計埋股息收入,又唔係咁講.如果以依家手頭上持有既股票,再以一個好保守既預估,只要將一半多dd既股息撥入日常支出就已經夠洗有突.而且,依家只係用左20%多d既借貸資金,剩餘既資金適時會再投入,到時保守預期只要將四成股息撥入日常支出就已經夠用.所以就算股息收益連咁保守既預估都達唔到,只要減派幅度唔多過一半,入息加股息都都唔會變成負數.
之但係,就算係保守既估算都好,都有機會有更差既情況發生,自己亦都有預期過更壞既情況發生,就係持有既股票唔派息.到時無左股息既補貼,就真係每個月都係唔夠錢洗,較好既情況係剩餘既資金無投入市場,咁都係慢慢還返俾銀行,當蝕息.面最壞既情況係所有資金已經買晒股票但又一毫子息都無得收,個個月負數,不過就算遇到呢個情況,都會捱得過.首先,依家俾老婆既家用,其實同預期股息補貼開支既金額相若,話就話係家用,但事實屋企大部份開支好似租水電媒係我俾,另外行街食飯多數都係我出,老婆偶爾先俾返一次半次,所以係似零用多過家用,到時情況真係咁惡劣既話唯有老婆幫幫手,唯有將俾佢既零用幫補下.其次住緊既地方係老婆屋企人,租金平過出面,亦唔擔心會大幅加租,所以支出方面應該都可以係控制之內.而o係艱難既情況,最重要係確保收入,呢方面更加唔係問題,我份工唔會大富大貴,飛黃騰達,但相對穩定非常,唔出大錯應該一直有得撈,亦絕對唔會好似亞視咁拖糧,收入相當平穩.
而呢個完全無息收既情況,我認為出現既機會真係好微.
可能有人會覺得無咁大個頭唔好戴咁大頂帽,無咁高人工唔好借咁多錢,不過衡量過承擔得到,我又唔認為負擔真係好似表面咁大.不過唔同人唔同背景,借之前自己真係要諗清諗楚,千祈咪人借幾多你又跟住借幾多.


text:
如果男朋友想用「口」,我應該……
好多姐妹都話,唔知點解啲男人成日錫錫下,就會自自然然將自己推落去佢下面,大部分女仔都會好抗拒,而男方就千方百計出盡法寶氹掂女朋友,好多姐妹就會極不情願下了事.
首先,兩個人相處,一定要互相尊重,如果姐妹們真係唔願意,男方仲逼你唔理你感受嘅話,咁你就要諗清楚對方有幾錫你喇.不過呢,曾經聽過好多姐妹分享唔願意嘅真正原因,有啲真係笑死我……
1. 覺得下面好污糟
嗱,而家已經係21世紀,有得沖涼㗎嘛~如果你覺得JJ好臭好唔衛生,其實可以要求對方洗白白先,仲可以一齊沖涼當係Sex嘅前奏.如果想再增加情趣,仲可以買啲bath bomb或者浴鹽,一齊浸浴,包保成身香噴噴啦!
2. 覺得有陣異味
好多人覺得就算沖完涼JJ都仲係有陣異味,感覺好dirty.傻豬豬,咁你可以試下用果醬,蜜糖甚至真係試用爆炸糖「伴碟」呀,如果有人想知「使用詳情」,就send email再問啦.不過可以講嘅係,用咗果醬後,女嘅「食得開心」,男嘅又更enjoy.但係記得唔好整污糟啲床單,如果唔係有排你洗呀!最緊要就係記得洗返乾淨先好繼續,如果唔係搞到陰道發炎就大件事喇.
3. 毛毛好拮好唔舒服
呢個仲簡單,叫對方「修修佢」就可以喇~不過記得唔好剪得太短或者剪光,生返毛毛出嚟嘅時候,男方會覺得好唔舒服的,理想長度應該係留返2-3cm左右.
4. 覺得好委屈
呢個世界係好公平的,對方要你幫佢口交,調轉角色時佢又會唔會有相同回應呢?請姐妹們記住,Sex係一個公平嘅過程,無話邊個蝕底畀邊個的.如果你唔享受個過程,其實做咩都無意思.
唔知點開口?要bargain,梗係喺男人有需要時提出,試試嬌嗲啲講句「我都想試下呀」,睇下佢咩反應.講真,如果對方想你幫佢,佢都應該要幫返你的.想知點叫男人幫女人口交,都係個句,send email再問我啦.
5. 唔識做,唔知點做好
呢個就易喇,即場嚟個簡易版1001.首首先,戴定頭盔,每個男人的身體部位都是獨一無二的,最精準的敏感位置,一定要由你親自發掘,發掘過程是好好玩,又可以增進感情,Sex後作事後檢討亦好正常.
想對方享受口交過程,首先要由淺入深,再主攻佢嘅敏感地帶.跟住落嚟嘅步驟,你可以視乎自己嘅接受程度去到邊而作出判斷.
第1步:
可以嘗試慢慢由嘴錫落頸,再到胸口同肚皮,再喺腰位徘徊,再慢慢錫至對方嘅大腿內側.如果對方做開運動,好似踢開波咁,通常都會覺得大腿內側好痕好刺激.
第2步:
男人嘅肛門至蛋蛋之間有一個敏感位置,如果你輕輕錫落去甚至只係呼啖氣,大部分男都會興奮到把持不住.試試順勢錫至蛋蛋,你可以輕輕錫,甚至用口包裹住成個蛋蛋,記得要好好好溫柔,因為呢度係個好好好敏感嘅部位,以免整痛對方.
第3步:
你可以由龜頭開始,或者由根部錫上去.開始時,可以用脷尖來回舔整支陽具,龜環同龜頭及莖部結合處都係又幼嫩又敏感之地,用舌尖連續輕輕轉舔,好容易可以令對方達至高潮的.
第4步:
當然好多男人等咗咁耐都喺等緊呢一刻──就係整支陽具被口包裹!好多性愛教學都提議用珍寶珠同香蕉練習,sorry,我春露小姐覺得一啲用都無,除非你另一半個size真係好似粒珍寶珠咁啦!
坦白講,成個過程都係可以因應對方嘅反應而調節,可以邊做邊問,邊度同點樣先令佢覺得舒服.當你將整支陽具放入口時,小心牙齒整痛對方,慢慢來回吸啜,通常你個嘴包得越多部分,對方就會越舒服.當然,速度越快佢會越high,但係小心對方會口爆,有好多男人呢刻會忍唔住,同時你條頸都會好攰的.所以自己要調節速度,一快一慢係好重要的.到呢一刻,相信男方都應該急不及待要入戲肉喇~
講咗咁多,如果試完你都係唔鍾意用口嘅話,就記得直接同對方講清楚,表明自己唔鍾意嘅原因.不過如果撞正大時大節,好似週年慶祝咁,幫對方做一次,其實真係無壞,反而仲可以增進下感情添!


text:
搵反一個好耐之前既同學
想睇下大家既意見
是咁的
講反個背景先,早幾日以前既同學約反出黎吹下水
係一個男仔fd約既,計埋我兩男兩女
其中一個女叫a,之前都算大家有好感(曖昧啦,又未算一齊過)
第二個女叫b(唔係好關事)
男叫c
同我
________________
好耐冇聯絡,c果日突然打比我,想約出黎吹下水
佢話a同b都係到,係a whatsapp佢約既
但係唔知點解c會叫埋我,c好耐之前同過我講對a有好感(但係c知道以前我同a曖昧)
吹完水之後散水,我同c一齊走(同路)過多一陣c whatsapp a睇佢反到屋企未
a冇覆,c就打比佢,打完話反到屋企就冇野
不過唔知c係咪對個個都係甘..
唔記得問反a拎反contact,好自然甘問左c拎
佢連a屋企電話都有埋..以前我都有佢屋企電話既,但係冇聯絡+換電話之後就冇左a手機同屋企
其實我對a都仲有d野,雖然我唔知a點諗,但都想試試
whatsapp a同佢傾計,佢又好似好忙(佢話讀緊唔知咩course,就協要溫書)
好多時傾一兩句就完左,唔知係真係忙還是冇興趣同我傾落去
師兄們會點做/覺得係咪根本冇機會?
依家同a感覺拉得好遠,識既朋友唔同左,對佢既了解同時變得一無所知
反而覺得朋友c同佢仲熟一點


text:
早幾日好多人講「小店」,「人情味」,對於我呢個好似都幾鍾意同大家推介「小店」嘅人嚟講,係帶嚟咗少少衝擊,引發咗少少思考.趁而家有啲時間,又講幾句.
先講下「小店」呢個term.你見我多數用引號括住,係因為我其實唔多鍾意用呢隻字.我唔鍾意咁樣label,不過大家好似用慣用熟,我又未諗到另一隻精簡啲嘅字,姑且用住先.「小店」之於我,係指「大財團旗下業務以外嘅選擇」,就係咁簡單;同佢間舖大定細,有冇分店,幾多年歷史,人手多或少,利潤如何,冇必然關係.
我成日都話,幫襯「小店」,唔應該單憑佢係「小店」就去撐.佢檔口細,揸fit人年紀大,呢啲可以成為我試佢嘅誘因,但唔係我無條件撐佢,一世幫襯佢嘅原因.你要sell一間舖,一定要搵到佢一啲珍貴,優秀嘅嘢嚟sell,例如嗰個伯伯嘅手工糖真係日日花幾粒鐘手工製好香口,嗰間魚蛋粉嘅魚蛋真係用新鮮魚肉手打好彈牙,嗰個醬園嘅生曬頭抽真係跟足古法好入味,嗰個農莊嘅有機菜真係好靚好大棵,嗰間車仔麵嘅韭菜餃真係好好食,嗰個補鞋嬸嬸真係乜鞋都補到,嗰個鴨記師傅真係會幫你換條價錢抵音質靚嘅耳機線,嗰個袋嘅設計真係好實用又有創意質料又好…………要sell就sell呢啲,而唔係一味話「佢係小店!我哋一定要撐小店!支持小店!」否則只會成為「雞蛋高牆論」嘅變體.雞蛋與高牆當前,撐雞蛋冇話唔啱,問題係你點判斷佢係雞蛋.呢啲嘢好易誤判,FF人哋好慘而自己係強者可以幫人(某程度上都係滿足人類自己一啲虛榮心),之後再發現自己誤判嘅話其實好柒咖,我唔想.:-/
幾年前同朋友去澳門,買花生糖時我揀咗車仔檔嚟買.都唔平咖,可能貴過啲舖頭.朋友問點解揀車仔檔,我話:「冇呀,諗住支持下啲檔仔嘛,小商戶小生意嘛.」朋友話:「你有冇諗過,車仔檔小販可能賺得仲多?隔籬呢啲係就係有個舖位,但佢可能租咖咋,租金澎澎聲咁升咖,好難捱咖.扣咗租金燈油火蠟同人工,可能賺得仲少.」「嗚,我真係冇諗過,我以為佢細檔就係艱難啲.」嗰下真係一言驚醒洛克人,知道自己幾咁膚淺,睇嘢幾咁表面.我開始明白,「撐小店」真係唔應該純粹出於想幫助「弱勢」.「撐小店」更好嘅態度,係承認自己「崇優」,而唔係FF自己「扶弱」.
「小店」嘅好,我覺得在於其自主性.因為好多嘢由老闆兼師傅兼員工兼清潔兼阿茂兼阿壽話事,唔使下下入紙上報問經理查下公司規矩,老闆話得就得,好多嘢可以改可以變可以度身訂造.同時造就咗好多傻人堅持要用最真嘅心最靚嘅料最好嘅工序去提供產品或服務俾大家,生產多數重質不重量.或者你會話:「有得大量生產有邊個唔想先?間間都想!佢做唔到啫,恨唔到咁多咋.」嗯,可能啦.但點都好,佢冇得一批批咁大量生產嘅話,好多嘢都係要逐樣逐樣整,甚至乎係人手整,冇得下下用機器.係嘥時間,亦花心機——花心機落產品,服務度,質素自然好.我相信社會上嘅有心人本來並唔少,但好多有心人一旦進入大集團嗰條產業鏈,根本咩say都冇,最後只會淪為制度入面一得隻棋子,懷才無所用,理想被磨滅,最後鬱鬱而終.相反,「小店」嘅限制,同時係佢優勢.親力親為好很攰好很麻煩,但老闆兼師傅兼員工兼清潔兼阿茂兼阿壽長期站喺前線做QC同CS,產品,服務都會盡量fit返顧客需要,於是就有我前面所講好正嘅手工糖,手打魚蛋,生曬頭抽,有機菜,補鞋嬸嬸,耳機師傅等等出現.因為佢哋優質,所以我選擇幫襯.幫襯係出於欣賞,唔係同情.
同時,「小店」嘅彈性帶嚟咗好多人口中嘅「人情味」.早幾日熱話係賒數,賒數係咪有人情味嘅表現呢?平心而論,我覺得係,因為俾你賒數,係出於信任.我嘅諗法係,凡係出於人與人之間嘅互動關係嘅,都反映緊一份人情味,係我所嚮往嘅嘢.我唔評單一事件喇(其實係唔想煩,你哋好煩orz),我判斷唔到人哋單case係咪真係有交情有信任——如果事實真係熟,事實老闆真係大方易話為,呢個係佢哋嘅關係,老闆賒俾佢唔賒俾我,都唔到我評論啲咩.但我想講嘅係,人哋俾你賒數,或者人哋方便你體諒你,只係「人情味」嘅一種,而唔係全部.如果因為人哋俾你賒一次數就高舉人哋好有人情味,咁未免將人情味睇得太淺太窄太薄.
「小店」所散發,值得推崇嘅人情味,並唔係單喺佢對你好,有嘢益你時發生.我有次去涼茶舖食燒賣(?),有個小妹妹同媽咪嚟買感冒茶飲.老闆知小妹妹病咗,好關心小妹妹,問下佢返學同課餘嘅情況,小妹妹又好主動答…呢啲互動,係人情味.有一次,喺錦田一個小麵檔食早餐.嗰間舖係新開嘅,好多嘢未上軌道,我同朋友去過幾次都慣咗要等,同慣咗佢哋流程上仲係有少少亂(但真係好食,所以都成日去).嗰朝我一個人去到,見到老闆娘又係忙到踢晒腳,就自己搵個位坐低先,諗住等佢忙完先幫我落單,唔嘈佢住.點知我對面有兩個女人問我食咩,然後就幫我入去落咗單.我後嚟知道原來佢哋只係街坊,落得嚟多,見有需要就幫下手招呼下人.食食下隔籬檯有個婆婆話啲湯太濃,於是我,嗰兩嗰女街坊,阿婆呢三組互不相識嘅人,就喺度討論個湯係點整,老闆娘每日花幾多時間煲個湯底,呢度啲肉同人哋有咩唔同…呢啲交流,又係人情味.唔爭在講多幾句呢間舖,老闆娘堅持要用新鮮料(所以佢每日預嘅食材唔會太多,好快賣晒),落多幾條菜,唔落味精,因為佢想人食得健康啲(一個媽媽嘅心腸)…呢種考慮,都係人情味.有次老闆娘話豬肚賣晒(佢嘅招牌麵係有豬肚魚蛋碎肉同菜等等),問補返其他嘢得唔得,點知佢一補係補多一倍魚蛋(二變四)…呢種均真,唔要你蝕底,唔賺盡你嘅心態同樣係人情味.喺我教會附近有間粥舖,唔細咖,乜餐都有得食咖.每次我哋成村人去食飯,啲阿姐總係好熱情好helpful咁幫我哋泊檯落單送餐…呢份細心同積極,係人情味.之前講麵廠,我亦分享過我哋想去參觀,老闆話佢唔擔保我哋睇唔睇到造麵過程,因為師傅年紀大,佢唔會對師傅指指點點,唔會干預師傅作息…呢份尊重,好明顯又係人情味.
舉咁多例子,我想帶出嘅係,「人情味」唔係一種單向嘅施受關係,亦都唔係只在乎兩個人之間一次半次乃至三幾次嘅交流.人情味係一種更加闊嘅氛圍,係一種社群關係.我向來嚮往呢種氣氛,所以我鍾意「小店」個種同老闆似朋友似街坊多過咩「邊個比錢邊個大聲」,「顧客就係上帝」.
講咁多,我真係好想同大家分享嘅係,唔好覺得「撐小店」係為咗幫助邊個.人哋唔係靠你嘅sympathy去生存,人哋賣嘅係技術,係手藝,係專業,係貼心,唔係賣眼淚賣淒涼.「小店」需要嘅係尊重.當佢賣一碗麵冇嘢飲貴過麥記一個加大餐時,諗下佢用咩材料咩方法煮俾你食;當佢賣一斤本地菜貴過你買開嗰啲大陸菜幾倍時,又諗下香港菜同大陸菜分別係點種出嚟俾你食.如果知道優質,就會覺得值得.要記得,我哋揀佢,係因為我哋崇優,包括佢嘅貨品服務同態度.好嘢就係值得花錢買.
我未做到完全唔幫襯地產商(除咗龐一鳴(編按:九龍城區議會G04樂民區仲有楊永杰)之外,我仲有啲朋友都做到咖,好勁),我仍然會去超市會食連鎖店.不過喺同一個地方,有得選擇時,我都學習緊試咗「小店」先,發掘同保留優秀,有人情味嘅地方(劣店可以淘汰,唔使俾面),令到我哋嘅社區保持多元.因為我想要嘅係優質嘅生活,係有得揀嘅生活,而唔係每個區一式一樣嘅連鎖店,指定嘅消費路線.其實唔係我哋俾條路啲「小店」行;而係佢哋繼續存在繼續營運,可以俾返條生路我哋行.


text:
李欣樺 Sylvia
理工大學旅遊業管理 Yr.3
玩開童軍,成日都去露營, Sylvia就話自己一啲公主病都冇,洗衫煮飯甚至紮營都冇問題.
U花 U草
至索女 Scout 最愛大露營
電影《戇 Scout打爆喪屍城》,三位主角靠童軍所學嘅求生技能自製創意武器,成功對付大群喪屍瘋狂追殺.雖然劇情搞笑多,不過由小學三年級開始做童軍嘅李欣樺 Sylvia堅係周身刀,仲拎埋深資童軍獎章,要 Sylvia紮營,燒嘢食起爐,甚至去荒島生活都無難度!
Sylvia出身自童軍家庭,爸爸,媽媽,細佬都係童軍,由細到大父母就同 Sylvia講童軍有幾好玩,學到好多嘢.放假仲會成家人一齊打繩結,整吓馬騮橋,不過估唔到 Sylvia連大學揀科都受童軍影響.
「四年前嘅暑假我跟童軍去瑞典大露營,去到有來自世界各地嘅童軍,我哋互相交流文化,煮吓嘢食俾其他國籍嘅朋友,我為咗表演仲特登跟夏國璋師傅(著名舞獅教練)學打鼓.為期三星期嘅大露營令我識咗好多法國,德國嘅朋友,直到𠵱家都仲有聯絡,最開心係撞啱我生日,好多外國朋友一齊同我慶祝,仲各自用佢哋嘅語言唱生日歌我聽,真係好難忘!」
Sylvia露營之後決定要讀旅遊,雖然當時 DSE唔夠分直升上學位,但佢讀 high dip時狂溫書,「最後升到上 degree真係好開心,上年仲有機會去到間五星級大酒店做實習,見過碧咸,李敏鎬,李光洙呢啲明星,嚟緊去法國 exchange希望可以再見識多啲,同埋去探住喺法國嘅童軍朋友」
撰文:葉浩婷
攝影:范仲良
化妝及形象: Kika Wong


text:
話晒今日都叫做結婚周年紀念,所以都去吓街街慶祝一吓嘛!原本都想帶埋小小豬一齊去街,不過因為第二日小小豬又要早起身返學,為免佢唔夠瞓扭計,所以都唔帶佢,留底佢俾小豬媽照顧,我地兩口子去玩吓.
約左大肥豬放工係青衣等,見都只係搭多兩個站就可以入迪迪尼,所以我條引又嚟發作.就係咁我處理好小小豬食午飯,洗白白同埋瞓著午睡,我就早少少出門口,入迪迪尼行一轉,打算影吓啲聖誕版人物啦!
MICKEY個亭有個好大米奇頭佈置,好靚呀~
一入到去就差唔多巡遊,所以我就邊排隊邊睇巡遊啦~
等左半個鐘左右,MICKEY MINNIE出嚟啦~
不過影依張相都一肚氣,事緣我叫個職員幫我影兩張(打算有一張係補飛),點知個職員都只係幫我影左一張,仲要係對唔到焦,真係激C我,白白浪費左我半個鐘排隊時間呀~
唔知係唔係平日關係,今日其他聖誕版嘅朋友都冇出嚟,真係勁失望呀!
冇公仔排隊影,就入SHOP行吓,見到好靚嘅米奇雪人呀~
行行吓見到有DUFFY,所以又去影影影.DUFFY真係好可愛呀~
之後路過影胡迪,TOYSTORYLAND開左咁耐,我都係第一次係度影呀~
之前就開始去排隊影薑餅人啦~
最後影埋依個小佈置,我就離開迪迪尼~
哈哈哈....我個標題係寫我一人遊,其實都只係上半場.因為我行行吓撞到好友CARMEN,所以之後我地就一齊行周圍影,仲俾我呃到兩張即影即有相添~
今日其實都只係短遊迪迪尼,等天氣好啲嘅時候,一定要帶小小豬入嚟再影過呀!
**我的微博..關注吧**


text:
第一個要講既呢位女士我印象好撚深刻,因為果陣我入行無耐,然後就遇到呢啲梗野
第一位呀Jolly姐,三十到尾架啦,佢老母臭撚話說填form果陣,佢已經專燈唔寫年齡果欄,然後身份證張copy又係擦左出生日期,咁我就好心提下佢,小姐呀,你年齡果欄漏咗喎,我一講完,佢老母就黎料啦
呢啲個人資料我唔想透露太多
屌!我心諗做乜鳩呀?你唔填,我點幫你match呀?咪同佢講,小姐,其實你唔填都無所謂,不過我地好難幫你搵對象
哦唔洗架啦,我自己搵得架啦
嚇,咁你洗乜上黎呀?咁客氣比錢我公司賺又唔洗我地做野?
你地有無d相薄果d架,你拎黎我自己簡得啦
我屌佢咩,真係當呢度鴨店黎,唯有好婉轉咁同佢講我地唔想披露客人資料講到嘴都臭埋先知原來佢第一次黎婚姻介紹
搞左一輪,佢死都唔肯寫年齡,淨係話三十歲左右,講真,估都估鳩到佢應該三十到尾,唉女人真係天真,如果真係想結婚既,講真,年齡呢d呃得邊個呀?
講返呀Jolly姐,認真講,條件就okay既,名牌大學畢業又有master,中環返工高級白領,應該就係果d成日西曬面屌鳩d男下屬廢柴既西女人,住就住中環果頭聽佢講就自己一個人住,應該家境都幾OKAY.
其實佢又唔算係港女既,起碼對比起我後來遇到既果d,嘩你老母臭西有d真係港過杜如風,咁佢就係真係無乜經驗,有時真知話佢搞笑好定ON鳩好
佢要求既對象條件都算合理既,五十歲以下,高學歷,高收入,咁我覺得以佢既條件,算合理,但問題係呢,佢唔單只係無婚姻介紹既經驗,而係我相信啦,就係連拍拖既經驗都無乜,呢樣真係大忌
事頭婆吩咐過,遇到呢類比較梗既野,出街要睇實,咁我記得好快就約左佢第一次去speeddating,咁其實公司有幾種plan簡既,唔係賣廣告,講下姐,有d就單對單,條件審核會嚴d,亦唔會有第三者在場,咁最初我諗住推介呢種比Jolly姐既,呢類就比較岩d成熟d既,因為佢地通常都中意私隱度高d既,但係後來問佢d拍拖經驗,佢ee哦哦我都估到佢無乜,唯有踢佢去幾對幾果d睇下情況先
咁第一次係三對三,係餐廳book左台果d,過程都幾順利,話曬Jolly姐叫做高級白領,我其實睇好佢架
接完佢地入座之後我基本上就唔會留係現場架啦,通常坐多陣如果無乜特別野我收工添架啦,咁果晚係正常架無事發生既,一切都好順利直到我返撚左屋企11點幾果陣電話響,打黎果個係果晚三個男士之一,佢打黎第一句就係話:子石,救命呀,我係差館,可唔可以黎保釋我
屌,我知出事
臭系,果晚我係十二點係沙田飛過去灣仔警署,保釋左果個我唔撚記得呀乜生,搞完成3點幾4點鐘,佢老母臭系呀乜生同我講,話佢被人屈非禮?
咁佢被人屈非禮關我撚事?關呀,點解呀,因為告佢非禮果個八婆就係Jolly姐呀屌你老母!
其實件事係幾惹笑既,即係如果我唔需要零晨飛出去救佢既話.呀乜生一出黎喊撚曬口,唯有好似湊仔咁湊佢,問佢乜事,心諗唔通條友咁夠薑揸鳩Jolly姐個波?佢話原來果晚佢地幾好傾,講開話又幾近Jolly姐屋企,咁條友鹹鹹濕濕諗住送佢返屋企順便整個下文,佢話就話落車果陣係咁咦錫左佢一啖跟住就賴左野,我老母系都唔信佢啦,屌你兩個成年人,整個goodbyekiss就報警,玩鳩我咩?
我問佢,呀乜生,老老實實,你係咪有咸濕人?
邊知佢喊到好凄厲fi呢fat呢咁話好真係無
咁大家都係男人,雖然Jolly姐唔係話好正,但我都唔排除條友餓狗搶屎,唯有第日再去問下Jolly姐
後來我先知,其實我唔需要去搵Jolly姐,呢個諗法實在太天真太native,因為第朝我地鋪都未開呀Jolly姐已經call行曬馬係我地門口,佢老母系佢搵律師黎喎,話因為我地公司既不當安排而令佢被人非禮,要求賠償,嘩,我真係俾佢吹到啤一聲
都唔好話佢搵個律師黎隨時貴過我地可以賠到俾佢,佢仲要好撚認真咁屌鳩我地話我地搵埋d狗屎垃圾(Jolly姐原句應該無咁粗俗)信唔信佢爆料俾乜周乜周聽搞到我地公司名譽掃地諸如此類啦
我呢一世都記得佢攞隻爆曬青筋既手指指撚住我個鼻係公司門口商場裡面人來人往幾十人望撚住既情況底下屌柒我既個畫面,嘩,我真係果下頭都痛埋個腦one一聲幾乎暈低咁滯
後來呢,咁我地公司唔係話好大,但係都叫老字號,呀事頭婆又度縮唔想賠錢,結果搞黎搞去搞到我,搞左一輪話個套餐比Jolly姐,期間仲要又唉又西好似求佢要咁,係呀,件事完係完撚左,但係我既惡夢正式開始
我本來呢,就以為以呀Jolly姐既身份加上佢見過鬼應該怕黑應該唔撚會再黎搵我啦掛,我後來真係覺得太傻太天真太樂觀,因為呀Jolly係癲到得閒度有熱誠度每日,係每日好撚準時咁係lunchhour打黎問我今晚有無dating
呀Jolly係好撚搞鬼,佢係唔會直接問佢有無dating,而你亦都唔可以直接答佢話今晚有dating叫佢黎,你話今晚有呀你黎唔黎?佢會當堂屌撚柒你以為我依家好想去你果d爛鬼dating呀?你以為你地公司有咩好呀,上次件事呀,你知唔知,搞到我要去睇心理醫生呀
屌屌屌屌屌,我就真係就黎要去心理醫生呀Jolly姐你有無好介紹呀仆街?
我每次同佢傾電話,都係要搞盡心思好似tum女上床咁乞求佢去,佢老母咁你話點解唔答佢無?因為答無仲撚大鍋,佢就會打俾我事頭婆然後又再loop一次佢被人非禮果單野問我事頭婆知唔知刑事起訴係限期架,你地唔好以為過一排我就會無左件事呀,我同你講,我無原諒過你地架,係你地叫我俾次機會你地架咋,我依家都係觀察中,睇下你地有無誠意咁,如果俾我發現你地係無既話,唯有法庭見架咋
我屌,我有時諗,我真係寧願坐監都唔想再咁樣被佢折磨.我有一次真係絕望到問我事頭婆,其實我地係咪被人玩定係中左天仙局?
咁講返同呀Jolly講電話,係要好有技巧,佢通常打黎既開場白就係
1.喂,你係咪打過俾我?
2.點解你地公司做野咁架?
3.上次叫你講過d野你有無做架?
而我必須要咁答:
1.哦係呀係呀
2.對唔住呀,我地會盡力做返好
3.有架有架,跟緊架啦
跟住就要同佢講一輪唔撚那更既野啦,包括梁振英施政,雙非孕婦,Chanelno.5邊度有得賣,Hermes新一季有咩新款,D自由行好貴乞人憎,然後就要乞求佢話呀Jolly姐,我地今晚呢係邊度邊度有個dating喎,不如你考慮下有無興趣黎呀,如果有既話我可以安排一下,而通常佢都係話無架喎,但佢又唔係真係唔會黎架喎,因為通常係開始之前既半個鐘度啦,佢就會話自己咁岩係附近同friend食完飯無野做好得閒咁又咁岩諗起我地公司,於是就會賞面光臨
話說事頭婆送俾Jolly姐個plan我地公司裡面俗稱叫廚房plan,喻意sit灶啦,係專比d萬年老姑婆用,亦因為個plan咁撚強橫,Jolly姐亦得以橫行曬係幾乎我地公司既所有佢合資格既dating裡面
多人果d我都由佢,佢老母系有時三對三咁佢又要叉隻腳,屌佢咩,咪變左唔對稱囉,搞到我地成日被人嘈,但又有乜計,佢癲架嘛
如是者搞左好似都有成半年有多,我果排真係生不如死,後尾終於有一位阿生打救左我,我真係到依家都好感激佢,而佢亦都係我人生裡面其中一個最撚佩服既男人
話說果日我又乞求到Jolly姐賞面光臨,咁我通常都會成隻狗咁係門口度heheheahea咁恭迎佢,而佢條仆街亦都會好準時咁遲到半粒鐘
咁果日係一個比較多人既event黎,即係會有MC玩下game然後輪盤咁換台果d黎
咁呀Jolly姐去到之後人地就玩緊game架啦,佢老母臭系真係無句好口,一入到摺一聲,仲要摺到好撚大聲,然後話:咦,咁鬼多人,污煙瘴氣
嘩屌,我真係想兜巴昇柒佢老母臭系,即係我已經唔介意被佢當狗咁屌,但係佢咁樣真係好影響其他人,最緊要係好影響到我份工呀嘛
咁人地玩緊game,佢講完句野又唔郁又唔剩,企撚左係度扭下扭下咁,老母系呀,佢拮起條尾我都知佢想點啦,咁我點呀,咪九秒九咁衝過去話呀Jolly姐,大家玩緊game喎,不如你都黎玩嚇啦
唉玩就玩啦,無無聊聊咁
我果陣開始有D明白點解古時D太監大部份都心理變態,即係如果我日日都要服侍個咁撚西既女人呢,我真係遲早痴線,但係係果晚,我人生迎黎左轉機,因為係果晚,有個男人,呀,唔係,係男神,打撚左Jolly姐一巴,係,係兜巴車左落去佢老母系塊面度
果陣我記得應該係玩到icebreaking差唔多最後一隻game,咁隻game係有少少身體接觸既,真係好少好少揸下手仔咁上下架咋,但係你知Jolly姐係幾咁身嬌肉貴架啦,咁其實當我醒起run到呢隻game果陣,我都哎呀左一聲,個心仔都啵啵咁跳望撚實呀Jolly姐大佬保你大唔好又搞事
咁話說呀Jolly既partner,就係果位男人中既男人,咁Jolly姐都係扭扭拎拎掂下手仔又喂又剩啦,跟住呀男神生呢,嘩,佢一野fing開左Jolly姐隻手仔,然後好撚不羈咁屌左一聲:麻撚煩
我果下真係媽大口呆撚左,你地明唔明果種又好撚開心但係又好撚擔心既既感覺?
但係,但係咩呢,我果嚇我望到呀Jolly姐個樣真係呢,佢直程係嬲到我見到佢額頭d青筋係跳下跳下咬撚牙根條頸果d筋呀乜撚都出曬黎好似就黎要爆咁,跟住佢果隻指住呀男神生既手指震下震下咁,嘩你知唔知我果個moment幾撚驚?
你講咩呀
Jolly姐指撚住呀男神生黎屌,已經係全場人望到實一實,我聽到Jolly姐係嬲到聲都變撚埋,但係呀男神生係理都無撚理過佢
然後呀Jolly姐就開始控制唔到自己啦,我真係唔知佢黎緊M都M都無撚得黎,佢癲到捉撚住人地隻手用手指篤撚住人地下巴人地塊面黎屌,我諗果下Jolly姐應該有諗過將呀男神生分屍
跟住就黎上帝顯靈既一幕啦,其實我個人黎講啦就唔同意打女人,咁但係呢如果係話有條友咁撚沙po連Jolly姐都夠膽打既話,咁又唔撚同喎
話說呀男神生被呀Jolly姐捉住黎屌之後,電光火石間佢一巴車左落去Jolly姐塊面度,我諗果個moment情況真係好撚危急,如果唔係呀男神生係唔會一巴打到呀Jolly姐連塊面D粉飛出黎
之後發生既事我唔係好記得啦,因為果一巴之後我係成個都進入了一種恍恍惚惚既狀態,我淨係記得呀男神生好撚瀟灑頭也不回咁攞袋走左,然後呀MC係被塊面被Jolly姐刮左幾下既同時攔住左佢無搞出人命
然後你估Jolly姐點呀,佢喊,佢坐撚左係地下度喊
臭系,佢都有今日啦
但係有幾風流就有幾耐折墮,雖然我連風流都未風流過,第二日,Jolly又抄上黎公司,仲要指名搵我,我果下係認左命,我同你講,我果個moment既心情,係同係雨傘革命裡面果D話要去自首既人係一樣架
入到我office房,Jolly姐好冷靜,佢好平淡咁同我講,比果個人資料我
咁我亦都好耐心咁同佢解釋,客人既資料呢,因為有關私隱,係唔可以比你既
果下我真係豁左出去,告咪告囉,我都唔想煩,點知Jolly姐話佢原來已經問過律師,話傷人告唔入,不過咁,佢講左樣我真係諗都無諗過既野
佢話佢要指名一對一約琴晚兜巴星柒佢既果位先生
咁話說我地公司係可以有咁既要求,當然基本上都係最貴既plan先有架啦,咁仲要雙方都係join過同一個活動,即係見過面啦,仲要經我地問下對方有無興趣咁先得既
咁Jolly姐咁樣講一講,佢老母系佢又真可以咁樣要求喎呀屌你老味呀我真係估唔到
係Jolly姐走左之後,咁打俾呀男神生,男神生基本上係matchJolly姐既要求既,除左學歷無咁高之外,點解呢,因為呀男神生呢,係從事呢個建築行業既
咁我打俾佢,同佢講,話果晚果位同你有d掙執既女士想約你黎個單對單既約會,唔知你有無興趣呢
咁呀男神生靜左幾秒,然後好霸氣咁講:好呀,驚系呀
嘩,你老味,我真係呢世人未見過d咁撚豪邁粗獷既男人,我有理由相信,佢就係Jolly姐既真命天子,果個唯一可以馴服佢呢隻癲雞既男人中既男人
我幫佢地約左係灣仔一間幾高級既餐廳,主要就貪佢比鄰呢個律敦治醫院啦(附24小時急症室)
現場黎講呢火藥味就相當濃厚,而正如我好前面講過,係呢d私隱度高既單對單安排度,我地係會係確到雙方到左現場之後就撤退,而令我頗為欣慰既就係呢,係我走之前都係未有任何傷亡既
之後發生既事其實唔係呃你,不過我就唔清楚,之不過果晚之後我就可以唔洗晚晚熄左電話先訓得著,lunchhour仲都終於可以食返餐安樂茶飯
大概半年之後啦,我就收到一張請帖既,一如大家所料啦,請帖係由男神生同Jolly姐發既.係佢地婚禮上面,我真係好開心,認真既,點解呢,其實做呢行呢,見到每個臭西嫁得出,都有一種成功感而同時亦有一種好似老豆嫁女既感覺,係好窩心架其實,因為會覺得自己做左件好事令兩個人得到幸福,唉,諗起佢地可以有情人終成眷屬我都有D眼濕濕!!!
咁係講第二位奇女子之前呢,就容小弟講兩句感想
做野之後發覺,係工作既過程裡面,人同人係一定會有磨擦,同事好,老細好,客又好,呢個世界咁多人,個個性格唔撚同,邊會無火花呢?我話我憎唔憎Jolly姐?我係憎撚到佢仆街既,但只係因為工作上,我私人方面其實就唔會好憎佢,因為其實大家只要有機會去真正認識一個人,佢工作上可能係個仆街,但作為一個朋友,佢可以好到不得了,咁當然,都有好多工作上私人生活上都好仆街既人
話說後尾一兩年,每逢阿Jolly姐同男神生結婚紀念,我都會收到佢地嫁黎既禮物同佢地好撚sweet既相
男神生我認識唔深,我諗應該都係Jolly姐既主意,咁我會覺得佢係一個好長情既人,事實上佢一年都有一兩次黎探下我食個飯咁,當然啦,依家再見到佢個電話number打黎,我就無好似以前咁頭都痛鳩埋啦!!


text:
現今世代,無論全職,在職,單親嘅媽媽,各有難題各有隱憂各有煩惱,若然冇適當開導,情緒問題隨時演變成抑鬱症.
曾經做過EYT,以扮祥嫂出名嘅前無綫藝員馬小靈,今年42歲,同攝影師老公育有1仔1女,表面睇生活美滿,採訪當日,小靈抱住4歲仔仔一齊整cupcake時,流露媽媽嘅幸福溫馨神采,誰又想到,1年前嘅佢,情緒病嚴重到要長期食藥,日日諗各種自殺方法,務求盡快了結生命.
為咗頭家,以及保障一對仔女嘅將來,本身屬高齡產婦嘅馬小靈,今時今日一個人揹三份工,包括地產,保險經紀,體檢中心職員,舊年4月,小靈再兼職做埋保險公司接待員,估唔到一份OL工作,差點推小靈至萬劫深淵.小靈表示:「好記得第一日返工係4月1日愚人節,返朝9晚6,除咗做一般reception工作,仲要幫買保單嘅VIP客人book酒店同搵車全部一腳踢,當時你冇諗過朝朝早9點要迫地鐵去新鴻基中心返工,會係一種無形壓力令你崩潰,當時好多親子活動已經甩晒,心裡面喺度諗,自己做份工又做唔好,做個稱識媽媽都做唔到,覺得自己好冇用,同老公講,佢話個個返工嘅都係咁o架啦,佢講呢句我仲慘,好似俾人插咗一刀咁,心裡面諗,咁係咪得我一個唔正常呢,呢個負面諗法一擴散,就一發不可收拾.」
小靈形容當時自己生活十足行屍走肉般,黑眼圈,黃夾瘦,體重跌至80幾磅.「份工做咗3個月就辭咗職,日日匿喺屋企唔敢見人,又諗緊村屋咁矮跳落去唔會唔死……當時爸爸媽媽驚到喺澳洲飛返嚟睇我,捉我去見精神科同社工,最後屋企人夾手夾腳抬我去醫院急症室.」
人生最低潮時,小靈慶幸有兩個小天使,喺身邊守護自己.「我最絕望時,連家姐都覺得媽咪好似變咗另一個人,但你只能發呆睇住佢哋,有次家姐同細佬有次走埋我身邊『媽咪,我好鍾意你呀,錫錫!』又不停錫我,當時你會覺得好難受,因為你個人唔識開心,不過之後自己就『叮』咗一聲,個腦好似清醒咗咁.當初同老公結婚,自己年紀大,自己都未湊得掂,冇諗過生BB,不過我真係好多謝老公同成日催我生小朋友嘅媽咪,生咗小朋友,係會令自己人生變得complete!」
小靈指今年年初,自己終於唔使再食抗抑鬱藥,患病時當自己放咗個悠長假期嘅佢,重新投入地產工作,開新盤時繼續衝鋒陷陣,多年來做地產經紀未嘗穿過高踭鞋嘅小靈,見到家姐細佬為自己親手做嘅高踭鞋cupcake,眉開眼笑.為咗對小朋友,走出陰霾後嘅小靈話要搏命賺錢,為佢哋將來買多份保障:「小朋友對自己嚟講係一種動力,老公做攝影師收入唔穩定,萬一有咩事冇人話得埋,雖然自己有大學degree,但之前做藝人冇工作經驗,你唔做一排就脫節,所以自己喺能力範圍裡面,要搵多啲錢,地產經紀對我嚟講,算最快搵到錢嘅行業,就算日灑雨淋企到腳痛都值得!」
(蘋果日報)


text:
得60, 愛莫能助
得60, 愛莫能助
60照add 啦
得60, 愛莫能助
60照add 啦
咁高要求
抽唔到凱恩呀
緊急求助,急需特效騎傳授凱恩技既巴打
id 156 751 956
得60, 愛莫能助
60照add 啦
咁高要求
抽唔到凱恩呀
因為騎特效傳凱恩可以唔用腦HEA打
緊急求助,急需特效騎傳授凱恩技既巴打
id 156 751 956
add咗你,80+凱恩
到底cc post有無人要返工
緊急求助,急需特效騎傳授凱恩技既巴打
id 156 751 956
add咗你,80+凱恩
到底cc post有無人要返工
到底cc post有無人要返工
OT MARY
到底cc post有無人要返工
成班冗員
到底cc post有無人要返工
成班冗員
打武嗰關好難打
係咪落奶會穩陣啲
打武嗰關好難打
係咪落奶會穩陣啲
特效X2 東南東 聖供 哈克
特效X2 東南東 聖供 瑪莉娜/傀儡使(BUDDY騎奶)傳瑪莉娜
特效傳兵長/米卡莎,間中飛幾野就打完
百度見到
特效X2 詩弓 哈克 5星版大小姐 (但要常開詩弓技同小心全黃珠就OK)
其實打戰果邊易過騎突好多,戰DPS高,又冇無視防御的斧頭兵,又冇敵人狗衝底線


text:
由於有朋友仔問我拎D結婚資料,所以就係整理自己婚禮上嘅資料俾朋友仔之餘,都同大家作一個小小嘅分享啦!
雖然都過左成五個幾月,但當回想嘅時候,嗰種心情都仲係好似剛剛發生咁.唔怪之得好多人都話,一個婚禮係會令人一生難忘,原來係真呀!
其實係成個籌備過程中,都有好多時侯都比較迷茫,唔知點算好咁.尤其係當BOOK左之後,係ESDLIFE發現所揀嘅商舖有人讚亦有人彈,嗰時真係好驚自己會揀錯.好在...成個婚禮完成之後,個個服務都好好,冇遇到黑店,可以順順利利完成我個婚禮.
婚紗攝影 – 新天地
(化妝師 – T.LING,攝影師 – LINCON)
依輯婚紗相係我成個婚禮第一件去辨嘅事,所以都特別緊張.基本上由BOOK至影相成個過程,佢地嘅服務都唔錯,尤其係攝影師,佢好知道點令我地笑得自然.不過唯一唔鐘意就係佢地嘅售後服務,極度唔滿意本大相簿,左右兩頁完全唔似樣,唔知點解一頁左右兩張,一張有執過,另一張又完全唔覺佢有執.就算係同一個景,D色都好似唔同,到依家見到本相簿都嬲嬲地呀!
婚紗攝影 – 羅浮宮
(化妝師 – LING,攝影師 – SK)
依輯婚紗相我真係極度滿意,佢地嘅服務真係好好.尤其係當知道我地幅油畫出現問題時,佢地好有耐心咁幫我地解決,仲好快幫我地改番幅畫.好鐘意化妝師會俾你自己選擇頭飾首飾,又會問你意見想點SET頭,所以我覺得依輯相我個妝係靚D.最驚喜就係個民族服裝,真係冇諗過影出嚟咁好,我地仲揀左嚟做油畫添.
化妝– MAGGIE YEUNG
係試妝時都覺得MAGGIE幾好,佢好細心又好有經驗,最重要係佢好快手,又可以解決到我大細眼的嘅問題,所有就決定BOOK佢.係BD嗰日就仲正,樣樣都跟得好足,最記得就係當LUNCH時,佢因為想我班姊妹食多D野去迎戰晚上忙碌工作,所以唔洗幫手,一個人又幫我換衫,換妝又SET頭,仲要SET頭時不停叫我食野,自己就冇啖好食,真係攪到我都唔係幾好意思呀!我好鐘意佢幫set嗰幾個頭,真係個個朋友都讚我靚同個妝自然呀!
婚禮攝影 – 新婚天地
(攝影師 – 飛鴻,攝錄師 – KELVIN)
攝影對我嚟講可以話係成個婚禮最驚嘅事,因為當我BOOK左之後係ESD見到有唔係咁好評語,所以都真係好驚搵錯,加上我又係影數碼相,只係俾左套餐錢就包晒所有野,都好驚佢地影得唔會多.不過好在最後兩位攝影師都十分專業,冇遲到,一有時間就不停咁影,所以最後我地都影左好多相,影出嚟效果仲唔錯添.
租衫 – 紫水晶
依間係我第一間睇嘅借婚紗地方,當我試左兩套之後,就決定左JOIN.佢地D職員個個都好好人,尤其係老板娘,佢知道我嘅身型著邊類嘅晚裝好睇,介紹左好多俾我,又俾好多意見.總括我都十分滿意,套套衫都有人讚靚,仲著得我好瘦呀!
租車 - 皇牌租車
依間係車車介紹俾我,所以真係完全冇擔心過.佢地D車都十分新淨,司機又執得好正冇遲到.不過好攪笑就係原本我地BOOK左一部24座嘅旅遊巴,最後因為當日佢地十分FULL,終於俾左一部58座嘅大車我地,攪到班兄弟姊妹佢地好似去旅行咁.
註冊 – 紅棉道婚姻註冊處
我地揀左以最傳統嘅方法去註冊,就係去紅棉路婚姻註冊處.我地仲貪可以影多D相先揀依度.不過個註冊時間真係好趕,係個房入面唔係影得好多相,依個就可能係揀地點唯一唔好之處啦!
晚宴 – 銅鑼灣帝延酒家
依間酒樓係我同小豬媽揀,我地就係鐘意佢個佈置,尤其係佢地嘅愛情大道,真係好靚,原來好多客人都係好鐘意依個呀!食嗰方面,我就唔係太知道(因為我都冇乜點食),不過聽朋友講都唔錯.佢地服務都唔錯,尤其係陳經理,真係樣樣嘢都跟得好足.
花球 – ALICE’S WEDDING
依間我係誤打誤撞下CLICK左入去個網站入面睇,見佢地D花球都好靚,打電話去問時嗰位姐姐又好有耐性解答我嘅問題,所以就決定用依間啦!依個姐姐嘅服務真係好好,好知道我想要D乜,所以就幫我整左兩個好靚嘅花球同一大批靚靚襟花呀!


text:
今日上幼潛第二堂,不過因為天氣唔好,攪到我地搪唔到車,所以遲到添,小小豬就咁錯失左個玩玩具時間,下次一定要早啲出門口先得.
今堂終於都由我陪小小豬上堂啦!大肥豬仲幫我偷影到上堂情況添...哈哈哈!
今日第一個活動就係將三份不同種類嘅玩具砌同除,小小豬都做到指示,不過就係砌嗰度就要教幾次先得~
之後就到另一個活動,就係做勞作,老師俾啲水彩小朋友點點點,又俾啲貼紙貼係上面~
依一個就係小小豬嘅勞作,靚靚花燈~
依一PART我真係幾唔鐘意,首先要我地係張膠地毯上面做勞作,要小朋友烏低個身嚟整好似唔係咁好,嗰度都有好多學生枱,都唔明白點解佢地唔用.另一個就係佢地嘅水彩好難先洗得乾淨,用啲濕紙巾不停咁抺都仲有啲顏色係手度,雖然老師話係安全,不過都好似唔係咁好嘛.
之後都餅餅時間,由於隻仔都有啲顏色印,所以我都唔俾小小豬食咁多.不過依個為食小小豬一食完一粒就即刻舉手同老師拎多一粒,前後都舉左三次手要添食呀!
最後就同上星期一樣,玩遊戲訓練大肌肉,可能上星期已經做過,所以小小豬已經做幾好,仲可以好開心咁自己一個人玩添.
整體上,小小豬個表現比上次好左啲,當然仲間中有少少扭眼瞓咁,仲有少少怕怕羞羞咁,不過都算肯合作,希望下次上堂可以再好啲啦!


text:
讀書嗰陣,放學一定要約埋成班同學落機鋪hea又好,放低$1蚊跟隊都好,機鋪那些年你同我一定會有!
仲記唔記得長沙灣龍威?冇去過又點叫去過機鋪?
當年你又最鍾意喺機鋪打咩game?以下又有冇邊隻game曾經有你嘅歡樂時光?
食鬼
經典中嘅經典!老老竇竇,隻game畫面簡單,但偏偏令人如此著魔,就算而家玩番一樣好玩!
暴力風暴
同Street Fighter好似,一樣係打架闖關,格鬥招式比較多,你有冇玩過先?
吞食天地
聞說呢隻game係唔能夠$1蚊過關,以三國作為遊戲背景,純以蓄力攻擊,毫無招式可言.
頭文字D
頭搖又尾擺,飄移境界,不想醒覺只想感覺被放大~車game首選必玩,當年同成班同學落機鋪玩,個個都爭住揀部86揸,你估你真係藤原拓海咩~
足球世界盃96,98
曾經風靡一時嘅雙人對戰競技遊戲,蓄力氣滿然後射門,而家就梗係踢場FIFA啦,有手制就可以開波,同以前喺機鋪打感覺完全唔同.
Gundam 系列
當年去機鋪打Gundam簡直就係一種狂熱﹗好多人特登苦練一番先去機鋪同人PK,仲要去Gundam勝地長沙灣龍威,你又有冇份先?
Bad Dudes Vs DragonNinja
跟住同學孖住上,一齊打忍者!隻款經典之作,相信80後嘅你一定有玩過!
Time Crisis
槍game射射射!記得當年個個排晒隊玩頭文字D,一定走去玩住Time Crisis,邊玩邊等,難度唔算太高,不過要配合踩腳踏以避開子彈.
King of Fighters
街頭感覺極重嘅KOF,想回味其實唔難,首先你要有部Switch,重拾當年打爛仔交嘅刺激感.
Street Fighter
講街機點可以少得Street Fighter?格鬥game之中你同我都一定玩過終極經典,當年你問鍾意用邊個角色?
(1529)


text:
專輯:半斤八兩
主唱:許冠傑( Samuel Hui )
作詞:許冠傑/黎彼得
作曲:溫拿樂隊/黃霑
(1)香港交通歌:
今朝塞到依家 把幾火想爆炸
踩油抽筋送波牙 恰眼瞓就梗聽瓜
香港交通最丟架 一講起都怕怕
今朝搵到依家 通街捐窿窿罅罅
終於吼倒個METER 一試 又係橫咖啦
香港車位夠羞家 想搵位一早要霸
無謂索住嘥鬼氣 交通差多多說話
有理冇理抄咗先啦 發告票 理得佢 最多公價
(2)醫生頌:
世界上有幾百樣人 祗發醫生一個
無論我點肚餓 無論我點折墮 終歸要醫好痛楚
世界上有幾百萬人 祗信醫生一個
成日替我檢驗 成日替我搞掂 一朝到晚維護我
你對佢多多講嘢 根本當唱歌 佢照顧你今生今世 你見佢多 收錢更多
世界上有幾百樣人 祗有醫生一個
能為我出力 能令我瓜直 始終永遠陪伴我
(3)點解要擺酒:
點解要擺酒 亂咁嘥錢冇理由 人人為飲一杯酒 累到夫妻一世憂
點解要擺酒 恨我整濕咗個頭 求人度水搵幫手 月尾薪金起勢扣
揸杯酒共渡患難 通檯走做阿茂 實係日後我與妳 做到獅子咁口
點解要擺酒 望見張單報哂仇 難為自己一雙手 預算開支點會夠
(4)拍拖安全歌:
天黑出街有排慌 拖友專興四圍蕩
一味疏肝 見賊佬梗生劏 打鈴記住兩頭望
雖則公園有人看 看得幾看佢又暈浪
血影刀光 冇命仔真冤枉 拖友切勿四圍蕩
咪魯莽學人亂撞 遇著爛鬼盞剝清光
摑兩摑跟手綁幾綁 兇夾狼 隨時條命喪
乖女喜歡曬月光 家長擔心到傻戇
劫匪兇悍 嘆治安真不當 警方掃蕩靠謀望


text:
近排我已經好少深夜先寫文,更加唔好講而家三點半先落筆.第一次令我有衝動挨眼瞓都要寫文係蘭桂坊港女洋腸,第二次係雨傘革命果排,第三次就係今晚,香港再次打和中國隊.我點幾返到屋企,上FACEBOOK上YOUTUBE將今晚場大戰片段睇完又睇,再沖個涼磨到而家三點半都唔肯瞓,因為我覺得唔寫埋依篇文我會唔舒服.香港隊嘅熱血真係唔講得小,連我都深受感染.
雖然我買唔到飛入場,但同一大班企喺場出面嘅香港人一齊睇住場入面大螢幕,睇住慢分幾鐘嘅J2,大家唔怕辛苦,為嘅就係企出黎支持香港隊.先唔好話大家為左乜而企出黎撐港隊先,當港隊成功吸引唔同人過黎為同一隊球隊大叫打氣,大家會為左場比賽肉緊,麥基中框會大叫差啲,對面中框個心離一離,特別係英雄輝二連救果下真係嚇到大家就死咁濟.旺角場外直播為左減輕街燈影響有人爬上去搵膠袋笠住,有人提大家上網有直播仲教埋大家搵LINK,出到街一片紅海大家高叫「WE ARE HONG KONG」,依種感覺同親切感就好似雨傘革命果陣香港人出到黎一條心咁.大家不分你我,目標一致咁支持港隊,連我都忍唔住買左隻撐自己人嘅限量版膠帶錶.我一直覺得錶已經冇乜用,睇時間有電話就夠,特別係膠帶錶真係唔知買黎做,但今晚依二百二蚊我比得好開心,佢比勞力士更加珍貴.
睇完波同朋友去食飯,坐低冇耐對面果圍又有個住紅衫嘅阿叔JOIN佢班朋友開飯.冇幾耐新聞播返大戰片段,大家金睛火眼咁望到實一實,當港隊球詐糊重播之際,大家一齊屌左出聲,明明射得咁靚比人話侵犯,真係吹脹.雖然唔識對面班人,但大家一坐低就一齊講返場波,肉緊嘅感覺依然不減.對上一次令到三唔識七嘅香港人可以傾得咁埋,大家好似自己人咁喺幾時?咪又係雨傘革命.上一次一把黃傘一個信念將大部份香港人團結起黎;而今次一隊港隊一個目標又令到香港人再次聚集,邊個話踢波只係運動,今晚嘅香港隊證明左踢波除左喺運動,仲可以係政治,仲有係香港人嘅夢.就算香港技術未到家都好,將士用命,用熱血用意志化解中國隊一個又一個嘅攻勢,踢出一場又一場香港人值得驕傲嘅比賽,身為香港人,點會唔覺得自豪?
多謝香港隊嘅每一位球員同職員,你地今晚唔止團結左場上嘅所有球員,更加團結左一班仲有血性同夢想嘅香港人.撐自己人,撐香港隊,今晚所有嘅榮耀,個心已經同港隊連繫住嘅每一位!


text:
嘉義縣市家用電器-買賣分類中總共有 269 筆資料,以下是 1 - 20 [第 1 頁].
嘉義家用電器-買賣- 中大型家用電器,嘉義縣市
復興冰箱冷氣行
嘉義縣市, 嘉義市博愛路一段9號
新美電器行
嘉義縣市, 嘉義市林森東路484號
東元電機股份有限公司家電業務部嘉義服務站
嘉義縣市, 嘉義市八德路292號
現代數位科技有限公司
嘉義縣市, 嘉義市吳鳳北路99號
昌昱企業有限公司
嘉義縣市, 嘉義市台斗街233號之16
台灣三洋電機股份有限公司嘉義營業處
嘉義縣市, 嘉義縣水上鄉三和村新和庄120號
大同綜合訊電股份有限公司朴子分公司
嘉義縣市, 嘉義縣大林鎮中正路369號
大同綜合訊電股份有限公司朴子分公司
嘉義縣市, 嘉義縣民雄鄉民權路42號之20
大同綜合訊電股份有限公司嘉義分公司
嘉義縣市, 嘉義市吳鳳北路81號
大同3C展售中心嘉義民族門市
嘉義縣市, 嘉義市民族路766號
大同3C展售中心嘉義仁愛門市
嘉義縣市, 嘉義市仁愛路300號
大同綜合訊電股份有限公司朴子分公司
嘉義縣市, 嘉義縣水上鄉中興路348號
大同3C展售中心嘉義忠孝門市
嘉義縣市, 嘉義市公明路201號
大同綜合訊電股份有限公司雲林分公司
嘉義縣市, 嘉義市吳鳳南路679號
大同綜合訊電股份有限公司嘉義分公司
嘉義縣市, 嘉義市興業西路287號
大同綜合訊電股份有限公司朴子分公司
嘉義縣市, 嘉義縣朴子市山通路202號
豪柏電器有限公司
嘉義縣市, 嘉義縣朴子市海通路21號之6
大原電器行
嘉義縣市, 嘉義縣水上鄉柳鄉村柳子林179號之17
煒達電器有限公司
嘉義縣市, 嘉義市國華街194號
宏聲電器行
嘉義縣市, 嘉義市杭州三街42號


text:
小小豬咳左都有大半個月,醫生都睇左兩次,雖然都叫做好左啲啲,不過都仍然中有幾聲咳.今次咳都幾厲害,就連上幾次飲即止嘅蒜頭水都唔得.
就係呢個時候,我去執開藥的藥材鋪店員教我煲青欖桔餅湯,見都簡單易整,所以就一試啦!
材料就有瘦肉約$30,青欖$10,桔餅2個,果皮1塊,蜜棗2粒, 南北杏少許!
青欖就多數係花檔或山草藥店有售,桔餅就係藥材鋪就可以買到.
先將瘦肉汆水後撈起備用!
果皮浸軟刮囊,全部材料就先洗乾淨!
青欖要用刀背拍一拍,等可以係煲時更加出味!
煲內加入約3L水,然後加入先果皮!
待煲滾水後,就將其他材料放入再煲滾!
之後轉中火煲多大約一個半鐘小時,之後因應個人口味加鹽調味,然後就可以飲得啦!
老實講,第一啖入口總係覺得個味怪怪咁,怪嘅唔係因為難飲,只係覺甜甜地得嚟又好似咸咸地咁.不過亦都因為個味道都幾特別,飲落又覺得幾好飲,大肥豬爸爸仲一口氣飲左兩大碗,叫我有機會要再煲添呀!
亦都可能依個湯甜甜地,所以小小豬就非常鐘意飲,唔洗幾分鐘就KO左一大碗湯啦!
止咳方面效果如何呢?我俾小小豬飲左一碗半,即晚都有留意到小小豬啲咳嘅次數好似係少左啲,所以可能對小小豬都有少少效用呀!
不過,就算唔係真係有咁大幫助,平日煲下依個湯都未嘗唔係一個好選擇,因為我家兩位老細都鐘意飲嘛!


text:
放出黎俾高手慢慢玩會唔會大幅提高人類既圍棋水平
影響圍棋歷史
應該無咩用. 人腦運算力計到之後2,3步已經係極限
你當部ALPHAGO 識計到5步. 即係而家落一子出招, 係4步之後個效果先出到來.
你無咁既運算力咁點學??
就算係主持即場講解十幾手後會點都時有發生...
無知真係可怕
你係咪傻的嗎架. Auntie9UP 10幾步之後其中幾個大路可能性, 同而家人地算盡幾步點向左走向右走同呀?
而家世界第一都話一半棋路都唔知佢捉緊乜呀. 白痴仔
你就真係無知加傻的嗎. 忍唔住都要出聲.
第一,圍棋係講手,唔係步.
你想講人腦2,3手係極限?
你識唔識圍棋呀?
我呢d卒仔閒閒地都計到10手8手,2,3個主要變化啦
另外,所謂學仲有一樣野叫定式.
alpha go 打破左唔少人類既定式,甚至職業棋士都有用佢新既定式.
仲有,某d本身被認為係問題手既落子,而家已經重新研究.
唔少職業棋士都嘗試緊alpha go 既新招或者慣用招.
例如周睿羊都好鍾意學alpha go,仲取得唔錯既戰績,俾人講笑稱為alpha 羊.
古力同柯潔都話受用無窮之類.
柯潔夠講過自己只了解圍棋百份之2啦.呢d係客氣說話.
你可以去了解下圍棋先衝出黎Seven.
算啦,同你呢d對圍棋零知識既人講,你都唔會明.唔會再解釋任何野,你唔明就算.


text:
中環出更:明肇豐開Golf場發掘小活士
卓妮有日得閒幫手湊姪仔去中環MiniGolfGym上堂,點知入去無耐就見到已故香港富豪明嘉福嘅大仔明肇豐同埋一對仔女嚟到,原來佢正係呢間GolfGym嘅老闆,仲話開舖係唔想細路仔夏天喺戶外打golf太辛苦,又想發掘有潛質嘅小朋友,真正做到幼吾幼以及人之幼.
明肇豐同卓妮講,佢爸爸明嘉福曾經係皇家香港高爾夫球會會員,嗰陣入會好難,每個會員都係非富則貴,佢六歲嗰陣,爸爸問都冇問就逼佢學golf,搞到佢對golf好厭惡,但唔學又唔得,直到去美國讀大學,先至對golf培養到興趣.何解?明肇豐實話實說,佢話:「大學有golf讀,係專業高爾夫球課程,上堂打golf可以計學分;打得好就有A,總分都會拉高啦!」
教練係爸爸徒弟
佢仲同卓妮介紹埋個教練Kenneth,原來佢爸爸以前教Kenneth打golf,依家大家變成好朋友,一齊投資過百萬,開設呢間佔地逾千呎,位於中環嘅MiniGolfGym,開業短短大半年,生意好唔錯,啱啱仲喺九龍開多間分校,仲話以前打golf係奢侈品,依家變得平民化.
咁呢個idea係點嚟嘅呢?明肇豐話當年打golf係喺四十呎大貨櫃裏面學,設施好唔齊全,乜都好簡陋;依家打golf好普遍,對仔女Justin同Elizabeth都受佢影響,細細個就扭計要學:「夏天見到對仔女打golf真係好辛苦,又曬,又熱到大汗疊細汗,喺室內不知幾舒服,又有冷氣歎,仲可以順便發掘兼培訓有潛質嘅小朋友.」期間卓妮見明生個女Elizabeth唔小心倒瀉水,小妹妹竟然好自動自覺問菲傭攞紙巾親自抹地,卓妮睇到,覺得呢個細路女好有家教,一啲都冇千金小姐脾氣.
講開又講,細細個打golf有乜好處呢?明肇豐就賣花讚花香咁話:「細細個學打golf,除咗可以鍛煉肌肉外,仲可以訓練小朋友嘅耐性同紀律.」佢見卓妮在場,即時露兩手,親自教對仔女打golf,佢對活寶貝年紀細細就打得有板有眼,果然係訓練有方!
卓妮
贊助商:


text:
靚抽王
宇宙最強!進擊的人妻
荒謬現象學
每期荒謬現象學為你解構娛圈嘅不尋常現象!
唔知係因為女權崛起,定係我哋太過無聊,近年出現好多「爆」嘅人妻,乜嘢 A餐 B餐,乜嘢「妻子好與壞,在乎梁太定唐太」,我哋覺得呢啲片面之詞實在太唔客觀等我哋用一個稍為客觀嘅手法嚟分析一下 A-F餐嘅優劣
政界人妻三巨頭
唐太 勝
分析:唐英年太太郭妤淺幫老公硬食僭建,偷食,私生子等嘅醜聞,但係仲一直不離不棄,特殊技能(硬食)方面好高分.即使別人笑佢樣貌似狼英拉低分數,平均嚟講,唐太都算係君子好逑嘅熟女.
董太 負
分析:令人懷念嘅首任特首董建華太太趙洪娉,除咗係一個出色嘅 Rapper, Rap出「千祈千祈千祈,洗手洗手洗手」同埋「 Complain Complain Complain」之外,都冇乜其他長處……呀,仲有,就係佢扮太空人好叻.
梁太 負
分析:唔怕有神一樣嘅對手,只怕有豬一樣的……近日梁太唐青儀為二女割手一事發言,無論係語氣定內容,都被喻為引起公關災難.你想嬲佢,佢又太爆嬲唔落;你想同情佢咩,佢個樣又太惡頂.本以為董太已經係極品(正如當年我哋以為董生已係極品一樣),估唔到真係低處未算低.
藝人妻三巨頭
徐濠縈 勝
分析:正所謂閉起雙眼你最掛念誰,眼睛張開身邊竟是「徐」.雖然有人話謝安琪比徐濠縈好,而佢外貌,智慧呢啲都唔算係太突出,不過陳太喺特殊技能方面確係有突出表現,分別係跑得快,同埋,使錢使得快囉!
唐寧 勝
分析:淨係睇呢幅相,都知道唐寧冇可能會輸,除咗完美嘅外貌,遇到記者時,雖然講唔出乜嘢大道理,但係又展露到令人有親切感嘅友善微笑.最重要嘅係佢俾網友發現,有一邊買餸一邊湊仔嘅特殊技能.嗚呀!你是最好的,你知道嗎?
謝安琪 勝
分析:謝安琪不愧為眾人討論嘅 AB餐,貴為高登巴打嘅女神,佢可以話係人靚聲甜+身材好嘅典範.係,佢對住街外人係有少少寸,不過佢對老公唔會咁嘅!至於佢嘅特殊技能,除咗走音之外,我諗唔到其他嘢.
結論:
爛船都有三斤釘,藝人 3巨頭之所以可以齊齊攞冠軍,好簡單——起碼好睇先啦,唔信你再睇嚇左邊嗰 3個,再望嚇右邊呢 3個?嗱!係唔係呀?


text:
呢個牛柳粒晚市起碼都要七八十蚊,但午市套餐紙有得揀架!!
份量好多,完全唔信佢係套餐內其中一個小菜.
今次就係想推介吓鴻星呢個咁抵既商務四人套餐. 睇落四人要$488加埋一咪都要百幾一個人好似有啲貴. 不過話你知,佢份量係絕夠五個成年人夠食,或者六個細食既女仕.
今日老火靚湯係翅群湯. 材料十分足,夾起一梳梳翅群,仲有好多雞腳. 啖湯真係甜到不得了,又夠火喉,而且我地五人每人都可以有兩大碗!!! 其實每日都有唔同既老火湯,幾次都一樣咁好飲. 最記得有個粉葛鯪魚湯,真係極之鮮甜,好濃郁,夠火喉,真係好好飲!!
燒味可以揀拼盤或者炸子雞半隻. 上次食過雞都好食,但拼盤開心啲,有多幾款野食. 燒肉仲暖而且塊皮好脆架!!! 叉燒夠蜜味又夠腍. 雞都唔錯,肉幾嫩亦有雞味!
小菜可以揀兩款,牛柳粒夠哂份量又腍又好食!! 有女仕當然都想食個菜啦! 呢個啫啫唐生菜好香蝦醬味,不過又唔會過咸,生菜仲爽脆,大家都好喜歡呢個,所以基本上每次都會點.
其實仲有三款點心,不過大家太肚餓,我未影都已經開始夾黎食,叫都叫唔住!! 三款點心有蝦餃,燒賣同鴻星名物之一石頭魚餃. 三個點心都好食,雖然五個人要分每籠四粒好似唔夠,但其實有好幾個已經投降,食唔到,咁就幾個有食力既清埋佢.
最後仲有個蛋白瑤柱炒飯,有幾個都只係可以食到一啖仔. 個炒飯一啲都唔媽夫,炒得又香又乾身,材料都好足. 上次食仲要包走食唔哂. 所以呢個超值又好食既套餐一定要推介俾大家.
地址: 旺角太子道西193號新世紀廣場6樓601號舖
電話: 2628 0890


text:
新年新氣象,冇人想理李波,但唔到你唔理.
一月係咩時候?中學生係聖誕節holiday mood未過而過年holiday mood就嚟;學校無良少少嘅就考緊試;大學生就sem break緊;就算係出嚟社會做緊嘢嘅,新到任砌後生仔定係一邊屌後生一邊等收全民退保嘅老屎忽都係返工等放工嘅假期前後症重症緊.邊會有人想理李波,更加唔會有人想理係江派定團派,習派定薄派.
我唔想理李波,唔撚想理李波,唔撚鳩想理李波,唔撚鳩想理閪個李波.
但今日唔理,聽日就輪到你做李波.
有人會笑美國人除咗美國咩都唔識,咁係因為人哋有本錢咩都唔識.香港人正當自己喺沒頂邊緣,但真正關心嘅係嗰孖潤腸點大條道理轉軚,嗰件碎料點畀人捧做超新星.殺到嚟喇,今日你like咗我呢一篇文,明年今日你行入旺角後巷,就會喺華強北走返出嚟,然後有人叫你打電話報平安,你屋企人下次見到你,係喺條擱淺咗嘅中華白海豚個肚入面見到你隻手指.美國?MIB都只係閃到你失下憶之嘛,唔使死架.
香港任何有權有勢有聲音嘅人事物,都同你講緊李波係上深圳叫雞,而同你覺人話嘅竟然係梁振英!係得佢一個明明白白咁話你知香港只有香港警察可以執法,其他啲乜司乜局乜議員乜電視台,全部都喺度昆得就昆──然後班阿叔仲只係識講風涼話:「得罪共產黨,抵死啦!」.下一個同你講道理嘅,就只不過係我哋呢班上網交文大聲疾呼嘅柒頭,同埋車公廟前個解籤佬.
有人話,其實條友係大陸人;又有人話,中共內鬥鬼打鬼,你理得佢哋死啫.係架,其實銅鑼灣書店都唔柒關我事咯,我去CWB要行書店,我都上樂文或者落商務,我從來都冇入過去李波嘅鋪頭,從來都冇買過佢出嘅書,甚至乎佢畀人綁架(aka被叫雞)之前我連佢係乜水都唔知.不過問題根本就唔係佢係咩人,做咗咩事,得罪邊個,點解畀人笠,而係點樣畀人笠!光天化日,一個人男人話唔見就唔見,原來係畀人綁去深圳,理由同罪名係出書,完全視香港法紀如無物.
2016一朝驚醒,原來香港人只係羊圈入面嘅羊,中共鐘意派人嚟,話捉邊個就邊個;喺大陸有時佢哋都仲要出師有名先鎖得人,喺香港就成班契弟同佢搖旗,成班撚人幫佢開脫,仲爽過鬼.
新年流流,我唔想理李波呀,但我更加唔知聽日就失咗蹤呀.


text:
好耐好耐之前,果陣我仲係讀緊演藝學院,我記得有次同個同學去「Spaghetti House」度食嘢,叫咗個類似牛油果三文魚飯嘅物體 ( 印象已經好模糊喇 ),覺得好好食,本來諗住同媽咪一齊再去食多次,但係,最終佢都係無機會試到!
印象中「Spaghetti」個飯除咗有三文魚同牛油果之外,好似仲有帶子 o添 o架,不過我今次個實驗就唔咁 "豪" 喇,淨係用三文魚同牛油果算數,成功咗之後先再加帶子整多次啦!
材料:
白飯
三文魚肉
牛油果
急凍粟米粒
乾蔥頭
雞蛋
罐頭忌廉磨菇湯
醃料:
鹽
黑椒粉
調味料:
鹽
糖
白酒
百里香 ( Thyme )
羅勒 ( Basil )
豆蔻粉 ( Ground Nutmeg )
- 三文魚肉洗乾淨後切粒,用醃料醃好;粟米粒解凍後沖水,煲滾水烚幾分鐘.
- 乾蔥頭去衣,略沖洗,之後切片;雞蛋加少許鹽,拂打成蛋液,備用.
- 牛油果開邊,去核,用匙羹將果肉舀出,一半切粒,另一半用叉壓爛成果蓉.
- 燒熱油,爆香乾蔥頭同香草,之後落埋三文魚,牛油果同粟米一齊兜炒,加少量
鹽同糖調味,灒酒,盛起.
- 加適量油,倒入一半蛋液,兜炒幾吓之後就加入白飯,快手炒至飯粒鬆散.
- 倒埋剩餘嘅蛋液落鑊,炒勻後就將飯舀上入爐烤碗內,將魚肉,牛油果同粟米鋪
喺飯面.
- 忌廉湯加適量水及酒煮開,加入牛油果蓉同糖,拌勻成牛油果忌廉汁.
- 加入豆蔻粉,煮滾後就將忌廉汁淋喺飯面,再灑上少少香草.
- 放入已預熱至 240 °C 嘅焗爐內焗約 10 分鐘至表面金黃即可.
Notes:
- 三文魚唔駛炒得太熟,最後放入爐焗時會再焗熟啲.
- 忌廉磨菇湯可用其他味道忌廉湯代替.
- 白飯最好煮得乾身啲,因為會比較容易炒至鬆散.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
前議員游小姐講過,香港人年輕人冇地方扑嘢.但其實住劏房,係連打飛機/捽碟嘅空間都嚴重受威脅㗎.
我屋企一房一廳,因為間房係同阿媽共用嘅,所以房門從來都唔會閂,就算自己一個喺房,都要做好阿媽隨時會入嚟嘅準備;而且因為得房裝咗冷氣,夏天嘅時候更加唔會閂房門,閂咗房門個廳就可以用嚟焗桑拿㗎喇.
好喇,咁阿媽唔喺度嘅時候咪可以捽碟囉!
理論上係嘅,但因為我阿媽做freelance嘅,有時早到中午就會做完嘢返屋企,加上佢又唔出街玩嘅,所以夜晚一定喺度.咁我都要做嘢㗎嘛,撞啱朝早唔使做嘢,阿媽又出咗街嘅時間,就可以睇鹹片捽碟喇!
但係有個小問題.
上次講過我同隔嚟屋只係一板之隔,夜晚瞓覺連人哋呼吸聲都會聽到.
人哋屋企又有小朋友,可想而知,捽碟的話我一定要帶耳機.試過唔記得戴,一開就大大聲「澳門首家線上賭場上線啦」,嚇到我心都離一離,人哋唔知以為我沉迷毒海都唔好啦.
咁話說前幾日呢,我靜靜雞買咗隻震蛋喎!
咁大個女第一次玩sex toy,同細個第一次玩Barbie一樣,都係咁好奇又期待㗎.終於等到得自己一個喺屋企,就梗係試玩啦.
嗱,我呢篇唔係開箱文,就唔會詳細介紹件玩具嘅功能同用後感嘅.但想講嘅係,一路玩我一路好想叫,但一諗到一板之隔嘅隔嚟屋會聽到,就次次都忍住咗.
當然你可以話捽碟有理,唔好理三七二十一叫出嚟啦!釋放自己啦!
但我一日冇能力搬走,一日都仲有大把機會見到隔嚟屋嘅男人女人,我唔想佢哋聽住我捽碟幻想我嘅表情,或者見到我嘅時候陰陰嘴笑呀.


text:
U花 U草
恒管長髮女神 鄭曼妮:儲起自己嘅頭髮!
Ads by Google
係女人都貪靚,閒閒哋每個月花幾千蚊執靚個樣,特別係個髮型,整吓個頭做吓 treatment,成個人感覺清新晒!不過讀緊恒生管理學院工商管理副學士 Yr.2嘅鄭曼妮( Manni), 21歲女堅持唔去髮型屋剪頭髮.
恒生管理學院工商管理副學士 Yr.2 鄭曼妮( Manni)
小學畢業後由廣州嚟咗香港讀書,訪問期間成日將溫書掛喺口邊,「就嚟 mid-term喇!𠵱家 GPA都過 3,希望上到 degree啦,我仲想讀埋碩士㗎!」認真乖女!
自從兒時陰影後, Manni甚少去髮型屋,寧願自己親自操刀都唔想冒險畀人剪.
除咗睇書, Manni(中)都鍾意睇戲,「喺學校我係電影學會會員,雖然有免費飛派,但太多會員,好多時都要排長龍拎免費飛,不過入戲院睇戲真正原因都係為咗食爆谷!」
中文成績一向平平嘅 Manni,為了提升自己中文水平,幾年前開始寫愛情小說,將身邊人嘅愛情經歷加入幻想寫成小說,「都寫過 200幾頁㗎,不過上次搬屋唔見晒啲手稿,心痛死我,𠵱家睇小說多,最鍾意張小嫻!」
原來 Manni自從細個去髮型屋剪咗個冬菇頭之後,自此與髮型屋絕緣,頭髮長咗只會叫媽咪同家姐出手,「大概六歲剪咗個冬菇頭,剪完喊咗好耐,覺得自己好醜樣,我就決定以後都唔再出街剪頭髮,前面就自己剪番,一嚟我唔使驚屋企人會亂咁剪,二嚟出去剪頭髮要幾百蚊,慳番啲錢好過!」
現在長髮長到過腰嘅 Manni,仲試過儲起自己嘅頭髮做紀念,又試過呃前男友自己識剪頭髮,幫對方操刀,但 Manni自稱拒做髮型師,「我唔得㗎,我純綷好珍惜自己啲頭髮!日日都會護髮,避免吹頭,一有開叉就自己修吓,可能因為自己鍾意睇古裝劇,覺得長髮嘅女仔有種古典美,好吸引,自從嗰次冬菇頭之後,我都冇剪過短頭髮喇!」
撰文:葉浩婷
攝影:何榮亮
形象及化妝: Kika Wong


text:
睇完BLAME
全書高潮集中係東亞重工同網絡球大戰兩段 而結局有點迷..
不過一路睇愈覺得劇情唔係呢本MAIN PT
而係巨大空間 超現實主義既建築
人口稀疏背景下各勢力既對立 平衡
成功構造出具實感既無機質未來世界 比單純為反而反DYSTOPIA高唔知幾多..
超現實感方面 睇完呢本望返夢日記 我覺得係小兒科
應該係我近幾年睇過最好既SF作品
不過GAL CHING應該大部分唔岩
HOCHIHAI
就咁聽你講, 呢D野好似唔岩你睇喎
講政治博弈, 奈良原又有, 虛淵又有, 雖然最後唔係重點, 不過你好似唔好呢味野
between, 邊D叫為反而反DYSTOPIA?
點解成日有人誤會我..
奈良原未玩唔知
虛淵我Like phantom wo..
Btw psycho pass
其實又唔算為反而反 但呢種寫作帶有目的性
唔似Blame既世界觀 人類進化左唔知幾n千年後
舊有制度 社會早蕩然無存 係呢種背景下講Posthuman既故事..
psycho pass其實我唔知反緊乜, 起碼就算AI取代人類, 都未見到有可能用呢種方式管理人
而且佢好似仲係話得日本有呢個系統, 要一帶一路sell呢個system出東南亞, 睇到我一舊雲
同車輪之國有D似, 個系統幾有創意, 但你話反呢個FF既制度, 又真係唔知同現實有咩關係
同埋psych pass好似係話抄唔知邊個SF電影定小說
所以呢套野就真算把啦, 我係睇創意殺人咋.......


text:
首先,請答自己一個問題,「SoHo」中文係咩?
係囉,咪蘇豪囉,冇問題呀?但係當你去google一下SoHo,第二個搜尋結果,佢係寫住:「荷南美食區」.
屌.
乜撚嘢呀?咩叫荷南呀?大陸個河南我知呀,好撚窮架嘛,窮撚到要賣血,賣撚到成村都係愛滋病架嘛!荷南都算,乜撚嘢美食區呀?依家開food court呀?諗呢個名出嚟嗰個係咪河南出嚟架?批嗰個係咪傻撚咗呀?
咁我當然唔係上網search時發現架啦.話說小弟最近心血來潮想去高街撞下鬼(妹),睇下有冇需要協助嘅外國遊客,順便點啲大陸仔徒步上太平山.咁我行到上荷李活道,望住個粉紅膠牌,寫住:
我當然呆咗.
上網周圍查返,其實SoHo本嚟係因為倫敦有個燈紅酒綠嘅地方叫Soho,啲鬼佬見伊利近街一帶都開咗唔少異國風情嘅菜館,略有倫敦Soho格調.於是乎就用伊利近街附近喺South of Hollywood Road呢個特點,叫佢做SoHo區,後嚟亦當然成為高格調消費嘅象徵.唔講遠啦,你google下「SOHO 廣州」都會見到十幾個唔同嘅地點叫自己SOHO.
然後呢?要睇啲中文膠牌嘅仲會係邊個吖,然後你香港政府為咗照顧啲唔知SoHo係咩嚟嘅大陸鳩,就根據South of Hollywood Road安咗個「荷南」嘅名畀蘇豪,仲要驚死佢哋唔知上面係食嘢嘅,加埋「美食區」喺後面.其實班大陸客根本係見到SOHO就知係high class,依家整個咩荷南美食區出嚟,叫撚到個區cheap晒,蘇豪反而唔蘇豪,真係唔知諗出嚟嗰個咩居心.
仲有,見撚過大陸客都知班友幾有錢都係玩窮遊嘅.啲真係窮嘅見到個名咁cheap,真係上到蘇豪,分分鐘叫杯啤都三份飲,嗌份咖喱都十個人分嚟食.到呢啲人去到個區都真係cheap埋,原本畀得起錢嘅鬼佬索性去第二度浦,連帶啲餐廳都搬走埋,唔通你真係請翠華開上去咩?係嘞,有冇中西區議員講兩句呀?許智峯議員你唔好話你唔知喎!
最後嘞,唔好同我講你旅發局唔知咁係鳩架,你個網度Soho East係叫蘇豪東唔係叫荷南東架!


text:
Source: 少女旅行日記 (Travel)
少女情懷總是shit(四)
成日見到有人話「如果你男/女朋友中左以下幾多幾多樣,你就要好好珍惜佢」,「會點點點既男人嫁得過」,「肯陪你乜乜乜既女人娶得過」,「識咩咩咩既男人最型」,「如果搵到甘甘甘既女人就唔好放手」.每個人心裡面都有10000個理想另一半的條件,但現實其實係……阿姐鍾意既,就算佢乜都唔識兼完全唔符合條件,我都覺得佢最型最正.阿姐唔鍾意既,就算佢十項全能,係我眼中都不過係一個柒頭.你地話係咪喇?
好多人可能都問過「點解我甘好你唔鍾意我?」,跟住下一句就會係「男人不壞,女人不愛」.唔好意思,錯曬.一個人鍾意另一個人唔會係因為佢夠衰,冇人會話:「嘩條友甘仆街既正呀喂我就係鍾意壞人」只會係因為佢睇到呢個壞人有其他人睇唔到既優點,又將個種優點放到好大,大到可以掩蓋壞人既其他唔好,又或者佢同呢個壞人真係有d野好夾.至於一個人唔鍾意你呢個好人,都唔係因為「喂你甘好既我唔鍾意好人架咪過黎呀」,只係你既好唔係佢想要既野,你可能溫柔體貼,但佢想要既係風趣幽默,你既好對佢黎講唔重要亦冇吸引力.千祈唔好屈人地係因為你唔夠壞同太好人所以不被愛,如果你真係甘諗我會傾向相信係因為你柒所以人地唔鍾意你.
要鍾意你既人就算你淨係企係度呼吸,佢都會覺得你超正,「喂你會呼吸甘正既係型喎」,呢樣野冇理智可言.唔鍾意你既人,根本唔需要花心機去討好佢,就算你為佢上山下海佢都唔會識欣賞,仲會覺得你傻豬.時間有限,與其配合人地不如做返自己,多做自己鍾意既事,過自己想過既生活,自自然然會吸引到同道中人.人生徒勞無功的事情太多,做少一樣得一樣,唔需要因為人地唔鍾意你而唔開心,反覆思量邊個位出問題,鍾意就咩都係優點,唔鍾意就優點都變問題.或者調轉諗,如果個個都鍾意你,你咪好唔得閒?
愛情就係因為不可理喻,無法估計,先難得,先珍貴.